Anehkaa ves coalition eh: Mifaharu kihaavarakun dhaane?\nއަނެއްކާ ވެސް ކޯލިޝަނެއް؛ މިފަހަރު ކިހާވަރަކުން ދާނެ؟\nކޯލިޝަންގެ ތަޖުރިބާ ވަރަށް ވެސް ހިތި\nޖަމީލް ލީޑަރަކަށް ގެނައުމާ މެދު ހިޔާލު ތަފާތު\nމިއީ ސަރުކާރަށް އަނެއްކާ ވެސް ޗެލެންޖެއް\nއިދިކޮޅު ކޯލިޝަނުގެ ބައިވެރިން ---\nއެކި ސަބަބުތަކާ ހުރެ ގައުމުން ބޭރުގައި ތިއްބެވި، ސަރުކާރާ އިދިކޮޅު ލީޑަރުން އެއްބަސް ކިޔާ ވަރުގަދަ ކޯލިޝަނެއް މިއަދު އުފައްދާނެ އެވެ. ހަމަ ޔަގީނުން ވެސް މި ހުޅުވޭ އާ ސޮފްހާޔާ އެކު ދިވެހި ސިޔާސީ ޑައިނެމިކްސް އަށް ބަދަލުތަކެއް އަންނާނެ އެވެ. އިނގިރޭސި ހިމާޔަތުގައި ހުންނެވި ކުރީގެ ރައީސް މުހައްމަދު ނަޝީދު ސިފަކުރައްވާ ގޮތުގައި، އިދިކޮޅު ލީޑަރުން ގުޅިގެން އުފައްދާ މިކޯލިޝަނަކީ ސަރުކާރަށް ފޮނުވާ ވަރުގަދަ އިންޒާރެކެވެ. ނަޝީދު އެ ވިދާޅުވާ ގޮތަށް، މިއީ ދުނިޔެ ބަލައިގަންނާނެވަރުގެ އާރާއި ބާރު ހުރި ނުހަނު ވަރުގަދަ ކޯލިޝަނަކަށް ވެދާނެ އެވެ. ޔަގީންވާ އެއްކަމަކީ މިއީ އަނެއްކާ ވެސް ސަރުކާރަށް ކުރިމަތިވާނެ ބޮޑު ޕްރެޝަރަކަށްވާނެ އެވެ.\nއެ ކޯލިޝަންގައި ސިޔާސީ ގޮތުން އަޑުގަދަ ބަސް ވިކޭ އެހާމެ ހަރުކަށި އަދި ހަރުބަސް ވިދާޅުވާ ބޭފުޅުން ވެސް އެބަތިއްބެވި އެވެ. މި ކޯލިޝަނުން ނިކުންނާނެ ނަތީޖާއަކީ ކޮބައިހެއްޔެވެ؟ މިކޯލިޝަންގެ ބާރުގައި ރާއްޖޭގެ ސިޔާސީ މައިދާނުގެ ކުޅިބައި ބަދަލުކޮށްލައި ބަދަލެއް ގެނެވިދާނެ ހެއްޔެވެ؟ މި އޮތީ މި ކޯލިޝަނާ އެކު ހައްތަހާ ވެސް ކުރާ ސުވާލެވެ.\nކޯލިޝަންގެ ތަޖުރިބާ ވަރަށް ވެސް ހިތި!\nމިއީ އިދިކޮޅު ފަރާތްތަކުން އެއްގަލަކަށް އަރައި ކޯލިޝަންގެ ތަޖުރިބާއެއް ކުރާ ފުރަތަމަ ފަހަރެއް ނޫނެވެ. މީގެ ކުރިން ތިން ފަހަރަކަށް ކޯލިޝަންގެ ތަޖުރިބާ ވަނީ ކޮށްފަ އެވެ. ކޯލިޝަންތަކުގެ މަންމަ އަކީ، 2008 ވަނަ އަހަރު ބޭއްވި ރިޔާސީ އިންތިހާބުގެ ދެވަނަ ބުރުގައި އެކުލަވާލި، "ވަތަން އެދޭ ގޮތަށް" ކޯލިޝަން އެވެ. އޭރު، އެއީ އެމްޑީޕީ، އަދާލަތު ޕާޓީ، ޤައުމީ ޕާޓީ އަދި ޖުމްހޫރީ ޕާޓީ އެކުވެ ފެށި މަސައްކަތެކެވެ. އެ ކޯލިޝަނުން ރައީސް މައުމޫން އަބްދުލް ޤައްޔޫމްގެ ވެރިކަން ނަގައި އެއްލައިލި އެވެ. އެކަމަކު ދެން ފެނުނީ ކުޑަ ދުވަސްކޮޅެއްގެ ތެރޭގައި ކޯލިޝަން ބައިބައިވެ، އެންމެ ފަހުން ސަރުކާރު މުލުން ލުހެލުމުގެ ވަރުގަދަ މަސައްކަތްތަކެއް ފެށުމެވެ. ފެބުރުއަރީ ހަތެއްގައި ނަޝީދުގެ ވެރިކަން ޖަހައިގަތީ އެ ސިލްސިލާގެ ތެރެއިންނެވެ.\nޖޭޕީ އާއި އެމްޑީޕީ ގުޅިގެން ބޭއްވި ޖަލްސާއެއް --\nމިހާރު މި އޮތް ސަރުކާރު ވެސް ވެރިކަމަށް އައީ، ޖުމްހޫރީ ޕާޓީ - ޕީޕީއެމްގެ ކޯލިޝަންގެއްގެ ތެރެއިން ކުރި މަސައްކަތަކުންނެވެ. އެކަމަކު އެ ކޯލިޝަނަށް ނިމުމެއް އައިސް ޖުމްހޫރީ ޕާޓީގެ ލީޑަރު ގާސިމް އިބްރާހިމް ސަރުކާރާ ފެއަށް ޖެހިވަޑައިގެން އަނެއްކާ ވެސް އިދިކޮޅު މަސައްކަތްތަކެއް ފެއްޓެވީ އެވެ. އެއަށް ފަހު ވެސް ނަޝީދާއި ގާސިމް ވެސް ވަރުގަދަ ކޯލިޝަނެއްގެ ތެރެއިން މަސައްކަތްތަކެއް ފަށައިގަތެވެ. އެމްޑީޕީ-ޖޭޕީ އެކުވެ ފެށި މަސައްކަތްތަކަށް ނިމުމެއް އަންނަން މާކަ ގިނަ ދުވަހެއް ނުނެގި އެވެ. އެ ކޯލިޝަން ވެސް ރޫޅި އެންމެ ފަހުން ބާރު ކެނޑިގެން ދިޔައީ އެވެ.\n"މިހާތަނަށް ރާއްޖޭގައި ކޯލިޝަނެއް މަސައްކަތް ކުރިތަނެއް ނުފެނޭ. މުޅިން ވެސް ވަރަށް ހިތި ތަޖުރިބާތަކެއް އެކަމުގައި ކުރީ. ހާއްސަކޮށް މާޒީގެ އެކި ކަންކަން ހަނދާން ނައްތާނުލެވި އުފެދޭ އެކި ދެބަސްވުންތަކުގައި ކޯލިޝަންތައް މަސައްކަތެއް ނުކުރޭ. މައްސަލައަކަށް ވަނީ ރާއްޖޭގައި މަލްޓިޕާޓީ ރިޔާސީ ނިޒާމެއް އޮތީމާ ކޯލިޝަން މަސައްކަތް ކުރަން އުނދަގުލީ. ބަރުލަމާނީ ނިޒާމްތަކުގައި ދެ ހިޔާލެއްގެ ޕާޓީތަކަށް ވެސް އެކުގައި މަސައްކަތް ކުރަން ފުރުސަތު އޮންނަނީ،"ސިޔާސީ ދާއިރާގެ ބޭފުޅަކު ހިޔާލުފާޅު ކުރެއްވީ މިހެންނެވެ.\nރާއްޖޭގައި ކޯލިޝަންގެ ތަޖުރިބާ މިއޮތީ ވަރަށް ވެސް ހިތިކޮށެވެ. ކޯލިޝަނަކުން ހާސިލް ކުރެވުނު ނަތީޖާތައް ރާއްޖޭގައި ވަރަށް ވެސް ކުޑަ އެވެ. ގިނަ ފަހަރަށް ކޯލިޝަންތަކުގެ ނިމުން އައިސްފައި އޮތީ، ވަރަށް ހިތިކޮށެވެ. ސިޔާސީ ގޮތުން ވަރުގަދަ ވުމުގެ ބަދަލުގައި ކޯލިޝަންތަކުން އިދިކޮޅު ފަރާތްތައް އިތުރަށް ބައިބައިކޮށްލައި ވިއްސިވިހާލިކޮށްލަނީ އެވެ. މިފަހަރުގެ ކޯލިޝަންގައި ވެސް މިތިބީ، އެއް އިރެއްގައި ސިޔާސީ ހަތުރުންނެވެ. އަދި އެ ކޯލިޝަންގެ ލީޑަރަކަށް އަންނަ ކުރީގެ ނައިބު ރައީސް ޖަމީލާ މެދު އިދިކޮޅު ފަރާތްތަކުގެ ހިތް ހަލާލު ވެއްދާނެ ހެއްޔެވެ؟ އެހެން ވެއްޖެ ނަމަ، މިފަހަރުގެ ތަޖުރިބާ ވާނީ ކިހިނެތް ހެއްޔެވެ؟\nއިދިކޮޅު ބައެއް ލީޑަރުން --\nލީޑަރަކަށް ޖަމީލު! އެތައް ސުވާލެއް\nކޯލިޝަންގެ ލީޑަރުގެ ގޮތުގައި ކުރީގެ ނައިބު ރައީސް ޑރ. މުހައްމަދު ޖަމީލް އަހުމަދު އައްޔަން ކުރާނެކަން މިވަނީ ގާތްގަނޑަކަށް ކަށަވަރުވެފަ އެވެ. ޖަމީލްގެ ލީޑަޝިޕާ އެކު މިވަރުގެ ކޯލިޝަނެއްގެ މިސްރާބު އޮތީ ކިހިނެތްް ހެއްޔެވެ؟ ސިޔާސީ ގޮތުން އަޑުގަދަ އެހެން ބޭފުޅުން ވެސް އެބަ ތިއްބެވި އެވެ. އެކަމަކު އެ ނަސީބު މި ފަހަރު މި ލިބެނީ ޖަމީލަށެވެ. ހުދު ނަޝީދު ވެސް ނެންގެވީ މިފަހަރު ޖަމީލެވެ. އެކަމަކު ސިޔާސީ ގޮތުން ޖަމީލު މިހާތަނަށް ވެސް ސިފަވެފައި އޮތީ ސިޔާސީ ބުމަރެއްގެ ގޮތުގަ އެވެ. އެހާމެ ފަސޭހައިން ކުލަ ބަދަލު ކުރައްވައި އަމިއްލަ އެދުން ކުރިއަށް ނެރުއްވާ ބޭފުޅެއްގެ ގޮތުގަ އެވެ. އަނެއްހެން ބުނާ ނަމަ، ޖަމީލަކީ ސިޔާސީ ގޮތުން އެންމެ ބޮޑު އެއް ބޭވަފާތެރިޔާ އެވެ. އެމްޑީޕީ މެންބަރުން ޖަމީލަށް އަރަނީ އަމަށަކު ރުޅިއެއް ނޫނެވެ. އެ މީހުންނަށް ޖަމީލަކީ ސިޔާސީ ރަންޑިއެކެވެ. ކޯލިޝަންގެ ލީޑަރެއްގެ ގޮތުގައި ޖަމީލް ނަގާނެކަން ކަށަވަރު ވުމާ އެކު އެމްޑީޕީގެ އެތައް މެންބަރުންނެއްގެ އުދާސްތައް ސޯޝަލް މީޑިއާގައި މިވަނީ ބަންޑުންކޮށްލައިފި އެވެ.\nއެމްޑީޕީގެ ގިނަ އާންމު މެންބަރުންނަށް ނަޝީދު ނޫން ބޭފުޅަކު ލީޑަރެއްގެ ގޮތުގައި އަންނަން ބޭނުމެއް ނުވެ އެވެ. ނަޝީދަށް އިންތިހާބުން "ހޮވި ވަޑައިގަތަސް ވެރިކަމެއް ހަވާލެއް ނުކުރާނެކަމަށް" ބުނެ ޖަމީލް ވިދާޅުވި، ބަސްތައް އެމްޑީޕީ މެންބަރުންގެ އެންމެ ހިތުގެ ފުންމިނުގައި އަދިވެސް އެބަ ހުއްޓެވެ.\nއެމްޑީޕީގެ އިސް މަގާމެއްގައި ހުންނެވި ބޭފުޅަކު ވިދާޅުވާ ގޮތުގައި ޖަމީލް އާ އެކުވެސް މަސައްކަތް ކުރެވިދާނެ އެވެ. އެ ޕާޓީ އިން ބޭނުން ވަނީ ކަންކަމުގައި ދޫދީގެން ވެސް ރާއްޖެ އިސްލާހު ކުރުމެވެ. ނަޝީދު ވެސް އެ ނިންމުން ނިންމެވީ ޖަމީލަކީ ހަރުބޭފުޅަކަށް ވެފައި ތަޖުރިބާ ވެސް ހުރުމުން ކަމަށް އޭނާ ދެކެވަޑައިގަންނަވަ އެވެ. އޭނާ ވިދާޅުވީ ޖަމީލު ވެސް ވިސްނުންފުޅު ހުރީ އެއް ދިމާލަކަށެވެ. އެއީ ސަރުކާރު އިސްލާހުކޮށް ގައުމު ހަމަމަގަށް އެޅުވުމެވެ. އެހެން ވީމާ ޖަމީލްގެ ލީޑަޝިޕްގައި އެމްޑީޕީއަށް ކުރިއަށް ދިޔުން އުނދަގުލެއް ނުވާނެ އެވެ.\n"ޖަމީލަކީ ހަމަ އިސްލާހީ މަސައްކަތްތަކުގެ އިސްސަފުގައި އުޅުއްވި ބޭފުޅެއް. ގިނަ މަސައްކަތްތަކެއް ކުރެއްވި. ހާއްސަކޮށް މައުމޫންގެ ދިގު 30 އަހަރުގެ ވެރިކަން ނިމުމަކަށް ގެންނަން ކުރި މަސައްކަތްތަކުގައި ޖަމީލް ހަމަ ހީވާގި މަސައްކަތްތައް ކުރެއްވި. އެހެން ވީމާ ޖަމީލް އަކީ މިވަގުތައް ހަމަ އެންމެ ރަނގަޅު ޗޮއިސްއޭ އަޅުގަނޑަށް ދެންނެވޭނީ. ނަޝީދުގެ ލީޑަޝިޕާ އެކު ކޯލިޝަން ހަމަ ކުރިއަށް ގެންދެވޭނެ،" އެމްޑީޕީގެ އިސް ލީޑަޝިޕްގެ ހިޔާލު ހުރީމިހެންނެވެ.\nއެކަމަކު ޖަމީލްގެ ހަރުކަށި ކަމާއި ބޯ ހަރުކަމާއި ބޮޑާހޭކުން މީގެ ކުރިން ވެސް އޮތީ ކޯލިޝަންތައް ފަނިވުމުގެ އެންމެ ބޮޑު އަސްލަކަށްވެފަ އެވެ. މިފަހަރުގެ ތަޖުރިބާ ވެސް ޖަމީލާ އެކު ހިތި ޒަހަރަށް ވެދާނެ ކަމަށް ބުނާ މީހުން ގިނަވެފައި މި އޮތީ އެހެންވެ އެވެ.\nނަޝީދު ބެންޗް ޓީމްގައި! ކިހިނެތް ވާނެ؟\nސިޔާސީ ދާއިރާގައި ހުރި އެންމެ ވަރުގަދަ އަދި އެންމެ ނުފޫޒު ގަދަ، އެއް ޝަހުސިއްޔަތަކީ ކުރީގެ ރައީސް މުހައްމަދު ނަޝީދެވެ. ބޭރުގައި ސިޔާސީ މަސައްކަތް ކުރެއްވުމުގެ އެންމެ ބޮޑު ތަޖުރިބާއެއް ވެސް އޮތީ ނަޝީދު އާއި އެމަނިކުފާނުގެ އެމްޑީޕީ ޓީމްގެ އެވެ. އެމްޑީޕީގެ މަސައްކަތްތައް ނަޝީދު ފެއްޓެވީ ވެސް އިނގިރޭސިވިލާތާއި ސިލޯންގެ މިނިވަން ޖައްވުގެ ތެރެއިންނެވެ. މިހާރު ވެސް ނަޝީދަށް ކުރައްވަން ޖެހިވަޑައިގެންފައި މި އޮތީ އެނބުރި ތާރީހަށް ވަޑައިގެން، ކުރިން ވެސް ކުރެއްވި މަސައްކަތްތަކެވެ. ނަޝީދު ވިދާޅުވަނީ މިފަހަރު އެމަނިކުފާނު ނިކުންނަވަނީ އޭރުގެ ޓީމަށް ވުރެ ވަރުގަދަ ޓީމަކާ އެކުގައި ކަމަށެވެ. އެކަމަކު ސުވާލަކީ ނަޝީދު ބެންޗް ޓީމަށް ވަޑައިގެންނެވީ ކިހިނެތް ވެގެން ހެއްޔެވެ؟ ހިޔާލު ތަފާތުވުން އޮތް ޖަމީލް، ލީޑަރެއްގެ ގޮތުގައި ނެރެދައްކަވަނީ ސިޔާސީ ކޮން ވިސްނުންފުޅެއްގައި ހެއްޔެވެ؟\nޕީޕީއެމްގެ މަޖިލީހުގެ މެންބަރަކު ވިދާޅުވީ، ފުޓްބޯޅަ މެޗެއްގައި ވެސް ސްޓްރައިކިން ފޯވާޑެއް ބެންޗްގައި މަޑުކޮށްލާނީ ކޮންމެވެސް އިންޖަރީއެއް ކަހަލަ ބޮޑު ކަމެއް މެދުވެރިވެގެންނެވެ. ނަޝީދު މިހާތަނަށް ވެސް ފެނިފައި އޮތީ ވަރަށް ވެސް ޕްރޮއެކްޓިވް ރޯލެއްގައި ކުރިއަށް ދުށްވައިގަންނަ ފޯވާޑެއްގެ ގޮތުގަ އެވެ. އެންމެ ބޮޑު މައްސަލައަކީ އެބޭފުޅާ ވެސް ވިދާޅުވާ ގޮތުގައި، ނަޝީދުގެ 13 އަހަރުގެ ޖަލު ހުކުމުގެ މައްސަލަ ކަމުގައި ވެދާނެ އެވެ. އެހެން ނަމަވެސް ސަރުކާރާއި ދެކޮޅަށް އުފައްދާ ކޯލިޝަންގައި ނަޝީދު އެއް ފަރާތަކަށް ޖެހިވަޑައިގަންނަވާފައި، އެހެން ބޭފުޅަކަށް ސެންޓާ ސްޓޭޖް ދިނުމަކީ ކުޑަކޮށް ބަލައިގަންނަން އުނދަގޫ ކަމެއް ކަމަށް އޭނާ ވިދާޅުވި އެވެ.\nއެބޭފުޅާ ވިދާޅުވާ ގޮތުގައި މިއީ ނަޝީދުގެ ސިޔާސީ ކެރިއަރ ނިންމާލެއްވުން ކަމަށް ވެދާނެ އެވެ. ސީދާ ޕާޓީގެ ހިންގުމާއި ދުރުވެވަޑައިގެން، ސިޔާސީ ދާއިރާ އާއި ދުރުވެވަޑައިގަތުމަށް ނަޝީދު ވިސްނެވުމެވެ. އެކަމަކު މިގޮތް ވުން ވަރަށް ދުރެވެ. އަނެއް ސަބަބަކީ، ރައީސް ނަޝީދު ކޯލިޝަންއާ މެދު މާ ބޮޑު އުންމީދެއް ނުކުރެއްވުމެވެ. މިވަގުތު ހާލަތު އޮތް ގޮތުން އެ ނޫން ގޮތެއް އެމަނިކުފާނަށް ނެތީ އެވެ.\nވަކި މީހެއްގެ ފަހަތުގައި ހުރެގެން ނެރޭ ކޯލިޝަނެއްގެ ހިޔަނީގައި ނަޝީދު ބެހެއްޓުމަކީ އެމްޑީޕީގެ ގިނަ އާންމު މެންބަރުން ރުހޭ ކަމެއް ނޫނެވެ. އަދި، ހާއްސަކޮށް ޑރ. ޖަމީލުގެ ކޯލިޝަނަކަށް ޕާޓީގެ ތެރެއިން ބެކިން ލިބޭނީ މަދު ބައެއްގެ ފަރާތުންނެވެ. ކޯލިޝަނެއްގެ ފަހަތުގައި ތިބުމަށްވުރެ، ޕާޓީ ބައިބައިވުމަކީ މާ އެކަށީގެންވާ ކަމެކެވެ. އެހެންކަމުން، "ވަރުގަދަ" ކޯލިޝަނަކީ އެހާ "ވަރުގަދަ"، އެހާ ގިނަ ބަޔަކުގެ އިތުބާރު ލިބިފައިވާ ކޯލިޝަނަކަށް ނުވުމުގެ ޖާގަ މި ހިސާބުން ވެސް އެބަ ހުޅުވެ އެވެ.\n"ނަޝީދު ލީޑް ނުކުރައްވާ ނަމަ އެހާ ބާރުގަދަ ކޯލިޝަނަކަށް ނުދެވާނެ. އެކަމަކު ނަޝީދު ލީޑް ކުރައްވާ ނަމަ އެއީ ތަންކޮޅެއް ވަރުގަދަ އެފެކްޓިވް އަދި މަސައްކަތް ކުރާ ކޯލިޝަނަކަށް ވެދާނެ. އެކަމަކު ނަޝީދު މިވަގުތު އަދި މަޑުކޮށްލަނީ ކަމަށްވެދާނެ،" ޕީޕީއެމްގެ މެންބަރު ވިދާޅުވި އެވެ. ނަޝީދު ބެންޗް ޓީމްގައި އިންނެވުމުން ކޯލިޝަންގެ ކުރިމަގާ މެދު އަދި ސުވާލު ކުރަން މާ އަވަހެވެ.\nބޭރުގެ ތާއީދު ހޯދިދާނެތަ؟\nއިދިކޮޅު ބައެއް ލީޑަރުން ކޮމަންވެލްތް އެސްޖީއާއެކު --\nސަރުކާރާއި ދެކޮޅަށް ނެރޭ ކޯލިޝަނާއި މެދު އަދި އެއްވެސް އެއްޗެއް ސަރުކާރުން ބުނެފައެއް ނުވެ އެވެ.\n"ނެރޭނެ ކޯލިޝަނެއް ނެރޭ. ތީގެން ގިނަ މީހުންގެ ފަތިފުއް ދިވެހިންނަށް އިނގޭ، މިއަދު ކޯލިޝަނެއް ހަދާ، ސަރުކާރު އިސްލާހު ކުރަންށޭ ބުނީމާ އެއީ ދެން ބޮޑު ޖޯކެއް. ބަލަންވީ ދުނިޔެ ގަބޫލުކުރާ ކޯލިޝަނަކަށްތަ؟ ނޫނީ ދިވެހިން ބަލައިގަންނަ ކޯލިޝަނަކަށްތަ؟ ހަމަ ބުނާ އެއްޗެއްގައި ހިފައިގެން ތިބުމުގެ ބަދަލުގައި އަމިއްލައަށް ކޯލިޝަންގެ ވަރު އަންދާޒާކޮށްލުން ރަނގަޅު ވާނެ،"މިއީ ވެރިކަންކުރާ ޕީޕީއެމްގެ މެންބަރެއްގެ ޝުއޫރެެވެ.\nކޯލިޝަނާ އެކު ސަރުކާރުގެ ރިއެކްޝަން ވެސް ކުރިއަށް އޮތް ދެތިން ދުވަހުގެ ތެރޭގައި އެނގިގެން ދާނެ އެވެ. ކޯލިޝަނާ އެކު ސިޔާސީ ކުޅިބަޔަށް އަނެއްކާ ވެސް ބަދަލުތަކެއް އަންނާނެ އެވެ. އެކަަމަކު ކޯލިޝަނަކާ މެދު ކުރެވޭ އުންމީދުތައް އެހާ މައްޗެއް ނޫނެވެ. އޭގެ ބަދަލުގައި ކޯލިޝަނަކުން ނެރެވިދާނެ ނަތީޖާއަކާ މެދު މި އޮތީ ހަމަ ބޮޑު ސުވާލުތަކެއްގެ ތެރޭގަ އެވެ. މި ކޯލިޝަނަކީ ދިވެހިން ވެސް ބަލައިގަންނަ ކޯލިޝަނަކަށް ވާންޖެހެ އެވެ. ހަމައެކަނި ބޭރުގެ މުޖުތަމައު ބަލައިގަނެގެން އޮތް ކޯލިޝަނަކަށް ގައުމައިގެން ވަތަން އެދޭ ގޮތަށް ކުރިއަށް ދެވިދާނެ ހެއްޔެވެ؟\nދެހާސްތޭރަވަނަ އަހަރުގެ ރިޔާސީ އިންތިހާބުގެ ދެވަނަ ބުރުގައި އެ ފަރާތެއްގެ އެހީތެރިކަން ހޯދުމަށް އެންމެންވެސް ތެޅިގަތް ފަރާތަކީ ޖުމްހޫރީ ޕާޓީ އާއި އެ ޕާޓީގެ ރައީސް ޤާސިމް އިބްރާހިމް އެވެ. މި ކޯލިޝަނުގައި ބައިވެރިވުމާއި މެދު ޖޭޕީ އިން އަދި ރަސްމީކޮށް އެއްޗެއް ބުނަން ވެސް ބޭނުމެއް ނުވެ އެވެ.\nނަން ނުޖެހުމަށް ޝަރުތުކޮސް ޕާޓީގެ އޮފިޝަލެއް"އަވަސް" އަށް ވިދާޅުވީ އިދިކޮޅު ފަރާތްތަކުން އުފައްދާ ކޯލިޝަންގައި ޖޭޕީން ބައިވެރިނުވާނޭ ކަމަށެވެ. މައްސަލައަކަށް ވަނީ ކޯލިޝަންތަކުގެ ހިތި ތަޖުރިބާ އެވެ.\n"ކޯލިޝަނެއްގެ ހިތި ތަޖުރިބާ ކުރެވިފައިވަނީ. ދެ ފަހަރުވެސް. އޭގެން މާބޮޑު ފައިދާއެއް ނެތް. އަނެެއްކާ ކޯލިޝަނެއް ހަދާއިރު އެބަ ޖެހޭ ބަލަން ކޮން ބައެއްތޯ ތިބީ. އާ ކޯލިޝަންގައި ޖޭޕީން އިތުބާރުކުރާ މީހެއް ނެތް. ގައުމަށް ފައިދާ ހުރި ކަންތައްތަކުގައި ސަރުކާރާއި ޕީޕީއެމް ކުރާ މަސައްކަތްތަކުގައި ވަކި ޝަރުތުތަކަކާއެކު ޖޭޕީން ބައިވެރިވާނެ،" ކަމަށް އޭނާ ވިދާޅުވި އެވެ.\nކޯލިޝަނުން 2018 އަށް ކެންޑިޑޭޓެއް!؟\nދެން ކުރެވޭ ސުވާލަަކީ މި ކޯލިޝަނުން 2018 ވަނަ އަހަރަށް ކެންޑިޑޭޓެއް ނެރެފާނެ ހެއްޔެވެ؟ ކެންޑިޑޭޓެެއްގެ ސުވާލާއި މެދު ވިސްނާއިރު، ކޯލިޝަންގެ އިސް ސަފުގައި ތިއްބެވި ގިނަ ބޭފުޅުންނަކީ އާންމުންގެ މެދުގައި "ޕޯލަރައިޒިން ފިގަރސް" އެވެ. އެއްބަޔަކު ވަރަށް ރުޅި އަރައިގަންނާނެ އެވެ. އަނެއް ބަޔަކު ވަރަށް ތައުރީފު ކުރާނެ އެވެ. ކޯލިޝަންގައި ތިބި ގިނަ މެންބަރުންނަކީ ހަކުރު ދެންޏާ ބޮޑުބޭބެ އުސޫލުން، އެއް ފުޅައް މަތިން އަނެއް ފުޅައް މައްޗަށް ފުންމާ، ސިޔާސީ ފިކުރު އެހާވެސް އަވަހަށް ބަދަލުވާ ފަރާތްތަކެވެ. ގައުމު އެއް ގަލަކަށް ގެނެވޭ ވަރުގެ ބޭފުޅަކު ކޯލިޝަންގެ ތެރެއިން އަދި ފެންނާކަަށް ނެތެވެ. ރާއްޖޭގެ ސިޔާސީ ހާލަތް އޮތް ގޮތުން އެއް ގަލަކަށް، އެއް ވިސްނުމަކަށް، އެންމެން އެކަތި ގަނޑަކަށް ވުމަކީ މިހާރު އުނދަގޫ ކަމެކެވެ.\nއެމްޑީޕީގެ އިސް ބޭފުޅެއް ނަން ނުޖެހުމަށް ޝަރުުތުކޮށް "އަވަސް" އަށް ވިދާޅުވީ 2018 ވަނަ އަަހަރުގެ ރިޔާސީ އިންތިހާބުގައި ކޯލިޝަނުން ވާދަކުރުމާއި މެދު އަދި ވަކި ނިންމުމެއް ނިންމާފައި ނުވާ ކަމަށެވެ.\n"ޔުނައިޓެޑް އޮޕޮޒިޝަން ކޯލިޝަންގެ ބޭނުމަކީ މިހާރުގެ ސަރުކާރުން ހިންގަމުންދާ ކަންކަން ބަލާ ޒިންމާދާރު އިދިކޮޅު ފަރާތެއްގެ ގޮތުގައި އޮވެ، ސަރުކާރު ޖަވާބުދާރީ ކުރުވުމުގެ މަަސައްކަތާއި ގައުމުގެ ހިންގުން ޓްރާންސްޕޭރަންޓް ކުރުވުން. މި ކޯލިޝަނަކީ މިނިވަން އިންތިހާބެއް ހޯދުމަށް މަސައްކަތްކުރާ ކޯލިޝަނެއް،"\nސަރުކާރު އަދި ހިމޭނުން!


Moonumathi zuvaankoh bahattumah haakanvee ice cube\nމޫނުމަތީގެ ޒުވާން ކަމަށް ހާކަންވީ އައިސްކިއުބް!\nކޮންމެ މީހަކުވެސް އެމީހުންގެ ބިއުޓީ ރޫޓީންގައި މޫނުމައްޗަށް ހާއްސަ އިސްކަމެއް ދެއެވެ. މޫނުމަތި ވީހާ ވެސް ސާފުކޮށް އޮމާންކޮށް ބެހެއްޓުމަށް ބޭނުން ވެއެވެ. މޫނުމަތީ އައިސްކިއުބު ލުމަކީ ވަރަށް ގިނަ ފައިދާތަކެއް އޭގެ ސަބަބުން މޫނުގެ ހަންގަނޑަށް ލިބޭ ކަމެކެވެ. ކޮންމެ ކަހަލަ ހަންގަނޑެއް މޫނުގައި ހުރި ނަމަވެސް އައިސް ކިއުބެއް މޫނުގައި ހޭކުމުން ގިނަ ފައިދާ ތަކެއް ލިބެއެވެ.\nކޮރެއާ މީހުންގެ މި ހާއްސަ ބިއުޓީ ހެކާއި އެކު "އައިސް ފޭޝަލް" ދަނީ މިހާރު މޫނުގެ ހަންގަނޑު ތާޒާ ކުރުމަށާއި ޒުވާންކޮށް ތިބުމަށް ދުނިޔޭގެ އެކި ކަންކޮޅުތަކުގެ ބިއުޓީއަށް ލޯބިކުރާ ފަރާތްތަކުގައި މަގުބޫލުވަމުންނެވެ.\nފުރތަމަ ކަމަކަށް ބިޒީ ދުވަހަކަށްފަހު މޫނުގައި އައިސްކިއުބް ހޭކުމުން މީހާ ތާޒާވެ ދުވަހުގެ ސްޓްރެސްގެ ސަބަބުން ވާ ގެއްލުމުން މޫނުގެ ހަންގަނޑު ރައްކާތެރި ކޮށްދޭނެ އެވެ. އަދި މޫނަށް ލޭ ދައުރުވުމަށް އެހީތެރިވެދީ މީހާ އުޖާލާކޮށްލައި ދެއެވެ.\nއަދި މޫނުގައި އައިސް ކިއުބް ޖެއްސުމުން މޫނުގެ ލޭ ނާރުތަށް ފިނިވުމުގެ ސަބަބުން ހިމަވެގެންދެ އެވެ. އޭގެ ސަބބުން މޫނަށް ލޭ ދައުރުވުން މަދު ކޮށް ދެއެވެ. ނަތީޖާއެއްގެ ގޮތުން ހަށިގަނޑުން މިކަން ބެލެންސް ކުރުމަށް ހަށިގަނޑުގެ ލޭ ދައުރު ކުރުމުގައި ގިނަ ލޭ މޫނަށް ފޮނުވާލަވަ އެވެ. މީގެ ސަބަބުން މީހާގެ މޫނަށް ވަރަށް އުޖާލާ ފްރެޝް ލުކެއް އާދެ އެވެ.\nމޫނުގައި ލާން ގެންގުޅޭ ކްރީމްތަށް މޫނަށް ވެއްދުމަށް އައިސްކިއުބު ހޭކުމުން އެހީތެރިވެދޭނެ އެވެ. މިއީ ސްކިންކެއާ ގެ ޒަމާންވީ އުކުޅެކެވެ. މޫނުގައި ހާކަ ނައިޓް ކްރީމް ނުވަތަ މޮއިސްޓަރައިޒާ ފަދަ ތަކެތި ހަންގަނޑުގެ ތެރެއަށް ރަނގަޅަށް ވަންނަނީ އެ އެއްޗެއް ހޭކުމަށްފަހު އައިސް ކިއުބް ޖެއްސުމުންނެވެ. ސަބަބަކީ އައިސްކިއުބް ޖެއްސުމުން މޫނުގައިވާ ކެޕިލަރީސް ހިމަކޮށްލާ ހަންގަނޑުގައި އެތެރެއަށް ދަމާކަހަލަ އިފެކްޓެއް އައުމުގެ ސަބަބުން މޫނުގައި ހާކައި ސާމަނު ހަންގަނޑުތެރެއަށް ވައްދާލަ އެވެ.\nމޫނުގައި ނަގާ ބިހިންވެސް އައިސްކިއުބް ރައްކާތެރި ކޮށްދެއެވެ. މިގޮތުން މޫނުގައި އައިސް ކިއުބް ޖެއްސުމުން މޫނުގައި ތެޔޮ އުފެއްދުމުން ދުރުކޮށް ދެއެވެ. މީގެ އިތުރުން ބިހީގެ ސަބަބުން މޫނުގައި ހުންނަ ދުޅަކަން ވެސް ތިރިކޮށް ދެއެވެ.\nހަމަނިދި ނުލިބުމާއި، ސްޓްރެސްވުމާއި މީހާ ވަރުބަލިވެފައި ހުންނަ އިރު ލޯކައިރީގައި އާއްމުކޮށް މި ކިޔާ "އައި ބޭގްސް" ލައެވެ. އަދި މިގޮތަށް ލޯ ކައިރި ތިރީގައި ފެން ހެދުމުގެ ސަބަބުން ދުޅަވެފައި ހުންނަ ގޮތަށް ހުރުމަށް އެއްވެސް މީހަކު ބޭނުމެއް ނުވާނެ އެވެ. މިކަމަށްވެސް އޮތް އެންމެ ފަސޭހަ ހައްލަކީ އައިސްކިއުބް ހޭކުމެވެ. އައިސް ކިއުބެއް މަޑުމަޑުން ލޯ ކައިރީގައި ތިރީގައި ވަށްބުރެއް ހެން ހާކަނީ އެވެ. މިހެން މަސާޖު ކުރުމުން ދުޅަ ތިރިވާނެ އެވެ.\nމޫނުގައި ހުންނަ ޕޯސް އަކީ މޫނުގައި ގުދުރަތީ ތެޔޮ އަދި ދާ ބޭރު ކުރުމަށް މޫނުގެ ހަންގަނޑުގައި ހުނަން ކުދި ކުދި ލޯވަޅުތަކެވެ. މޫނުގައި ރަނގަޅަށް މޭކަޕް ނުފިލުވާ އަދި މި ޕޯސްތައް ރަނގަޅަށް ސާފު ނުވާ ނަމަ މޫނުގައި ބިހި ނެގުމަށް މެދުވެރި ވެއެވެ. އަދި މޫނުގައި އައިސްކިއުބް ޖެއްސުމުން މި ޕޯސްތަށް ކުޑަކޮށް ދޭނެ އެވެ. އަދި މޫނުމަތި ސާފުވެއެވެ.\nއައިސްކިއުބް ގެ ސަބަބުން މޫނުގައި ރޫޖެހުމުން ވެސް ރައްކާތެރި ކޮށްދެއެވެ. މިގޮތުން އަލަށް ރޫ ޖެހުމާއި ކުރިން މޫނުގައި ޖެހިފައިވާ ރޫތަށް ވެސް މަދު ކޮށްދޭނެ އެވެ. އެހެންކަމުން މޫނުގެ ހަންގަނޑު ޒުވާންކޮށް ބެހެއްޓުމަށް މިވަރު އެއްޗެއް ނެތެވެ.\nއައިސް ފޭޝަލް ހަދާނެ ގޮތް!\nމޫނަށް އައިސް ފޭޝަލްއެއް ދިނުމުގެ ކުރިން ބަލަންވީ ކަންކަން އެބަހުއްޓެވެ. މިގޮތުން މާ ގިނަ ފަހަރަށް އައިސް ނުޖެއްސުން ހިމެނެއެވެ. އަދި އައިސް ކިއުބް ޖައްސާއިރު ހަންގަނޑުގައި ހުރަހަކާ ނުލައި ޖެއްސުމުގެ ބަދަލުގައި ފޮތިކޮޅެއްގައި އޮޅާލާފައި ޖައްސާށެވެ.\nއައިސް ފޭޝަލްއެއް ހެދުމުގެ ކުރިން މޫނު ރަނގަޅަށް ދޮވެލާ، އަދި މޫނުގައި ޖެއްސުމުގައި ކޮންމެ ތަންކޮޅެއްގައި ވެސް 1 މިނެޓަށްވުރެ ގިނަވަގުތު ހޭދަ ނުކުރާށެވެ.\nލޯ ކައިރީގައި އައިސްކިއުބް ޖައްސާއިރު ވަރަށް ބަލައިގެން ފަރުވާތެރިކަމާއި އެކު ޖައްސާށެވެ. އަދި މަޑުމަޑުން ވަށް ބުރެހެން އައިސް އިން މަސާޖު ކުރާށެވެ. އަދި އައިސް ތެރަޕީ ގިނަވެގެން ހަދަންވަނީ 10 މިނެޓާއި 15 މިނެޓާއި ދެމެދުއެވެ. ހެނދުނާއި ހަވީރުވެސް މި ތެރަޕީ ހެދިދާނެ އެވެ.\n"ފެއާ އެންޑް ލަވްލީ"ގެ "ފެއާ" ކަނޑާލަނީ\nވޯގްގެ ކަވާއަށް ފްރަންޓްލައިން ވޯކަރުން


Bengaluru athun balive TC ah hurasthakkeh | Mihaaru\nޓީސީގެ ސައްޓު (ވ) އަތުން ބޯޅަ ހޯދަން ބެންގަލޫރުގެ ކުޅުންތެރިޔަކު މަސައްކަތްކުރަނީ. --ފޮޓޯ: ނިޝާން އަލީ/ މިހާރު\n14 ފެބުރުއަރީ 2018 - 00:30 8 comments\nމި ނަތީޖާއާ އެކު، ޓީސީ އަށް ގްރޫޕް ސްޓޭޖަށް ދެން ދެވެން އޮތީ އަންނަ އަންގާރަ ދުވަހު ބެންގަލޫރުގައި ކުޅޭ ދެ ވަނަ ލެގުން ދެ ލަނޑުގެ ތަފާތަކުން މޮޅުވެގެންނެވެ. އެއްވަރުވިޔަސް ނުވަތަ އެއް ލަނޑުގެ ތަފާތަކުން ޓީސީ މޮޅުވިޔަސް ކުރި ލިބޭނީ ބެންގަލޫރަށެވެ.\nމިރޭގެ މެޗުގެ ދެ ވަނަ ހާފުގައި ބެންގަލޫރުން ދެ ލަނޑު ޖަހާފައިވަނިކޮށް ޓީސީން ފަހަތުން އަރައި އެއްވަރުކުރި ނަމަވެސް ބެންގަލޫރުން ވަނީ އަލުން ކުރި ހޯދައި މޮޅެއް ހޯދައިފަ އެވެ. މިރޭގެ މެޗުގައި ޓީސީ އަށް ގިނަ ފުރުސަތުތަކެއް ލިބުނު ނަމަވެސް ފެނުނީ ވަރަށް ނަސީބު ދެރަކޮށެވެ. ހާއްސަކޮށް މެޗުގެ ފަހު ވިއްސަކަށް މިނެޓުގެ ތެރޭގައި އެ ޓީމުން ބެންގަލޫރު ވަރަށް ބޮޑަށް ހާސްކޮށްލި އެވެ.\nކެޕްޓަން ސުނިލް ޗެތުރީ އާއި މުހިއްމު ބައެއް ކުޅުންތެރިން ނުލާ ކުޅުނު ބެންގަލޫރާ ދެކޮޅަށް ޓީސީން އެންމެ މޮޅު ކުޅުމެއް ދެއްކީ އިބްރާހިމް މަހުދީ (ފޭދޫ އިއްބެ) އާއި އިބްރާހިމް ވަހީދު ހަސަން (އިއްބެ ވަހީދު) އެވެ. ޓީސީން މެޗު ފެށީ ވެސް ބެންގަލޫރު ހާސްކޮށްލި އެޓޭކަކުންނެވެ. ޓީސީން ކުރިއަށް ޖައްސާލި ބޯޅައެއް ބެންގަލޫރުގެ ނިޝޫ ކުމާރަށް ލިބިފައި އޮއްވާ، އޭނާ އަތުން ފޭދޫ އިއްބެ ބޯޅަ އަތުލައި އޭރިއާ ތެރެއަށް ވަދެ ގޯލް ކުރި މައްޗަށް ޖައްސާލި ބޯޅަ، ޓީސީގެ ކުޅުންތެރިޔަކަށް ލިބުމުގެ ކުރިން ބެންގަލޫރުގެ ޑިފެންޑަރަކު ބްލޮކްކުރި އެވެ.\nބެންގަލޫރުގެ ސުބާސިޝް (ވ) އާއި ޓީސީގެ އެނަޓޮލީ ބޯޅައަށް މަސައްކަތްކުރަނީ. --ފޮޓޯ: ނިޝާން އަލީ/ މިހާރު\nއޭގެ ފަހުން 16 ވަނަ މިނެޓުގައި އިއްބެ ވަހީދު ވެސް ބެންގަލޫރުގެ ގޯލަށް ނުރައްކާތެރި ހަމަލައެއް ފޮނުވާލި އެވެ. ފުރަތަމަ ހާފުގައި ބެންގަލޫރުން ބެލީ ބޮޑަށް ގޭމް ލަސްކޮށް އެ ޓީމުގެ ކޮންޓްރޯލް ދަށުގައި ބާއްވާށެވެ. ބަދަލުގައި ޓީސީން ދިޔައީ ލިބޭ ކޮންމެ ފަޅި ފުރުސަތެއްގައި ވެސް ބެންގަލޫރަށް ނުރައްކާކުރެވޭތޯ ބަލަމުންނެވެ.\nފުރަތަމަ ހާފުގައި އެންމެ ނުރައްކާތެރި ހަމަލައެއް ފޮނުވާލީ 39 ވަނަ މިނެޓުގައި ފޭދޫ އިއްބެ އެވެ. އޭނާ އަށް އޭރިއާ ބޭރުން ލިބުނު ބޯޅަ ފުރަތަމަ ޖަހަޖަހާ އޮއްވާ ބެންގަލޫރުގެ ޑިފެންޑަރަކު އަތުލި ނަމަވެސް އަލުން އެ ބޯޅަ ހޯދައި އިއްބެ ފޮނުވާލި އެވެ. އެކަމަކު އެ ބޯޅަ ބެންގަލޫރު ކީޕަރު ސަލާމަތްކުރި އެވެ. އަދި 42 ވަނަ މިނެޓުގައި އޭރިއާ ތެރެއިން ފޭދޫ އިއްބެ ޖެހި ބޯޅަ ވެސް ބެންގަލޫރުގެ ކީޕަރު މާވިއާ މަތަކުރި އެވެ.\nހާފުގެ ފަހު ވަގުތު ބެންގަލޫރުން ލަނޑެއް ނުޖެހީ ކިރިޔާ އެވެ. ކޯނަރަކުން އޭރިއާ ތެރެއަށް ހުރަސްވި ބޯޅަ، މާކްނުކޮށް ހުރި ސެމްބޯއީ ވަނީ އަރައި ގޯލަށް ބާރަށް އަމާޒުކޮށްފަ އެވެ. އެކަމަކު ޓީސީގެ ޑިފެންޑަރުން އެ ބޯޅަ ބްލޮކްކުރި އެވެ.\nދެ ވަނަ ހާފު ފަށައިގެން ފުރަތަމަ މިނެޓުގައި ޓީސީގެ ފޭދޫ އިއްބެ އަށް އަރިމަތިން ލިބުނު ބޯޅަ ހިފައިގެން ކުރިއަށް އަރައި ގޯލަށް ޖެހެން އޮތް ނަމަވެސް އޭނާ ދިނީ އެނަޓޮލީ އަށެވެ. އެނާ އެ ބޯޅަ އަށް އަރައަރާ އޮއްވާ ކީޕަރު ނެގީ އެވެ.\nބެންގަލޫރުން ލީޑު ނެގީ 51 ވަނަ މިނެޓުގަ އެވެ. ކޯނަރަކުން އެންޓޯނިއޯ ޑޮވާލޭ (ޓޯނީ) އޭރިއާ ތެރެއަށް ހުރަސްކުރި ބޯޅަ އެ ޓީމުގެ ކުޅުންތެރިޔެއްގެ ބޮލުން ޖައްސާލުމުން އެ ބޯޅަ ގޯލަށް ވައްދާލީ ސެމްބޯއީ އެވެ.\nބެންގަލޫރުގެ ދެ ވަނަ ގޯލް 68 ވަނަ މިނެޓުގައި ޖެހީ އެރިކް ޕާރްޓަލޫ އެވެ. މި ފަހަރު ވެސް ކޯނަރަކުން ބޯޅަ ހުރަސްކޮށްދިނީ ޓޯނީ އެވެ.\nމި ދެ ލަނޑާ އެކު ބެންގަލޫރުން ފަސޭހަކަމާ އެކު މެޗު ކާމިޔާބުކުރާނެ ކަމަށް ބެލެވުނު ނަމަވެސް ފެނުނީ ޓީސީން ފުލުފުލުގައި ދެ ލަނޑު ޖެހި މަންޒަރެވެ. އެގޮތުން އޭގެ ދެ މިނެޓު ފަހުން އެ ޓީމަށް ފުރަތަމަ ގޯލް ޖަހައިދިނީ އެނަޓޮލީ އެވެ. ފޭދޫ އިއްބެ ނެގި ހުރަހަށް އަރައި އެނަޓޮލީ ވަނީ އެ ބޯޅަ ގޯލުގެ މަތީ ކަނަށް ވައްދާލައިފަ އެވެ. މިއީ އޭނާ މުބާރާތުގައި ޖެހި ފަސް ވަނަ ގޯލެވެ.\nއޭގެ މިނެޓެއް ފަހުން ޓީސީ އަށް އެއްވަރުކޮށްދިނީ ފޭދޫ އިއްބެ އެވެ. ބެންގަލޫރުގެ ޑިފެންޑަރަކު ސާފުކޮށްލަން އުޅުނު ބޯޅަ ހޯދައި ފޭދޫ އިއްބެ އޭރިއާ ތެރެއަށް ވަދެ ގޯލަށް ބޯޅަ ވައްދާލީ އޭނާ އަށް ހުރަސް އެޅި ބެންގަލޫރު ޑިފެންޑަރަށް އެއްވެސް ފުރުސަތެއް ނުދީ އެވެ.\nޓީސީން ކުރަން ފެށި އެޓޭކްތަކާ އެކު އެ ޓީމުން ފަހަތުން އަރައި ލީޑު ނަގާނެ ކަމަށް ލަފާކުރެވުނު ނަމަވެސް ބެންގަލޫރުގެ ސެމްބޯއީ ވަނީ އެ ޓީމަށް އަލުން ކުރި ހޯދައިދީފަ އެވެ. ޓީސީގެ ޑިފެންސަށް ހެދުނު ގޯހެއްގެ ފައިދާ ނަގައި ސެމްބޯއީ ވަނީ ބޯޅަ ހިފައިގެން ކުރިއަށް ޖެހި އެ ބޯޅަ ބާރު ޝޮޓަކުން ގޯލަށް ވައްދާލައިފަ އެވެ.\nއޭގެ ފަހުން އަނެއްކާ ވެސް ޓީސީން ނުރައްކާކުރި އެވެ. އެގޮތުން 83 ވަނަ މިނެޓުގައި ހާފުގެ މެދުތެރެއިން އެނަޓޮލީ ޖެހި ނުރައްކާތެރި ހިލޭ ޖެހުން ގޯލަށް ނުވަނީ ކިރިޔާ އެވެ. އަދި 85 ވަނަ މިނެޓުގައި އިއްބެ ވަހީދު ނެގި ހުރަސް އޭރިއާ ތެރެއިން ޓީސީގެ ބަދަލު ކުޅުންތެރިޔާ އާރިފް އަހުމަދު (އާރީ) ގޯލް ކުރިމަތީ ހުހަށް ހުރެ ބޮލުން ޖެހުމުން އަމާޒުވީ ބެންގަލޫރު ކީޕަރު އަތަށެވެ. އެންމެ ހުސް ފުރުސަތެއް ލިބުނީ 88 ވަނަ މިނެޓުގައި ފޭދޫ އިއްބެ އަށެވެ. އޭނާ މުޅިން ހުހަށް އަރައި އޭރިއާ ތެރެއަށް ވަދެ ގޯލަށް ފޮނުވާލި ބޯޅަ ދިޔައީ ދަނޑި ކައިރިން ބޭރަށެވެ.\nއިތުރު ލިޔުންތައް އޭއެފްސީ ކަޕް އޭއެފްސީ ކަޕް 2018 ޓީސީ ސްޕޯޓްސް ބެންގަލޫރު


Hirafus cup ga baiverivumah hulhuvaalaifi\nހިރަފުސް ކަޕް މިއަހަރުވެސް މުޅި އަތޮޅަށް\n- ހދ އަތޮޅުގެ ކުލަބު ޖަމިއްޔާތަކަށް ބައިވެރިވެވޭ\n- ޗެމްޕިއަން ޓީމަށް 20،000ރ ހުށަހެޅިފައިވޭ\nކުޅުދުއްފުށީގައި ބާއްވާ އެންމެ އަގުބޮޑު އަދި ފޯރިގަދަ ހިރަފުސް ފުޓްބޯޅަ މުބާރާތުގައި ބައިވެރިވުމަށް ހުޅުވާލައިފި އެވެ. ހދ އަތޮޅުގެ ކުލަބު ޖަމިއްޔާތަކަށް ހުޅުވާލައިގެން ބާއްވާ މިމުބާރާތް އިންތިޒާމްކުރަނީ ހިރަފުސް ފުޓްބޯޅަ ޓީމެވެ.\nމިއީ މި މުބާރާތް ޖެހިޖެހިގެން ބާއްވާ 12 ވަނަ އަހަރެވެ. ހިރަފުސް ދަނޑުގައި ކުޅޭ މި މުބާރާތުގެ ޗެމްޕިއަން ޓީމަށް 20،000/- ރުފިޔާގެ ފައިސާ ހުށަހެޅިފައިވާއިރު ރަނަރަޕް ޓީމަށް 5000/- ރުފިޔާ ހުށަހެޅިފައިވެ އެވެ.\nޖޫންމަހުގެ 29 ވަނަ ދުވަހު ފެށުމަށް ހަމަޖެހިފައިވާ މިމުބާރާތުގައި ބައިވެރިވުމަށް އެދޭ ފޯމާއި ގަވައިދު ސޭމް ސްޕޯޓްސް ލިބެން ހުންނާނެ އެވެ. އަދި ފޯމު ހުށަހެޅުމުގެ އެންމެ ފަހު ތާރީހަކީ ޖޫންމަހުގެ 10 ވަނަ ދުވަސް ކަމަށް ހިރަފުހުން މައުލޫމާތުދެ އެވެ.\nމިއީ ކުޅުދުއްފުށީގައި ޤަވާއިދުން ކޮންމެއަހަރަކު ބާއްވާ 11 އަސައިޑް ފުޓްބޯޅަ މުބާރާތެކެވެ. މިދިޔަ އަހަރު މި މުބާރާތުގެ ޗެމްޕިއަންކަން ހޯދާފައިވަނީ މަގުލަސް ކުލަބެވެ.


Coca-Cola ge campaign haahsa vanee gulhunthah badhahi kuran\nމާލެ، 11 އޮކްޓޫބަރު 2018: ކޮކާކޯލާގެ ރިފްރެޝިން ރިލޭޝަންޝިޕް ކެމްޕޭން ލޯންޗު ކުރަން ބޭއްވި ރަސްމިއްޔާތުގެ ތެރެއިން- ފޮޓޯ: ކޮކާކޯލާ\nގުޅުންތައް ބަދަހި ކުރުމަށް ހާއްސަކޮށް ފަރުމާކޮށެގެން ކޮކާކޯލާއިން ހާއްސަކޮށް "ރިފްރެޝިން ރިލޭޝަންޝިޕް" ކެމްޕޭން މިއަދު ފަށައިފި އެވެ.\nނޭޝަނަލް އާޓްގަލެރީގައި މިއަދު ބޭއްވި ހާއްސަ ރަސްމިއްޔާތުގައި ކޮކާކޯލާގެ "ރިފްރެޝިން ރިލޭޝަންޝިޕް" ކެމްޕޭން ފަށައިދިނީ ނިމިގެން ދިޔަ ސާފް ސުޒުކީކަޕްގެ ތަށި ރާއްޖެ އަށް ގެނެސްދިން ކެޕްޓަން އަކްރަމް އަބްދުލްގަނީ އެވެ.\nކޮކާކޯލާ އިން އަލަށް ފެށި ކެމްޕޭންގެ ދަށުން، އާއިލާ އާއި ރަހުމަތްތެރިންގެ ގުޅުންތައް ބަދަހި ކުރުވާނެ ތަފާތު ޝިއާރުތައް ކޯކްފުޅީގެ ބޭރުގައި ލިޔެފައިވާނެ އެވެ. މިގޮތުން އަލަށް ނެރު ކޯކުގެ ފުޅިތަކުގެ ބޭރުގައި "ބްރޯ" އަދި "ވައިފީ" އާއި "ބޭބީ" އަދި "ހަޒްބަންޑް" އަދި "ޑޭޑް" އާއި "ބޮސް" ގެ އިތުރުން "ސުޕަމޮޑެލް" ފަދަ ލަފުޒުތައް ލިޔެފައިވެ އެވެ.\nކޮކާކޯލާ އިން ކުރިއަށް ގެންދާ "ޝެއާ އަ ކޯކް" ކެމްޕޭން އެންމެ ފުރަތަމަ ފަށާފައިވަނީ 2011 ވަނަ އަހަރު އޮސްޓްރޭލިއާގަ އެވެ. މި ކެމްޕޭން މިހާރު ވަނީ މުޅި ދުނިޔެއަށް ފުޅާވެގެން ގޮސްފަ އެވެ.\nޕްރިމިއާލީގް ބަލަންދާން ދެ މީހަކަށް ޓިކެޓް ދީފި


Eh Thanakah 25 Binhelun Ais, Tsunami Ehge Nurahkaa Kurimathi Vehje - Vaguthu\nއެއް ތަނަކަށް 25 ބިންހެލުން އައިސް، ސުނާމީއެއްގެ ނުރައްކާ ކުރިމަތިވެއްޖެ\nފާއިތުވެދިޔަ ދިހަ ގަޑިއެއްހާއިރު ތެރޭ ގްރީސް ހިމެނޭ ސަރަޙައްދުން އަޔޯނިއާ ކަނޑަށް 25 ބިންހެލުމެއް އައިސް ސުނާމީގެ އަސަރު ސަރަޙައްދުގެ ބައެއް އައްސޭރިތަކަށް ކޮށްފާނެކަމުގެ ނުރައްކާ ކުރިމަތިވެއްޖެއެވެ.\nރޭ ފަތިހުން ފަށައިގެން މި ސަރަޙައްދަށް ބާރުގަދަ ގިނަ ބިންހެލުންތައް އަންނަމުންދާއިރު އެންމެ ފުރަތަމަ ބިންހެލުމެއް އައިސްފައިވަނީ ރާއްޖެ ގަޑިން ރޭ ފަތިހު 4:00 ހާއިރު މެގްނިޓިއުޑް މިންގަނޑުން 5.1 ގެ ބާރުމިނުގައެވެ.\nއޭގެ ވިހި މިނެޓު ފަހުން ހަމަ އެ ސަރަޙައްދަށް މެގްނިޓިއުޑް މިންގަނޑުން 6.8 ގެ ބާރުމިނުގައި ބިންހެލުމެއް އައިއިރު، ދެވަނަ ބިންހެލުމަށްފަހު 15 މިނެޓު ނުވަނީސް ވަނީ 5.6 ގެ ބާރުގަދަ ބިންހެލުމެއް އައިސްފައެވެ. މި ހުރިހާ ބިންހެލުމެއް ވެސް އައީ ކަނޑުގެ ދިހަ ކިލޯ މީޓަރު އަޑިންނެވެ.\nޔޫރޮޕިއަން-މެޑިޓަރޭނިއަން ސެއިސްމޮލިޖިކަލް ސެންޑަރުން އާންމުކޮށްފައިވާ މަޢުލޫމާތަށް ބަލާއިރު، ބާރުގަދަ ތިން ބިންހެލުމަކަށް ފަހު ގްރީސް ކައިރިޔަށް އިތުރު ބިންހެލުންތަކެއް ހުއްޓުމެއް ނެތި އަންނާން ފެށީ ރޭ ފަތިހު 5:00 ހާއިރު ފެށިގެންނެވެ. މެގްނިޓިއުޑް މިންގަނޑުން 4.5 އާއި 5.0 އާއި ދެމެދުގެ ބިންހެލުންތައް އޭރުން ފަށައިގެން ގިނަ ޢަދަދަކަށް އެ ސަރަޙައްދަށް އަންނަމުން ދާއިރު، އޭގެތެރޭގައި 5.0 ގެ ދެ ބިންހެލުން ހިމެނޭ ކަމަށް އެ އިދާރާއިން ބުނެއެވެ.\nގްރީސްގެ އައްސޭރިން 50 މޭލު ދުރުގައި އޮންނަ އަޔޯނިއާ ކަނޑަށް ހުއްޓުމެއް ނެތި މިއަދު ބާރުގަދަ ބިންހެލުންތައް އަންނަމުންދާއިރު، އެއިން ބައެއް ބިންހެލުމުގެ ލޮޅުންތައް ގްރީސްގެ އިތުރުން އެ ސަރަޙައްދުގައި އޮންނަ އިޓަލީގެ ބައެއް ހިސާބުތަކަށްވެސް އައިސްފައިވާ ކަމަށް ނޫސްތައް ބުނެއެވެ.\nމި ބިންހެލުންތަކާއި ގުޅިގެން ގްރީސް އާއި އިޓަލީގެ އައްސޭރީގެ ހިސާބުތަކަށް ސުނާމީއެއް އަރާފާނެކަމުގެ އިންޒާރު ވަނީ ނެރެފައެވެ. މިއީ ގެއްލުންބޮޑު ސުނާމީއަކަށް ވެދާނެ ކަމަކަށް ބެލެވިފައި ނުވީނަމަވެސް، އައްސޭރިފަށުގައި އުޅޭ ފަރާތްތައް ރައްކާތެރި ސަރަޙައްދަށް ބަދަލުވުމަށް ވަނީ އިލްތިމާސްކޮށްފައެވެ.\nމި ބިންހެލުމުގައި ލިބުނު ގެއްލުންތަކާއި ބެހޭ މަޢުލޫމާތުތައް އޮފިޝަލުން އަދި ހާމަކޮށްފައި ނުވީނަމަވެސް ބައެއް ނޫސްތަކުގައި ބުނެފައިވަނީ، ބިންހެލުމުގެ ސަބަބުން، ތާރީޚީ ބިނާތައް ގިނަ ގްރީސްގައި ހުރި 15 ވަނަ ގަރުނުގެ އާސާރީ ބިނާއަކަށް ގެއްލުން ލިބިފައިވާކަމަށެވެ. އަދި ބިންގަނޑު ކަނޑައިގެން ގޮސް ބައެއް ގެތަކުގައި ދިރިނޫޅެވޭ ވަރަށް ގެއްލުން ލިބުނު ކަމަށް ނޫސްތަކުގައި ވަނީ ބުނެފައެވެ.\nގްރީސް ހިމެނޭ ސަރަޙައްދަކީ ގިނަ ޢަދަދަކަށް ކުދި ބިންހެލުންތައް އަންނަ ސަރަޙައްދެކެވެ. ކޮންމެ އަހަރަކުވެސް މި ސަރަޙައްދުގެ ބިމުގެ އަޑިން ހާހަކަށްވުރެ ގިނަ ކުދި ބިންހެލުންތައް އަންނަމުންދާއިރު، މިއީ ފަހުގެ ތާރީޚެއްގައި ބާރުގަދަ ގިނަ ބިންހެލުންތަކެއް އެ ސަރަޙައްދަށް އައި ފަހަރެވެ. މި ބިންހެލުންތައް އަންނަމުން މި ދަނީ ދުނިޔޭގެ އެކި ކަންކޮޅުތަކަށް އަންނަ ބާރުގަދަ ބިންހެލުންތައް އާދަޔާއި ޚިލާފަށް އިތުރުވެފައި ވަނިކޮށްކަން ފާހަގަކޮށްލެވެއެވެ.


Grammy's: miaharu fenunee rihi fyaathoshi!\nގްރެމީސް: މިއަހަރު ފެނުނީ ރިހި ފިޔާތޮށި!\nގްރެމީ އެވޯޑްސް އަކީ އެމެރިކާގެ މިއުޒިކީ ދާއިރާއަށް ބޮޑު އީދެއް ކޮންމެ އަހަރަކު ގެނުވާ ހަފުލާ އެކެވެ. އެ ހަފުލާގައި އެންމެ މަތީ ވަނަތަކާއެކު ސްޓޭޖް މަތިން ފައިބައިގެންދާ ތަރިން ދުވަހުގެ ހާއްސަކަން ދައްކުވައި ދެނީ އެ ތަރިންގެ ތަފާތު ހެދުންތަކުންނެވެ.\nފެޝަން ޑިޒައިނަރުންނާއި ފެޝަނަށް ލޯބި ކުރާ ގިނަ މީހުންގެ ލޯތައް ހުއްޓެނީ އެވޯޑު ގެންދާ މީހާ އަށް ވުރެ، އެންމެ މަގުބޫލު އަދި އެންމެ ތަފާތު ހެދުމަށެވެ. ތިރީގައި މި ހިމަނާލަނީ 61 ވަނަ ގްރެމީ އެވޯޑް ހަފުލާގައި އަންހެން ފަންނާނުންގެ ތެރެއިން ރެޑް ކާޕެޓުގައި ފާހަގަ ކޮށްލެވުނު އެންމެ މަގުބޫލު ހަތް ހެދުމެވެ.\nލަވަކިޔުންތެރިޔާ ލޭޑީ ގާގާ ގްރެމީ އެވޯޑު ހަފުލާގައި އަޅައިގެން ހުރީ ވެލިފޮތިން ޖަރީ ކޮށްފައި ހުރި ރިހި ހެދުމެކެވެ. މި ހެދުމާއެކު ގުޅުވާފައި ހުރީ މަޝްހޫރު ޓިފަނީ އެންޑް ކޯ ބްރޭންޑްގެ ހާރަކާއި އަލިމަހުގެ ކަންފަތުގައި ލާ އެއްޗެކެވެ.\nލޭޑީ ގާގާ ރެޑްކާޕެޓުގައ\nގްރެމީ އެވޯޑް ހަފްލާ ހުށަހަޅައިދިން ކަމިލަ ލައިގެން ހުރީ ފިޔާތޮށި ކުލައިގެ އަރްމާނީ ހެދުމެކެވެ. މި ހެދުމުގެ ރީތިކަން ފެންނަނީ އަލި އެޅުމާއެކު ވިދާ ބަބުޅަން ފެށީމަ އެވެ. ވަރަށް އާދައިގެ ގޮތަކަށް ފެނުނު ކަމުގައި ވިޔަސް މި ހެދުމާއެކު އޭނާ ވެސް އެވޯޑު ހަފުލާގައި ވިދާލި އެވެ.\nމި އަހަރުގެ އެންމެ މޮޅު ރެޕް އަލްބަމްގެ އެވޯޑު ގެންދިޔަ ކާޑީ-ބީ ފެނުނީ ހުރިހާ ފަންނާނުންނަށްވުރެ ވަރަށް ތަފާތު ކޮށެވެ. މި ހެދުމަކީ 1995 ގައި ޑިޒައިން ކޮށްފައިވާ ހެދުމެއްގެ ނަކަލެކެވެ. ފިޔާތޮށި މަލެއްގެ ތެރެއިން ފޮޅިގެން ނިކުންނަ ކަހަލަ ގޮތެއް ދައްކުވައިދޭ މި ހެދުމާއެކު އޭނާ ވަނީ ބޮލާއި ކަރުގައިވެސް މަޑު ރަން ކުލައިގެ "ޕާލް" ތަކެއް ބޭނުން ކޮށްފަ އެވެ. މިއީ މި އަހަރު ފެނުނު އެންމެ ތަފާތު އަދި އެންމެ ބޮޑަށް "ސްޓޭންޑް އައުޓް" ވީ ހެދުމެވެ.\nކާޑީ ބީ ރެޑްކާޕެޓުގައި --\nއެވޯޑް ހަފްލާތަކުގެ ފަލަ ސުރުހީތަކަށް އަބަދުވެސް އަރާ ކައިލީ ގްރެމީ އެވޯޑު ހަފްލާގައި ފެނުނީ އާއްމުކޮށް ފެންނަ ގޮތާ މުޅިން ތަފާތު ގޮތަކަށެވެ. މަޑު ފިޔާތޮށި ކުލަައިގެ ބަލްމެއިން ހެދުމުގައި ކައިލީ ފެނުނީ ވަރަށް "ފޮރުވިގެ" ނެވެ. ހެދުމުގެ ކުލައިގެ އަންގި އެއް އަދި ރިހި ބެލްޓެއް އަޅާ ރެޑް ކާޕެޓްގެ ފެނިލުން ފުރިހަމަ ކޮށްލި އެވެ.\nއަލްބަމް އޮފް ދި އިޔާގެ އެވޯޑް ގެންދިޔަ ކޭސީ ރެޑް ކާޕެޓުގައި ފެނުނީ މަޑު ފިޔާތޮށި ކުލައަކަށް ދާ ހެދުމަކުންނެވެ. ތުނި ފޮއްޗަކުން ހެދުން ފަރުމާ ކޮށްފައިވާއިރު މި ހެދުން ފުރިހަމަ ކޮށްދިނީ މެދުގައި އަޅާފައި އޮތް މަޑު ރަތް ކުލައިގެ ބަންދުންނެވެ. މިއީ ވެލެންޓީނޯގެ ހެދުމެކެވެ.\nކޭސީ ރެޑްކާޕެޓުގައި --\nމި ހެދުމަކީ މުޅި އެވޯޑު ހަފްލާގައި ވެސް ފެނުނު އެންމެ ތަފާތު އެއް ހެދުމެވެ. ބަލްމެއިންގެ މަޑު ފިޔާތޮށި ހެދުމަކުން ކޭޓީ ފެނުނު އިރު މި ހެދުމަށް ސޯޝަލް މީޑިއާގައި އެކި ފަރާތްތަކުން ދިޔައީ ފާޑު ކިޔަމުންނެވެ. ހެދުމުގެ ތިރީގައި ހިމަނާފައި ހުރި ރޫ ތައް ހިމަ ވެފައި އެއްވަރު ވިޔަސް ގިނަ ބަޔަކު ބުނަމުން ދިޔައީ މި ހެދުން ވައްތަރީ ކުޑަކުދިންގެ އުފަންދުވަހު އަޅާ "ބާބީ" ކޭކެއް ހެނެވެ. އަދި، ކުލަ ލާން ގެންގުޅޭ ފިއްސެއް ކަމަށް ބުނެ ސޯޝަލް މީޑިއާގައި މަލާމާތް ކުރިއަސް ކޭޓީ އެ މަލާމާތްތައް ބަލައިގަނެ، ކުލަ ލާން ހުރި ފިހީގެ ފޮޓޯ އެއްވެސް ވަނީ އިންސްޓަގްރާމް ކޮށްފަ އެވެ.\nކޭޓީ ޕެރީ ރެޑްކާޕެޓުގައި --\nމި ހަފްލާގައި ބެސްޓް ނިއު އާޓިސްޓްގެ މަގާމު ހޯދި ދުއާ ލިޕާ ރެޑް ކާޕެޓުން ފެނުނީ ރިހި ކުލައިގެ ވިދާ ހެދުމެއްގަ އެވެ. މުޅި ހެދުމުގައި ވެސް ރިހި ކުލަ އަދި އަޅި ކުލައިގެ ފޮތި ކޮންމެވެސް ވަރަކަށް ހިމަނާފައި ވާއިރު އަތުގައި އަދި ކަރުގައި ބޭނުން ކޮށްފައި ހުރީވެސް ރިހި ކުލައިގެ ގަހަނާ އެވެ. މާ ކަންތައް ބޮޑު ނޫން ގޮތަކަށް ފެނުނަސް މި ހެދުމަކީ ރެޑް ކާޕެޓުގައި ވަރަށް ވިދާލި ހެދުމެކެވެ.\nދުއާ ލިޕާ ރެޑްކާޕެޓުގައި --\nއާއްމުކޮށް ރެޑް ކާޕެޓު ހަފުލާތަކުގައި ބޭނުން ކުރާ ރަން ކުލައިގެ ބަދަލުގައި ރިހި ކުލައިގެ ޑިޒައިންތައް އަދި ގޮތް ބޮޑު ހެދުންތަކުގެ ބަދަލުގައި ލޮލަށް ވެސް ފަސޭހަ ހިތްގައިމު ހެދުންތަކެއް މިއަހަރު ފެނުނެވެ. މުޅި ރެޑް ކާޕެޓަށް ބަލާއިރުވެސް، މި އަހަރުގެ ހަފުލާއިން ފިޔާތޮށި އަދި ފިޔާތޮއްޓާ ގުޅުންހުރި ކުލަތައް ވަރަށް ގިނަ އެވެ. މި ހެދުންތަކާއެކު، މިއަހަރުގެ ގްރެމީ އެވޯޑް ރެޑް ކާޕެޓަކީ ފިޔާތޮށި ކުލައިގެ ކާޕެޓެކޭ ބުނެވިދާނެ ހެއްޔެވެ؟


ބައްސާމުގެ ހެޓްރިކާއެކު އޭދަފުށި މޮޅުވެއްޖެ\nއޭދަފުށީ ޓީމުގެ ބައްސާމު (ކ) ބޯޅަ ހޯދުމަށް މަސައްކަތްކުރަނީ: މި މެޗުން އޭދަފުށީ މޮޅުވީ ބައްސާމުގެ ހެޓްރިކާއެކު 1-3 އިން. — ފޮޓޯ / އެފްއޭއެމް\nދިހަ މީހުންނާ އެކު ކުޅެ، މުހައްމަދު ބައްސާމުގެ ހެޓްރިކާއެކު، ޔޫތު ޗެމްޕިއަންޝިޕްގެ ގުރޫޕް އެކެއްގައި އޭވައިއެލްގެ މައްޗަށް 1-3 އިން އޭދަފުށި މޮޅުވެއްޖެ އެވެ.\nމިއަދު ހަވީރު ގަލޮޅު ދަނޑުގައި ކުޅުނު މެޗުގައި އޭދަފުށީ ޓީމުން މެޗުގެ ފުރަތަމަ ލީޑުނެގީ މެޗުގެ ފަސްވަނަ މިނިޓްގައި ބައްސާމު ކާމިޔާބުކޮށްދިން ލަނޑުންނެވެ. ފުރަތަމަ ހާފުގެ ނަތީޖާގައި އޮވެ ނިމުނުއިރު، ދެވަނަ ހާފުގެ ކުރީކޮޅު އޭވައިއެލްގެ ކުޅުންތެރިއަކަށް މުޅިން ހުސްކޮށްލިބުނު ބޯޅައެއްވެސް ގޯލަކަށް ބަދަލުކޮށްލެވިފައެއް ނުވެއެވެ. ނަމަވެސް ފުރަތަމަ ހާފުގެ ކުޅުން ހަމައަކަށް ނޭޅެނީސް އޭވައިއެލްގެ އަހުމަދު ހަލީމުވަނީ ގޯލެއް ޖަހައި ނަތީޖާ އެއްވަރުކޮށްފަ އެވެ. އޭގެ ދިހަ މިނިޓްފަހުން އޭދަފުށީގެ ގޯލަށް ވަންނަން ދިޔަ ބޯޅައެއް އަތުން ޖަހައި މަތަކުރުމުން އޭދަފުށީގެ ކުޅުންތެރިއެއް ކަމަށްވާ މުހައްމަދު އަޖުފާނަށް ވަނީ ރަތްކާޑެއް ދައްކައި ދަނޑުން ފޮނުވާލައިފަ އެވެ. ނަމަވެސް އެއާއެކު ލިބުނު ޕެނަލްޓީ އޭވައިއެލްގެ އަބޫބަކުރު އިބްރާހިމް ފޮނުވާލީ ގޯލުގެ މަތިން ބޭރަށެވެ.\nދިހަ ކުޅުންތެރިންނާއެކު ކުޅެމުންދިޔަ އޭދަފުށީ ޓީމަށް ދެވަނަ ފަހަރަށް ބައްސާމު ލީޑު ނަގައިދިނީ 90 ވަނަ މިނިޓްގައި އޭވައިއެލްގެ ހާފުގެ މެދަކާ ހިސާބުން އޭނާ ކާމިޔާބުކުރި ލަނޑަކުންނެވެ.\nއިތުރުވަގުތުގައި އޭދަފުށީގެ ތިންވަނަ ގޯލް ބައްސާމު ކާމިޔާބުކޮށްދިނީ ލިބުނު ޕެނަލްޓީއަކުންނެވެ.\nމިއަދުގެ މެޗުން އޭދަފުށި މޮޅުވުން، ގްރޫޕްގެ ދެ ވަނަ މަގާމްގައި އޮތް ވީބީއާ ޕޮއިންޓުގެ ގޮތުން އެއްވަރު ވިއިރު، ދެ ޓީމަށް ލިބިފައި ވަނީ ތިން ޕޮއިންޓެވެ.\nއަންނަ ހުކުރުދުވަހުކުޅޭ މެޗުގައި އޭދަފުށީ ނުކުންނާނީ ގްރޫޕްގެ އެއް ވަނަ މަގާމްގައި އޮތީ ހަތަރު ޕޮއިންޓާއެކު އޮތް މާޒިޔާ ދެކޮޅަށެވެ.\nޖުމުލަ 12 ޓީމު ތިން ގްރޫޕަކަށް ބަހާލައިގެން ކުޅޭ މުބާރާތް ކުރިއަށް ގެންދާނީ ގްރޫޕް ސްޓޭޖުގައި ޓީމުތައް ވާދަކޮށް ނިމޭ އިރު ކޮންމެ ގްރޫޕަކުން އެންމެ ގިނަ ޕޮއިންޓް ހޯދާ ދެ ޓީމާއި، އަދި ތިން ގުރޫޕް އެއްކޮށް ތިން ވަނަ އަށް އެންމެ ގިނައިން ޕޮއިންޓު ހޯދާ ދެ ޓީމާ އެކު ޖުމްލަ އަށް ޓީމު ކުއާޓާ ފައިނަލުގައި ވާދަކުރާ ގޮތަށެވެ.\nޖެނުއަރީ 20, 2013 at 2:55 pm\nަރާއްޖޭގެ އެންމެ މޮޅުކުޅުންތެރިން ތިބި ރަށުން ޓީމެއްވެސް ހަމަނުވީބާ. އޭދަފުށި މީހުން ރަގަޅުވާނީ ފޮނި އަގަތަޅަން. އޭދަފުށީ ނަމުގަ ތި ޓީމް ބައިވެރިވިޔަސް ގޮއިދޫ ކުޅުންތެރިޔަކު ކުޅެގެން ޓީމް މޮޅުވެފަ ތި އޮތީ. ގޮއިދޫ ކުދިން ކުޅެގެން މޮޅުވަނީ. ފަންޑިތަ ހަދައިގެން ނޫން މޮޅުވަނީ. އޭދަފުށީ މީހުން ކީއްވެބާ ކޮމެންޓް ނުކުރީ ބައްސާމް ލަނޑު ޖެހީ ފަންޑިތަ ހަދައިގެންނޭ. އޭދަފުށީ މީހުަންނަކީ ފަންޑިތައަށް ތަބާވެގެންއުޅޭބައެއް. ގޮއިދޫ މީހުން ގަބޫލްކުރާއެއްޗެއްނޫން އެއީ. ސާބަސް ބައްސާމް.\nޖެނުއަރީ 20, 2013 at 10:39 am\nހުރިހާ ކުޅުން ތެރީންނަށްވެސް މަރުޙާބާ!\nޖެނުއަރީ 19, 2013 at 5:23 pm\nޓީމުގައި ތިބި 20 ކުޅުންތެރިންގެ ތެރެއިން2ކުޅުންތެރިން ފިޔަވައި ދެންތިބީ ހުސްވެސް އޭދަފުށި ކުޅުންތެރިން. ރަށުންބޭރު ދެކުޅުތެރިންގެ ތެރެއިން އެއްކުޅުންތެރިޔަކު ނިސްބަތްވަނީ މިއަތޮޅު ގޮއިދޫައަށް އަދި އަނެއްކުޅުންތެރިޔާ ނިސްބަތްވަނީ މިއަތޮޅު މާޅުހަށް. މިގޮތުން އަޅުގަނޑު ގަބޫލު ކުރާގޮތުގައި އޭދަފުށި ޓީމު މިހޯދާ ކާމިޔާބީގެ ސަބަބުން އޭދަފުށީ ގެ ރައްޔިތުންގެ އިތުރުން މާޅޮސް، ގޮއިދޫގެ ރަތްޔިތުންވެސް ފަހުރުވެރިކަމާ އެކީގައި މިކާމިޔާބީ ފާހަގަކުރޭ. މިއީ ހަމަ ގައިމުވެސް މި އަތޮޅަށް ނިސްބަތްވާ ޓީމެއް. ހުސްވެސް ބ. އަތޮޅަށް އުފަން ކުޅުންތެރިން. ބ އަތޮޅަށް އުފަން ދަރިއެއްގެ ހައިސިއްޔަތުން އަޅުގަނޑުވެސް މި ޓިމާދެތެރޭ ފަހުރުވެރިވަން. އެދެނީ މުބާރާތް ކާމިޔާބު ކުރުމަށް.\nޖެނުއަރީ 19, 2013 at 5:14 pm\nޖެނުއަރީ 19, 2013 at 4:22 pm\nމިއާޓިކަލް ކިޔާލުމުން ހީވަނީ ވީބީ އައްޑޫ އެފްސީ ކުޅުނީ 1 މެޗުހެން؟ މިއިން ކޮންމެ ޓީމެންވެސް2މެޗް ކުޅެފަވާކަން ފާހަގަކޮއްލަން އަދި އޭދަފުއްޓާ ވީބީ އައްޑޫ އެފްސީ މިދެޓީމަށްވެސް ލިބިފައިވަނީ3ޕޮއިންޓް އަދި މިވަގުތު ގުރޫޕްގެ ދެވަނަ އޭދަފުއްޓަށް ލިބިފަވާކަން ފާހަނގަ ކޮއްލަން\nޖެނުއަރީ 19, 2013 at 2:30 pm\nވީބީ2މެޗު ވަނީ ކުޅެފަ\nޖެނުއަރީ 19, 2013 at 1:32 pm\nއޭދަފުށި ޓީމެއް ނޫން ދޯ. ލޮލް\nޖެނުއަރީ 18, 2013 at 9:39 pm\nގޮއިދޫ ޓީމަށް އޭދަފުށީ މަޖިއްޓޭ ކުޅުނު ފަދައިން މިފަހަރު މިއޮތީ އޭދަފުށީ ޓީމަށް ގޮއިދޫ ބައްސާމު ކުޅެދީފައި. ބައްސާމަކީ ހުނަރުވެރި ކުޅުންތެރިޔެއް. އޭދަފުށީ ޓީމަށް ކާމިޔާބީއެދެން.


Ranbeer Aai Alia Engagevanee? - Vaguthu\nރަންބީރް އާއި އާލިއާ އެންގޭޖްވަނީ؟\nބޮލީވުޑްގެ ދެ ތަރިން ކަމުގައިވާ އާލިއާ ބަޓް އާއި ރަންބީރް ކަޕޫރްއަށް އެކަކު އަނެކަކު ދެކެ ލޯބިވެވިއްޖެއެވެ. ބަރަހްމަސްޓްރާގެ ސެޓްގައި މަސައްކަތް ކުރަމުންދަނިކޮށް މި ދެތަރިން އެކަކު އަނެކަކު ދެކެ ލޯބިވެވުނު އިރު، މިހާރު މި ދެ ތަރިންވެސް ވިސްނަމުން ދަނީ އެންގޭޖްވުމަށް ކަމަށް އިންޑިއާގެ ރިޕޯޓްތައް ބުނަން ފަށައިފިއެެވެ.\nރަންބީރް ކެޓްރީނާއާއި ބްރޭކްއަޕްވުމަށްފަހު އާލިއާ އާއި ލޯބީގެ ގޮތުން ގުޅިގެން އުޅެން ފެށިއެވެ. އަދި މުޅި ދުނިޔެއަށް އެކަން ހާމަކަޮށްދޭން ފެށީ އެކުގައި ބައްދަލުކުރާ ބައްދަލުވުންތަކުންނެވެ. މީސް މީޑިއާ މެދުވެރިކޮށްވެސް ދެތަރިން އެކަކު އަނެކަކުގެ ފޮޓޯތައް ލާން ފެށުމުންނެވެ. އަދި މީގެ އިތުރުން، އާއިލީ ބައްދަލުވުންތަކުގައިވެސް ދެ މީހުންގެ ބައިވެރިވުން ހިމެނެއެެވެ.\nފިލްމްފެއާގައި ބުނެފައިވާގޮތުގައި، ރަންބީރުގެ މަންމަ ނީތޫ ބޭނުންވަނީ މި އަހަރުގެ ޖޫން މަސް ތެރޭގައި މި ދެ މީހުން އެންގޭޖްވުމަށެވެ. ނަމަވެސް މި ދެ މީހުންގެ ވިސްނުން ހުރީ އަދި ދުވަސްކޮޅަކަށް މަޑުކޮށްލުމަށްފަހު އެންގޭޖްވުމަށެވެ. އެގޮތުން މި ދެ މީހުންވެސް ބޭނުންވަނީ އެ މީހުންގެ ފިލްމް ނެރުމަށްފަހު އެކަަމާއިގެން އުޅުމަށެވެ.\nމި ވާހަކަތަކަކީ ހަގީގަތަކަށް ވެއްޖެ ނަމަ މި އަހަރު ބާއްވާނެ އެންމެ ބޮޑު ކައިވެނީގެ ހަފްލާއަށް މި ދެ ތަރިންގެ ކައިވެނި ވާނެ ކަން ޔަގީނެވެ.\nއާލިއާ އާއި ރަންބީރްއަކީ މިހާރު ބޮލީވުޑްގައި އެންމެ ލޯބި ޖޯޑުގެ ގޮތުގައި ފާހަގަކުރާ ލޯބިވެރިންކަން ފާހަގަކޮށްލަން ޖެހެއެެވެ.\nޗުއްޓީ ހޭދަކޮށްލުމަށް އާލިއާ ރާއްޖޭގައި


Year in Review 2017 - Avas.mv Year in Review 2017 - Avas.mv\ngraphicearth-globeearth-globeCreated with Sketch.investmentinvestmentCreated with Sketch.politics-colorpoliticsCreated with Sketch.police-line auction group clapperboard ball\n2017 ވަނަ އަހަރުވީ ބޮޑެތި ބަދަލާއެކު ސިޔާސީ މައިދާން އެ ފުށް މިފުށަށް ޖެހުނު އަހަރަކަވެ. ސިޔާސީ ހަތުރުން މިތުރުންނަށްވި އެވެ. މުޅި އަހަރުވީ އިޖުތިމާއީ ގޮތުން، ގައުމަށް ސިހުން ގެނުވި މަރުތައް ގިނަ އަހަރަކަށެވެ.\nސިޔާސީ ދާއިރާ ދެއްކީ ބޮޑެތި ބަދަލާއި ހައިރާންކަން\nބޮޑު އެއްބަސްވުން: ސިޔާސީ ހަތުރުން، މިތުރުންނަށް!\nމި އަހަރުގެ މުޅި ސިޔާސީ މަސްރަހު އަނބުރާލި އެންމެ ބޮޑު އެއް ކަމަކީ މިހާތަނަށް ސިޔާސީ ހަތުރުން ގޮތުގައި މަސައްކަތް ކުރަމުން ދިޔަ ކުރީގެ ރައީސް މައުމޫން އަބްދުލް ގައްޔޫމް އާއި ކުރީގެ ރައީސް މުހައްމަދު ނަޝީދު މިތުރުންނަށްވުމެވެ. ރައީސް މައުމޫންގެ ދިގު 30 އަހަރުގެ ވެރިކަން ނިމުމަކަށް ގެނެސް ސިޔާސީ އެންމެ ހަތުރުން ގޮތުގައި ތިބި އެ ދެ ރައީސުން އެކުގައި މަސައްކަތް ކުރުން ސަރުކާރުގެ މެންބަރުން ސިފަ ކުރެއްވީ "ތެލާ ފެނާ" އެއްވުން ކަމަށެވެ. އެ ދެ ރައީސުންގެ އިތުރުން ޖޭޕީގެ ލީޑަރު ގާސިމްއާއި އަދާލަތު ޕާޓީގެ ރައީށް ޝޭހް އިމްރާން އަބްދުﷲ އެކު އެއް ގަނޑެއްގައި ހަތަރު ލީޑަރުން ސޮއިކޮށް ސަރުކާރާ ދެކޮޅަށް މަސައްކަތް ކުރަން ފެށީ މި އަހަރު މާޗު މަހުގެ 24 ވަނަ ދުވަހުގަ އެވެ. މުޅި އަހަރު ސަރުކާރަށް ކުރިމަތިލާން ޖެހުނު ހުރިހާ ސިޔާސީ ހަމަލާތަކެއް ފެށިގެން އައި އެ އިގުރާރާ ހިސާބުންނެވެ. އެގެ ފަހުން ޖޭޕީގެ ހަރުގެ، މ. ކުނޫޒުގައި ހަތަރު ޕާޓީން އެއްކޮށް ޖަލްސާތައް ބާއްވަން ފަށާ، މަޖިލީހުގައި ސަރުކާރާ ދެކޮޅަށް މަސައްކަތްތައް ފެށި އެވެ.\nސަރުކާރަށް މެޖޯރިޓީ ގެއްލުމާއެކު، ގޮނޑިތައް ހުސްވުން\nއެހެން އަހަރުތަކާ ހިލާފަށް މި އަހަރު، މަޖިލީހުގައި ގާނޫނު ހެދުމަށް ވުރެ އަޑު ގަދަވީ، ސިފައިން ރަޔަޓު ގިޔަރުގައި މަޖިލީހުގެ ތެރެއަށް ވަދެ މެންބަރުންތައް އެ އިދާރާއިން ބޭރުކޮށް މަޖިލީސް ހިސޯރު ކުރި ވާހަކައެވެ. 24 ޖުލައި ވެގެން ދިޔައީ ދައުލަތުގެ ތިން ވަނަ ބާރަށް ހިތު ހުރި ގޮތަކަށް އެހެން މުއައްސަސަަތަކުން ހިތި ދުވަހެކޭ ބުންޏަސް ދޮގަކަށް ނުވާނެ އެވެ. މެންބަރުން މަޖިލީހަށް ވަނަ ނުދީ ހިފެހެއްޓުމަށް ފުލުހުން ގޮސް މެންބަރުންގެ ޓައިއާ ގަމީހުގައި ހިފާ ދަމާ، މަޖިލީހަށް ވަނުމަށް ހުރަސް އަޅާފައިވާ އިރު، ފާރު މަތިން އަރައިގެން ވަދެވުނު މެންބަރުން ވެސް ދަމާހަދާފައި ނެރުނީ އެވެ. މަޖިލީހުގެ ބާރު ކެނޑިގެން ދިޔަ އެވެ.\nސިފައިންގެ ބާރު ބޭނުން ކުރަން ޖެހުނީ އިދިކޮޅު އިއްތިހަދާއެކު މަޖިލީހުގައި ސަރުކަރު ފަޅީގައި ހުރި 13 މެނެްބަރުން އިދިކޮޅާ ގުޅި، 45 މެންބަރުންގެ ސޮޔާއެކު ރައްޔިތުން މަޖިލީހުގެ ރައީސް އަބްދުﷲ މަސީހު ބޭރު ކުރަން މަސައްކަތް ފެށުމުންނެވެ. ސަރުކާރަށް މަޖިލީހުގައި އޮތް ބޮޑު މެޖޯރިޓީ ގެއްްލުނީ އެވެ. އެހާ ހިސާބުން ޖަލްސާތައް މެދު ކަނޑާލާ މަޖިލީހުގައި ތަޅު އަޅުވުމަށް ފަހު، ދެން ފެނިގެން ދިޔައީ ޕާޓީ ބަދަލު ކުރުމުން ގޮނޑި ގެއްލޭ ގޮތަށް ސުޕްރީމް ކޯޓުން ފާސް ކުރި ތަނެވެ. އެހާ ހިސާބުން ފަހަރަކު މެންބަރަކު ވަކި ކުރަމުން ގޮސް 13 މެންބަރުންގެ ގޮނޑި ގެއްލުވާލާ މަޖިލީހަށް ބޮޑު ހުސްކަމެއް އައެވެ. އިދިކޮޅު އަޑު އެއްކޮށް ކެނޑުނެވެ.\nއެ "ހަނގުރާމަތަކުގެ" އިތުރުން މަޖިލީހުގެ މަސައްކަތަށް ބަލާއިރު އެންމެ ބޮޑު މަސައްކަތަކަށް ކުރީ ޗައިނާއާ އެކު މިނިވަން ވިޔާފާރީގެ އެއްބަސްވުމެއް ގާއިމް ކުރަން ފުރުސަތު ދިނުމެވެ. އޭގެ އިތުރުން ތެލުން ނަގާ އިމްޕޯޓް ޑިއުޓީ ކުޑަ ކުރުމާއި ހައި ކޯޓު ފަނޑިޔާރުންގެ އަދަދު އިތުރު ކުރުމާއި ސަޕްލިމެންޓަރީ ބަޖެޓުގެ މަސައްކަތް ފާހަގަ ކުރެވެ އެވެ. މި އަހަރުު މަޖިލީހުން މުޅިއަކު ނިންމީ 45 މައްސަލައެވެ.\nކައުންސިލް އިންތިހާބު: ބޮޑު ޕީޕީއެމްއަށް ބޮޑު ބައްޔެއް\n2017 ވަނަ އަހަރު ފެށިގެން އައީ ޕީޕީއެމްއަށް އުފާވެރި ދުވަސްތަކާއެކުގައެވެ. މުސްތަޝާރު، ރައީސް ޔާމީންގެ ބެލުމުގެ ދަށުން ޕާޓީ މެކުހަށް ޖަހާ، ކޮންމެ ހަފްތާއަކު އެތަށް ހާސް ބަޔަކު ޕީޕީއެމްއަށް ސޮއި ކުރުމުގެ ހަފްލާތައް ބާއްވަ އެވެ. "އަސްލު ސައިޒު" ދައްކާލާ ޖަލްސާތައް ބާއްވަ އެވެ. ނަމަވެސް މެއި މަހު ހަވަނަ ދުވަހު އިދިކޮޅު ހަތަރު ލީޑަރުން ގުޅިގެން ޕީޕީއެމް "ސައިޒު" ކޮށްލީ ލޯކަލް ކައުންސިލް އިންތިހާބުގެ ނަތީޖާއިންނެވެ. ވޯޓު ގުނަން ފެށުމާއެކު އިލެކްޝަން ކޮމިޝަންގެ ނަތީޖާ ޝީޓުތައް ރީންދޫ ކުލައިން ފުރާލި އެވެ. ސިޓީ ކައުންސިލްތަކުގެ 23 ގޮނޑީގެ ތެރެއިން އެންމެ ޕީޕީއެމްއަށް އަތުޖެހުނީ އެންމެ ގޮނޑިއެކެވެ. ބޮޑެތި ރަށްތަކުގެ މެޖޯރިޓީ އިދިކޮޅު ފަރާތްތަކަށެވެ. ބޮޑު ޕީޕީއެމްއަށް ބޮޑު ތަފާތަކުން ބަލިވުމުން، އެ ޕާޓީ ހާސްކަމެއްގެ ތެރެއަށް ވެއްޓި، އިދިކޮޅު ފަރާތްތަކަށް ބޮޑު ކުރިއެރުމެއް ލިބުނެވެ. ޕީޕީއެމްއަށް އޮތީ އާ ސްޓެޓަޖީތަކެއް ހޯދައިގެން ކުރިޔަށް ދިޔުމެވެ.\nސިޔާސީ "ކުށްވެރިން"ގެ ލިސްޓަށް އިތުރު ބޮޅުތަކެއް!\nރައީސް ޔާމީންއަށް ފާޑު ކިޔުން އަމާޒުވާ އެންމެ ބޮޑު ސަބަބު ފަށަން ޖެހެނީ، ރައީސް މުހައްމަދު ނަޝީދާއި ޝޭހް އިމްރާންއާ ކާނަލް ނާޒިމްއާ ހަމައިންނެވެ. ސިޔާސީ ފަރާތްތައް ބަންދުކޮށް ދައުވާ ކުރާ މައްސަލަ އެވެ. މި އަހަރަކީ ވެސް އެކަން އިންތިހާ ދަރަޖައަކަށް ހިނގި އަހަރެކެވެ. އިދިކޮޅު ދެ ޕާޓީގެ ލީޑަރުން މިހާރު ވެސް ޖަލަށްލާފައިވާ އިރު، އޮގަސްޓު މަހު 24 ވަނަ ދުވަހަކީ އެ ލިސްޓަށް ޖުމްހޫރީ ޕާޓީގެ ލީޑަރު ގާސިމް އިބްރާހިމް ވެސް އިތުރުވީ ދުވަހެވެ. މިހާރު ރައީސް ނަޝީދެކޭ އެއްފަދައިން ގާސިމް ވެސް އުޅުއްވަން ޖެހިވަޑައިގަންނަވަނީ ރާއްޖެއިން ބޭރުގަ އެވެ. އަދި ރައީސް މައުމޫންގެ ފަރާތުން އެންމެ އިސްކޮށް އުޅުއްވި ދިއްގަރު ދާއިރާގެ މެންބަރު ފާރިސް މައުމޫން ވެސް ޖުލައި މަހު 18 ވަނަ ދުވަހު ހައްޔަރުކޮށް، މިއަދާ ހަމަޔަށް ހުރީ ބަންދުގަ އެވެ.\nލީޑަރުންގެ އިތުރުން ސިޔާސީ އެހެން ފަރާތްތަކަށް ވެސް މިއީ ބިރުވެރި އަހަރެކެވެ. އިދިކޮޅުން ސަރުކާރަށް ފޮނުވި ހަމަލާތަކުގެ ބަދަލުގައި މަޖިލީހުގެ އިދިކޮޅު ހުރިހާ މެންބަރުންނަށް ވެސް ދައުވާތައް ކުރެވިގެންދިޔަ އެވެ. އަދި އެކި ފަހަރުގެ މަތިން ފުލުހަށް ހާޒިރުކުރެ އެވެ. އޭގެ ސަބަބުން ބައެއް ދުވަސްތަކުގައި މެންބަރުންނަށް މަޖިލީހަށް ހާޒިރުވުމަށް ވެސް ދަތިތަކެއް ކުރިމަތިވި އެވެ.\nޗައިނާއާ ގާތްވެ، އިންޑިޔާގެ ގުޅުމަށް ނުތަނަވަސްކަން!\nޒަމާނުއްސުރެއް ރާއްޖެއާ ގާތް ގުޅުމެއް ބާއްވަމުން އަންނަ އިންޑިޔާއާ އެންމެ ބީރައްޓެހިވީ މި ސަރުކާރުންނެވެ. ދެ ގައުމުގެ ދެމެދު އޮންނަ ސިޔާސީ ގުޅުމަށް ލޮޅުންތަކެއް އަރާ ހީނަަރުކަން ވެސް މިދިޔަ ހަތަރު އަހަރުގެ ތެރޭގައި އެކި ގޮތްގޮތަށް ކުރުވި އެވެ. ނަމަވެސް މި އަހަރު ނިމޭ އަތަށް އެޅިތަނާ ސަރުކާރުން އިންޑިޔާއާ އެންމެ ސިޔާސީ ގޮތުން ވެސް ވާދަވެރި ޗައިނާއާއެކު ސޮއި ކުރި މިނިވަން ވިޔަފާރީގެ އެއްބަސްވުން ވެގެން ދިޔައީ ސީދާ އިންޑީޔާ ހިތަށް ފޮނުވާލި "ހަންޖަރަކަށެވެ."\nއިންޑީޔާގެ ޓީވީތަކާއި ނޫސްތައް އަދި ގާނޫން ހަދާ މަޖިލީހުގައި ވެސް ރާއްޖެއާ މެދު އޮތް ކަންބޮޑުވުންތަކުގެ އަޑު ގަދަވި އެވެ. އިންޑިޔާއާ އޮންނަ ގުޅުން ވަރަށް ބޮޑަށް ހީނަރުވެ، މަސްރަހު ފިނި ކުރުމަށް ވަފުދެއް ވެސް ފޮނުވަން ނިންމި އެވެ. ނަމަވެސް ރާއްޖޭގެ އިދިކޮޅު ޕާޓީތަކުން ޗައިނާއާ ބަދަހިވަމުން އަންނަ ގުޅުމަށް ފާޑު ކިޔާ، އިންޑިޔާ ކޮޅަށް އަރަމުން ދެ އެވެ. މިހާރުވެސް ޖީއެމްއާރްގެ މައްސަލާގައި އިންޑިޔާ ރުޅި ގަދަވެފައި ވަނިކޮށް ރައީސް ނަޝީދު ސަރުކާރުން އިންޑީޔާގެ ޓާޓާ ކުންފުންޏާ ހަވާލު ކުރި ބައެއް ފްލެޓު އެޅުމުގެ މަސައްކަތް މި އަހަރު ތެރޭ އެކުންފުނި އަތުން ވަނީ އަތުލައިފަ އެވެ. އަހަރު ނިމިގެން ދަނީ ދެގައުމުގެ ދެމެދު އޮންނަ ގުޅުމަށް ވަރަށް ބޮޑަށް ހީނަރުވެގެނެވެ. އޭގެ ފުރިހަމަ ބޭނުން އިދިކޮޅު ފަރާތްތަކުން ހިފައިގެނެވެ.\nޝަރުއީ ދާއިރާގައި ސިޔާސީ ބޮޑެތި ހުކުމާއި ސިހުން\nސުޕްރީމް ކޯޓުގެ ބޮޑެތި ހުކުމްތައް\nނިމިގެންމިދާ އަހަރު ފާހަގަވެގެން ދިޔައީ، ސުޕްރީމް ކޯޓުން ބޮޑެތި ދުސްތޫރީ މައްސަލަތަކެއް ބަލައި، ބޮޑެތި ނިންމުންތަކެއް ހިމެނޭ ހުކުމްތައް އިއްވި އަހަރެއްގެ ގޮތުގަ އެވެ. ރައްޔިތުންގެ މަޖިލީހުގެ މެޖޯރިޓީއަށް ބަދަލު އައުމާއެކު، ސުޕްރީމް ކޯޓަށް ދައުލަތުގެ ބަންޑާރަ ނައިބު ދުސްތޫރީ މައްސަލަތަކެއް ހުށަހަޅުއްވައި، ދައުލަތުން ބޭނުންވި ހުކުމް ހޯއްދެވި އެވެ.\nއެގޮތުން އެންމެ ފުރަތަމަ ފާހަގަކޮށްލެވެނީ، މަޖިލީހުން ފާސްކުރާ އިތުބާރު ނެތް ކަމުގެ މައްސަލަތަކުގައި ފަހުގެ ނިންމުން ނިންމާނީ ސުޕްރީމް ކޯޓުން ކަމަށް ކަނޑައެޅި އެޅުމެވެ. މަޖިލީހުގެ މެންބަރުންގެ ވޯޓުން އިތުބާރު ނެތް ކަމަށް ފާސްކުރުމުން ކުރިން އެ ބޭފުޅެއްގެ މަގާމު ގެއްލުނު ނަމަވެސް އެ ހުކުމަށްފަހު، މަޖިލީހުގެ ވޯޓަށްފަހު އެ މައްސަލަ ސުޕްރީމް ކޯޓުން ބަލަންޖެހެ އެވެ. އެއަށްފަހު އެ ބޭފުޅަކު މަގާމުން ދުރުކުރޭތޯ ކަނޑައަޅާނީ އެ ކޯޓުންނެވެ. ރައީސް އާއި ނައިބު ރައީސް އާއި ވަޒީރުންނާއި ފަނޑިޔާރުންނާއި މިނިވަން މުއައްސަސާތަކުގެ މެންބަރުން ވެސް ވަކިކުރުމުގައި ފަހު ބަސް ބުނާނީ ސުޕްރީމް ކޯޓުންނެވެ. މި ހުކުމްގެ ދަށުން އެއްވެސް މައްސަލައެއް މިހާތަނަށް ސުޕްރީމް ކޯޓަށް ބަލަން ނުޖެހެ އެވެ.\nމި ބޮޑު ބަދަލަށްފަހު ދެން ބަދަލު ގެނައީ، މަޖިލިސް މެންބަރުންގެ ގޮނޑި ގެއްލޭ ގޮތަށެވެ. އެ މެންބަރަކު އިންތިހާބުވާ ޕާޓީން ނޫން އެހެން ޕާޓީއަކަށް ބަދަލުވެއްޖެނަމަ ނުވަތަ ޕާޓީން ވަކިކޮށްފިނަމަ ނުވަތަ ވަކިވެއްޖެނަމަ އެ މެންބަރެއްގެ ގޮނޑި ގެއްލޭނެ ކަމަށް ސުޕްރީމް ކޯޓުން ހުކުމް އިއްވި އެވެ. އެ ހުކުމަށް ރިޔާއަތްކޮށް 12 މެންބަރެއްގެ ގޮނޑި ވަނީ ގެއްލުވާލާފަ އެވެ.\nގޮނޑި ގެއްލުނު ކަމަށް ބުނާ ހަތަރު މެންބަރަކު، ސުޕްރީމް ކޯޓަށް އެ މައްސަލަ ހުށަހެޅުމުން ދިގު އަޑުއެހުންތައް ސުޕްރީމް ކޯޓުގައި ކުރިއަށް ގެންދިޔަ އެވެ. ނަމަވެސް އެ މައްސަލާގައި ހުކުމެއް އިއްވުމުގެ ބަދަލުގައި ކޯޓުން އެންމެފަހު ވަގުތު ވަނީ މައްސަލާގައި އިތުރަށް ނިންމާނެ ކަމެއް ނެތް ކަމަށް ބުނެ މައްސަލަ ބޭރުކޮށްލާފަ އެވެ. އެ މައްސަލަ ބޭރުކޮށްލަން ނިންމި ނިންމުމާއެކު، އިދިކޮޅާއި ސަރުކާރުން އެކަން ދެ ގޮތަށް މާނަކޮށް، އަދިވެސް އެކަމުގައި ގޮތެއް ރަނގަޅަށް ވަނީ ސާފު ނުވެ އެވެ.\nމެންބަރުން ކޯޓުތަކަށް ހިނގަން ޖެހުނު އަހަރެއް!\nދެހާސް ސަތާރަ ފާހަގަވެގެންދާނެ މިއީ ބޮޑު ސަބަބެކެވެ. ރާއްޖޭގެ ތާރީހުގައި ވެސް މަޖިލީހުގެ މެންބަރުންތަކަކަށް އެއް ފަހަރާ އެންމެ ގިނައިން ދައުވާ ކޮށްފައިވަނީ މި އަހަރު އެވެ. ރައްޔިތުންގެ މަޖިލީހުގެ 12 މެންބަރަކަށް ދައުވާ ކުރަނީ ޖުލައި މަހުގެ 24 ވަނަ ދުވަހު މަޖިލިސް އިދާރާގެ ސަރަހައްދު ބަންދުކޮށްފައި ވަނިކޮށް ފުލުހުންގެ ސަފުތައް ފަޅާލައި މަޖިލީހުގެ ތެރެއަށް އެ މެންބަރުން ވަދެފައިވާ މައްސަލައިގަ އެވެ. މައްސަލާގެ ޝަރީއަތް ވެސް ވަނީ ފަށާފަ އެވެ.\nމާމިނގިލީ ދާއިރާގެ މެންބަރު ގާސިމް އިބްރާހިމާއި ދިއްގަރު ދާއިރާގެ މެންބަރު ފާރިސް މައުމޫންއަށް ރިޝްވަތު ތުހުމަތުކޮށް ދައުވާކޮށްފައިވެ އެވެ. އެ މައްސަލާގައި ގާސިމްގެ މައްޗަށް ތިން އަހަރުގެ ޖަލު ހުމެއް ދަންވަރުގެ ވަގުތުގައި ކުރިމިނަލް ކޯޓުން އިއްވި އެވެ. ފާރިސް މައްސަލާގެ ޝަރީއަތް ކުރިއަށްދާއިރު އޭނާ ހުންނެވީ ޝަރީއަތް ނިމެންދެން ބަންދުކޮށްފަ އެވެ. ފާރިސްގެ މައްޗަށް ޝަހުސު އޮޅުވާލުމުގެ ދައުވާ އުފުލައި ޝަރީއަތް ހިންގަމުން ވެސްދެ އެވެ.\nނިމިގެންމިދާ އަހަރު، އެންމެ ގިނަ މައްސަލަތަކެއްގައި ކޯޓަށް ވަޑައިގަންނަވަން ޖެހުނު މެންބަރަކަށް ކިނބިދޫ ދާއިރާގެ މެންބަރު ރިޔާޒު އަބްދުﷲ ވާނެ އެވެ. އޭނާގެ މައްޗަށް ތިން މައްސަލައެއްގައި ދައުވާކޮށް މައްސަލަ ކޯޓުގައި އެބަ އޮތެވެ. އޭގެ ތެރެއިން އޭނާގެ ފޯނުގެ ޕިންކޯޑް ފުލުހުންނަށް ނުދިން މައްސަލާގައި ކުރި ދައުވާ އޭނާގެ މައްޗަށް ސާބިތެއް ނުވެ އެވެ. އެއީ އެފަދަ މައްސަލައެއް ކޯޓުން ބެލި ފުރަތަމަ ފަހަރެވެ. އެ މައްސަލަ މިހާރު ވަނީ ހައިކޯޓުގައި ދައުލަތުން އިސްތިއުނާފުކޮށްފަ އެވެ. ދައުވާ އުފުލި 12 މެންބަރުންގެ ތެރޭގައި ވެސް ރިޔާޒު ހިމެނިވަޑައިގަންނަވާއިރު، ދައުލަތުގެ މުވައްޒަފަކާ ދެމެދު ދެކެވިފައިވާ ވާހަކަތަކެއްގެ ޗެޓްލޮގް ފެނިފައިވާ ކަމަށް ބުނެ ވެސް ރިޔާޒުގެ މައްޗަށް ވަނީ ދައުވާކޮށް މައްސަލަ ކޯޓަށް ފޮނުވާފަ އެވެ.\nޖިނާއީ އިޖުރާއަތުގެ ގާނޫނުން ބޮޑު ބަދަލެއް\nއަދުލު އިންސާފުގެ ނިޒާމަށް ގެންނަން މަސައްކަތް ކުރަމުންދިޔަ ބޮޑު ބަދަލު މި އަހަރުގެ ތެރޭގައި ވަނީ ގެނެވިފަ އެވެ. ތުހުމަތު ކުރެވޭ މީހާގެ ހައްގުތައް ވަރަށް ބޮޑަށް ރައްކާތެރިކޮށްދޭ، ހެޔޮ އެތައް ބަދަލަކާއެކު ފާސްކުރި ޖިނާއީ އިޖުރާއަތުގެ ގާނޫނަށް އަމަލު ކުރަން ފަށާފައިވަނީ މި އަހަރުގެ ތެރޭގަ އެވެ. އެއާއެކު، ކޯޓުތަކުގައި ޝަރީއަތް ހިންގާ އުސޫލަށް ބޮޑެތި ބަދަލުތަކެއް އައެވެ. ޝަރީއަތްތައް އަވަހަށް ހިންގަން މަޖުބޫރިވި އެވެ. ކޮންމެ ކަމަކަށް ވެސް ވަކި މުއްދަތެއް ގާނޫނުގައި ވަނީ ކަނޑައަޅާފަ އެވެ. އެ މުއްދަތުތަކުގެ ތެރޭގައި ކޯޓުތަކުން މައްސަލަ ނިންމަންޖެހެ އެވެ. ޖިނާއީ މައްސަލަތަކުގައި، ޝަރީއަތް ފެށުމުގެ ކުރިން އިބްތިދާއީ އަޑުއެހުންތައް ބާއްވަން ފެށުމަކީ ޝަރީއަތް ހިންގުމަށް ގާނޫނާއެކު އައި އެންމެ ބޮޑު ބަދަލެވެ. އިބްތިދާއީ އަޑުއެހުންތަކުގައި ދައުލަތަށް އަދި ދައުވާ ލިބޭ މީހާއަށް ވެސް ގިނަ ފުރުސަތުތަކެއް ލިބޭއިރު، އިބްތިދާއީ އަޑުއެހުމަށްފަހު ޝަރީއަތް ފެށުމަށް ވެސް 30 ދުވަހުގެ މުއްދަތެއް ތައްޔާރުވުމަށް ލިބެ އެވެ.\nސިއްސުވާލި ބޮޑެތި މައްސަލަތަކުގެ ޝަރީއަތްތައް\nމިއަހަރަކީ ބޮޑެތި ގިނަ ހާދިސާތަކެއް ހިނގި އަހަރެކެވެ. މަރުގެ މައްސަލަތަކާއި ކޮރަޕްޝަންގެ މައްސަލަތައް ވެސް ގިނަ އަހަރެކެވެ. އެއާއެކު އެފަދަ ގިނަ މައްސަލަތަކެއްގެ ޝަރީއަތް ވެސް މި އަހަރު ފެށިގެން ދިޔަ އެވެ. އެގޮތުން އެންމެ ފާހަގަކޮށްލެވެނީ ރާއްޖޭގައި މިހާތަނަށް ހިނގާފައި ނެތް ބާވަތުގެ ކުށެއް ކަމަށްވާ ނޫސްވެރިޔާ އަހުމަދު ރިލްވާން ގެއްލުވާލި މައްސާލާގެ ޝަރީއަތެވެ. އެ މައްސަލާގައި ދައުވާ ލިބޭ ދެ މީހުންގެ މައްޗަށް ރިލްވާން ރަހީނުކުރި ކަމުގެ ތުހުމަތުކޮށް މައްސަލާގެ އިބްތިދާއީ އަޑުއެހުންތައް ވަނީ ފަށާފަ އެވެ. ރިލްވާންގެ އެކުވެރި، ބްލޮގާ ޔާމީން ރަޝީދުގެ މަރަކީ މި އަހަރު އެންމެ ސިއްސުވާލި ހާދިސާ އެެވެ. ޔާމީން މަރާލި ކަމަށް ތުހުމަތުވާ މީހުންގެ މައްޗަށް ދައުވާ އުފުލައި، އެ މީހުންގެ މައްޗަށް ހިންގާ ޝަރީއަތުގެ އިބްތިދާއީ އަޑުއެހުންތައް ވެސް ދަނީ ކުރިއަށެވެ.\nއޭގެއިތުރަށް މި އަހަރުގެ ތެރޭގައި ހިނގި، އަނިޔާވެރި މާރާމާރީއެއް ކަމަށްވާ ލިޓަސް ސާވިސް ތެރޭގައި ރ. މީދޫ ފެންފިޔާޒުގޭ މުހަައްމަދު އަނަސް މަރާލި މައްސަލާގައި ހަތް މީހަކާއި ކުޑަ ކުއްޖަކަށް ދައުވާކޮށް އެ އެންމެންގެ ޝަރީއަތުގެ އިބްތިދާއީ އަޑުއެހުންތައް ވެސް ފަށާފަ އެވެ. ހަމައެހެން، ހއ. އިހަވަންދޫގައި އަނިޔާވެރި ގޮތަކަށް އިސްމާއީލު އުމަރު (އިއްސެ) މަރާލި މައްސަލާގައި ތިން ބިދޭސީއަކަށް ދައުވާކޮށް އެ މައްސަލަ ވަނީ ކޯޓުގައި ފަށާފަ އެވެ. ޓާމިނަލް ކެފޭ ތެރޭގައި ބޮލަށް ވަޅި ހަރައި މަރާލި ހއ. ތަކަންދޫ، އިބްރާހިމީ ހިޔާ، ނަދީމް އަބްދުއްރަހީމްގެ މަރުގެ މައްސަލާގައި ވެސް ހަތަރު މީހެއްގެ މައްޗަށް ޝަރީއަތް ވަނީ ފަށާފަ އެވެ.\nމަރުތައް ގިނަ އަހަރު މަރުގެ ހުކުމް އިއްވާނެ ކަމުގެ ވާހަކަތައް ވަރަށް ބާރަށް ދެކެވުނު ނަމަވެސް އެކަން މި އަހަރުގެ ތެރޭގައި ހާސިލެއް ނުވި އެވެ. ނަމަވެސް ކޯޓުތަކުން މި އަހަރުގެ ތެރޭގައި ވެސް މަރުގެ ހުކުމްތައް ވަނީ އިއްވާފަ އެވެ. އެގޮތުން، ވިލިމާލޭގައި 2011 ގައި ހިންގި މާރާމާރީއެއްގައި މަރުވި، ނ. މާޅެންދޫ، ވައިޓް ހައުސް، އަހުމަދު މިރުޒާ މަރާލި މައްސަލާގައި ޏ. ފުވައްމުލަކު ޒާވިޔާ އަބްދުﷲ ނަސީފާއި، ވ. ފަޒީލާމަންޒިލް މުހައްމަދު ޝިފާއު މަރަން ކުރިމިނަލް ކޯޓުން އޭޕްރީލް މަހު ހުކުމްކުރި އެވެ. ދަށު ކޯޓުތަކުގެ މަރުގެ ހުކުމްތަކަށް ތާއިދުކޮށް އިއްވި ހުކުމްތަކަށް ބަލާއިރު، ޏ. ފުވައްމުލަކުގައި 2010 ވަނަ އަހަރު ހިންގި މާރާމާރީއެއްގައި އެރަށު މެކޯ އަބްދުﷲ ޝުހާދު މަރާލިކަމުގެ ދައުވާ ލިބުނު ހަސަން ފަރީދު މެރުމަށް ކްރިމިނަލް ކޯޓުން 2015 ވަނަ އަހަރު އިއްވި ހުކުމަށް ހައިކޯޓުން ތާއިދުކޮށްފައިވެ އެވެ. މއ. އައިޝާ ހުސައިން ވަހީދަށް ތޫނު އެއްޗެހިން ހަމަލާދީ އޭނާ މަރާލި މައްސަލައިގައި ޖުވެނައިލް ކޯޓުން މަރަން ހުކުމްކުރި ދެ މީހުންގެ ތެރެއިން އެކަކު މަރަން ވެސް މިއަހަރުގެ ތެރޭގައި ހައިކޯޓުން ތާއިދުކުރި އެވެ.\nއެންމެ ބޮޑު ކޮރަޕްޝަންގެ މައްސަލަ ގޮތުގައި ފާހަގަކުރެވިފައިވާ އެމްއެމްޕީއާރްސީގެ ބޮޑު ހިޔާނާތާ ގުޅިގެން ގިނަ ދައުވާތަކެއް މި އަހަރުގެ ތެރޭގައި އުފުލި މައްސަލަތަކުގެ ޝަރީއަތްތައް މި އަހަރު ފެށި އެވެ. އެގޮތުން މިކަމުގެ ތުހުމަތު އެންމެ ބޮޑަށް ކުރެވޭ ކުރީގެ ނައިބު ރައީސް އަހުމަދު އަދީބާއި އެމްއެމްޕީއާރްސީގެ އޭރުގެ މެނޭޖިން ޑިރެކްޓަރު އަބްދުﷲ ޒިޔަތުގެ މައްޗަށް ދައުވާތަކެއް އުފުލި އެވެ. އަދީބުގެ މައްޗަށް ނުވަ ރަށެއްގެ މައްޗަށް ދައުވާ އުފުލާފައިވާއިރު، ޒިޔަތުގެ މައްޗަށް 30 ރަށެއްގެ މައްސަލާގައި ދައުވާ ވަނީ އުފުލާފަ އެވެ. މިއީ އެކެއްގެ މައްޗަށް އެއް ފަހަރާ މިހާ ގިނަ ދައުވާތައް އުފުލި ޝަރީއަތް ހިންގޭ ފުރަތަމަ ފަހަރެވެ. މި މައްސަލަތަކުގެ އިބްތިދާއީ އަޑުއެހުންތައް ވަނީ ފަށާފަ އެވެ.\nމޭޑޭގެ ބޮޑު މުޒާހަރާގައި ދެއްކެވި ވާހަކަތަކާ ގުޅިގެން ޓެރަރިޒަމްގެ ކުށް ސާބިތުވެ، 12 އަހަރަށް ޖަލަށްލާފައިވާ އަދާލަތު ޕާޓީގެ ރައީސް ޝޭހް މުހައްމަދު އިމްރާންގެ މައްސަލާގައި އިސްތިއުނާފު ދެ ކޯޓުން ވެސް ގޮތް ނިންމާފައިވަނީ މި އަހަރުގެ ތެރޭގަ އެވެ. ހައިކޯޓާއި ސުޕްރީމް ކޯޓުން ވެސް ވަނީ 12 އަހަރުގެ ޖަލު ހުކުމް ރަނގަޅު ކަމަށް ބުނެފަ އެވެ.\nބޮޑެތި މަރާއި މައްސަލަތައް ގިނަ އަހަރެއް\nރައުދާގެ މަރާއެކު ދުނިޔެއަށް ސިހުން\nނިމިގެންމިދާ އަހަރު އެތައް ހިތްދަތި ހާދިސާތަކެއް ހިނގާފައިވާއިރު، ގައުމު ރޮއްވާލީ، ރާއްޖޭގެ އެންމެ މަޝްހޫރު މޮޑެލްގެ ކުއްލި މަރާއެކު އެވެ. ބަންގްލަދޭޝްގައި ޑޮކްޓަރުކަން ކިޔަމުންދިޔަ ރައުދާ އާތިފްގެ މަރާއެކު އެތައް ސުވާލުތަކެއް ފެންމަތިވެގެން ދިޔަ އެވެ. އޭނާ މަރުވީ އަމިއްލައަށް ދަންޖެހިގެން ކަމަށް ބަންގްލަދޭޝްގެ އިދާރާތަކުން ނިންމި ނަމަވެސް އާއިލާއަށް އެކަން ގަބޫލެއް ނުކުރެވުނެވެ. އެ މަރުގައި ޝައްކުތަކެއް ހުރިކަން ފާހަގަކޮށް އާއިލާގެ ގިނަ ތުހުމަތުތަކެއް ފެންމަތިވެގެން އައެވެ. ބޮޑު ތަހުގީގެއް ރައުދާގެ މަރުގެ މައްސަލާގައި ބަންގްލަދޭޝްގައި ހިންގި އެވެ.\nރައުދާގެ މަރާއެކު އެހެން ހިތާމަވެރި ހާދިސާތައް ވެސް ރާއްޖޭގައި ހިނގާފައިވެ އެވެ. އެގޮތުން ރާއްޖޭގެ އެކި ސަރަހައްދުން އަމިއްލައަށް މަރުވުމުގެ ހާދިސާތައް ރިޕޯޓް ކުރެވުނެވެ. އެ ދުވަސްވަރު އުމުރުން ޅަ ޒުވާނުން އަމިއްލައަށް މަރުވެފައިވެ އެވެ.\nގައުމު ސިއްސުވާލީ ބޮޑެތި މަރުތަކުން\nއެ ދުވަހުގެ އިރު އަރައިގެން އައީ، ބިރު ފިއްކަނޑުވާލުމަށްފަހު އެވެ. މިދިއަ އަހަރު ރާއްޖޭގައި އެންމެ ގިނަ ޒަހަމްދީ ޒުވާނަކު މަރާލީ އެވެ. ބްލޮގާ ޔާމީން ރަޝީދަށް ފަރާލައިގެން އޭނާއަށް ހަމަލާދީ މަރާލާފައިވަނީ އޭނާ ދިރިއުޅޭ ގޭގެ ސިޑި ކައިރީގަ އެވެ. އެ މަރާއެކު އާއިލާ ފުން ހިތާމައަކަށް ގަންބުވާލިއިރު، ރާއްޖޭގެ ހާލަތާމެދު އެތައް ބަޔަކު ކަންބޮޑުވުން ފާޅުކުރި އެވެ. ޔާމީންގެ މަރަކީ ބޭރުގެ ސަމާލުކަން ވެސް ވަރަށް ބޮޑަށް ލިބިގެން ދިޔަ މަރެކެވެ. އެ މަރުގެ ތަހުގީގު ނިންމައި، މިހާރު ބަޔަކަށް ވަނީ ދައުވާ ވެސް ކޮށްފަ އެވެ.\nދެހާސް ސަތާރަވަނަ އަހަރަކީ މާރާމާރީތައް ގިނަ އަހަރެކެވެ. މާރާމާރީތަކުގެ މަރުވި މީހުން ވެސް ގިނަ އަހަރެކެވެ. އެގޮތުން އެންމެ ފާހަގަކޮށްލެވެނީ، އަނިޔާވެރި މާރާމާރީއެއް ކަމަށްވާ ލިޓަސް ސާވިސް ތެރޭގައި ރ. މީދޫ ފެންފިޔާޒުގޭ މުހަައްމަދު އަނަސް މަރާލި މައްސަލަ އެވެ. އެހެން މީހެއް ކަމަށް ހީކޮށް އަނަސް މަރާލާފައިވާއިރު އަނަސްގެ މަރަކީ އެތައް ބަޔަކަށް ސިހުން ގެނައި މަރެކެވެ. އޭނާގެ އެތައް މިތަނަށް ވަޅިން ބަޔަކު ހަމަލާދީފައިވަނީ، މީހުން އާންމުކޮށް މަގުމަތީ އުޅޭ ގަޑިއެއްގައި ހާމަކޮށް ބޮޑު ގޮތަކަށެވެ. އެ މަރުގެ ދުވަސްކޮޅެއް ކުރިން ޓާމިނަލް ކެފޭ ތެރޭގައި ހއ. ތަކަންދޫ، އިބްރާހިމީ ހިޔާ، ނަދީމް އަބްދުއްރަހީމްގެ ބޮލަށް ވަޅި ހަރައި އޭނާ ވެސް މަރާލާފައިވެ އެވެ. ހއ. އިހަވަންދޫގައި އަނިޔާވެރި ގޮތަކަށް އިސްމާއީލު އުމަރު (އިއްސެ) މަރާލި މައްސަލައަކީ ވެސް 2017 ވަނަ އަހަރުގެ ބޮޑު މައްސަލައެކެވެ.\nއެކުގައި ނިދާފައި ތިއްބައި ދެމަފިރިން ކަމަށްވާ ގާސިމް ޝާހިދާއި ރަޒީނާ އިބްރާހިމް މަރުވި ހާދިސާއަކީ ހައިރާންކޮށްލި ހިތްދަތި ހާދިސާއެކެވެ. އެ ދެމަފިރިންގެ މަރުގެ ހަގީގަތް އަދިވެސް ނޭނގެ އެވެ. ހަމައެހެން، ފިލްމީ ތަރި އަލީ އަހުމަދު (އައްޔަ) ކޮޓަރީގައި ތެރޭގައި މަރުވެފައި އޮތްވާ ފެނުނު ހާދިސާއިން ފިލްމީ ދާއިރާ ރޮއްވާލި އެވެ.\nބޮޑު ރޯގާއެއްގައި ހަތް މީހުން މަރު\nރާއްޖޭގައި މިފަހުން އެންމެ ރޯގާއެއް ފެތުރި ގައުމުގައި ސިއްހީ އެލާޓް އިއުލާން ކުރަން ޖެހުނީ މި އަހަރުގެ ތެރޭގަ އެވެ. އާދައިގެ ހުމެއް ފެތުރެނީ ކަމަށް ހީކޮށް ތިއްބައި، ހުމުގެ އަސަރުކުރާ މީހުންގެ އަދަދު އިންތިހާއަށް އިތުރުވެ ހޮސްޕިޓަލްތަކުގައި ފްލޫ ކްލިނިކްތައް ހުޅުވަން ޖެހުނެވެ. ކްލިނިކަށް ދައްކާ މީހުންގެ ގައިން އެޗް1އެން1 ނުވަތަ ސްވައިން ފްލޫއަށް ޕޮޒިޓިވް މީހުން ފެންނަން ފެށުންވީ ބޮޑު ބިރުވެރި ކަމަކަށެވެ. ރަށްތަކަށްވުރެ ބޮޑަށް މި ބިރު މާލޭގައި ބޮޑުވިއިރު މުޅި މާލޭގައި ހުމާއެކު މާސްކް އެޅުވި އެވެ. މި ރޯގާގައި މާބަނޑު މީހަކާއި އިތުރު ހަ މީހުން މި ދުނިޔެ ދޫކުރި އެވެ. ރޯގާގެ ބިރުވެރި ހާލަތު ތިން ހަފުތާއަށް ދިގު ދެމިގެން ދިޔަ އެވެ.\nފްލެޓް ދިން ގޮތް، ބޮޑު ޝަކުވާއަކަށް\nއެތައް ބަޔަކު އިންތިޒާރުކޮށްގެން ތިބި ފްލެޓްތައް ދޫކުރި ގޮތަކީ ޝަކުވާ ބޮޑުވެ ބޮޑު މައްސަލަ ގަނޑަކަށްވި ކަމެކެވެ. ސަރުކާރުން 2014 ވަނަ އަހަރު ހުޅުވާލި ބޯހިޔާވެރިކަމުގެ މަޝްރޫއުގެ ދަށުން މި އަހަރު ފްލެޓްތައް ބަހާލި ގޮތުން އެތައް ބައެއްގެ ނުރުހުމާއި ރުޅިވެރިކަން ސަރުކާރަށް އަމާޒުވި އެވެ. ބޮޑެތި ތުހުމަތުތައް ކުރި އެވެ. އެތައް ބަޔަކު ހައުސިން މިނިސްޓްރީއަށް އެއްވެ ޝަކުވާކުރި އެވެ. އެތައް ބަޔަކު އިންތިޒާރުކޮށްގެން ތިބި އެ ފްލެޓްތަކަށް 15،000 އަށްވުރެ ގިނަ މީހުން ކުރިމަތިލީިއިރު ޝަރުތު ހަމަވެ ފްލެޓް ލިބުނީ 661 މީހުންނަށެވެ. ނަމަވެސް އެމީހުންގެ ލިސްޓް އާންމުކުރީ ކާކުކަން ނޭނގޭ ގޮތަށް ސިއްރުކޮށްފަ އެވެ. އެމީހެއްގެ ނަމެއް، ލިބުނު ޕޮއިންޓްގެ އަދަދެއް ނެތެވެ. ހުރީ ހަމައެކަނި ފޯމް ނަންބަރެވެ. އެ މައުލޫމާތުތައް އާންމުކުރުމަށް ގިނަ ބަޔަކު ޑިމާންޑްކޮށް، ނޫސްވެރިން ސުވާލުކުރުމުން ވެސް ހައުސިން މިނިސްޓްރީން ވަނީ އެ މައުލޫމާތުތައް އާންމު ނުކުރާނެ ކަމަށް ބުނެފަ އެވެ.\nއިގްތިސޯދު ރަނގަޅު، ވިޔަފާރިއާ ޓޫރިޒަމްގައި ރާއްޖެ ހަރަކާތްތެރި\nޗައިނާ އާއި ރާއްޖެ މިނިވަން ވިޔަފާރީގެ އެއްބަސްވުމަކަށް އައުމުން ވެގެން ދިޔައީ މުޅި ދުނިޔެ ސިއްސުވައިލި ކަމަށެވެ. ދުނިޔޭގެ އެންމެ ބޮޑު އިގްތިސާދު ކަމަށްވާ ޗައިނާއާއެކު ރާއްޖޭން ސޮއިކުރި ޗައިނާ މޯލްޑިވްސް ފްރީޓްރޭޑް އެގްރީމެންޓް (އެފްޓީއޭ) އެއްބަސްވުމަށް ދާން ނިންމީ ރާއްޖޭގެ އިގްތިސާދު ހުޅުވައިލުމަށެވެ. މި އެއްބަސްވުމުގެ ސަބަބުން ރާއްޖޭން 64 ދާއިރާއެއް ހުޅުވާލާނެ އެވެ. މީގެ ބަދަލުގައި ޗައިނާއިން ހުޅުވާލާނީ 98 ދާއިރާ އެކެވެ.\nދެ ގައުމަށް ވެސް ފައިދާތައް ހިމެނޭ ގޮތަށް އެކުލަވާލާފައިވާ އެފްޓީއޭ އެއްބަސްވުމުގައިވާ ގޮތުން، ރާއްޖޭން ހުޅުވާލާ ދާއިރާތަކުގެ ތެރޭގައި ޓެކްސް އެޖެންޓުންނާއި އިމާރާތް ކުރުމުގެ ދާއިރާއާ ގުޅުންހުރި ބައެއް ދާއިރާތައް އަދި މާކެޓިން އަދި ސޭލްސް ފަދަ ދާއިރާތައް ހިމެނެ އެވެ. އަދި މީގެ އިތުރުން އެންމެ ފާހަގަ ކޮށްލެވެނީ ރާއްޖޭގައި ބޭރު މީހުންނަށް ވިޔަފާރި ނުކުރެވޭނެ ކަމަށް ކަނޑައަޅާފައިވާ ބައެއް ދާއިރާތައްވެސް އެފްޓީއޭއާއެކު ޗައިނާގެ ވިޔަފާރިތަކަށް ހުޅުވާލާފައިވުމެވެ. މިގޮތުން ހުޅުވާލާފައިވާ ދާއިރާތަކުގެ ތެރޭގައި ހޮޓެލް އެންޑް ރެސްޓޯރެންޓް ދާއިރާ އާއި ލިވަބޯޑް ހިންގުމާއި އޮޕަރޭޓް ކުރުމުގެ ދާއިރާ ހިމެނެ އެވެ. މީގެ އިތުރުން ޓޫރިޒަމް އެންޑް ޓްރެވަލް ރިލޭޝަން ސާވިސަސްގެ ދާއިރާ އާއި ޓްރެވަލް އެޖެންސީ އަދި ކޮމިޔުނިކޭޝަންގެ ދާއިރާ އަދި ތައުލީމީ ދާއިރާ ހިމެނެ އެވެ. މީގެ އިތުރުން ޓޫރިސްޓު ގައިޑުންގެ ހިދުމަތް ދިނުމާއި ޑައިވް ސެންޓަރު ހިންގުން އަދި ލޮޖިން އާއެކު ޔޮޓް މެރީނާ ސާވިސަސް ހިންގުން ހިމެނެ އެވެ. މީގެ އިތުރުން ލޯކަލް ޓްރާންސްޕޯޓުގެ ހިދުމަތް ހިމެނެ އެވެ.\nރާއްޖޭން ހުޅުވާލާ ދާއިރާތައް\nޗައިނާއިން ހުޅުވާލާ ދާއިރާތައް\n- ދިވެހި ޓްރެވަލް ކުންފުނިތައް ޗައިނާއަށް\nޗައިނާ- ރާއްޖެ މިނިވަން ވިޔަފާރީގެ އެއްބަސްވުމުގެ ދަށުން ދިވެހި ޓްރެވަލް އެޖެންސީތަކަށް ޗައިނާގައި އޮފީސް ހުޅުވައިގެން ޗައިނާގެ ޓޫރިސްޓުން ރާއްޖެ ގެނައުމުގެ ވިޔަފާރި އެ އެޖެންސީތަކަށް ކުރެވޭ ގޮތަށް ހުއްދަ ލިބޭނެ އެވެ. ދިވެހި ޓްރެވަލް ކުންފުނިތައް ވިޔަފާރި ކުރަން ހުއްދަ ލިބޭ ސިޓީތަކުގެ ތެރޭގައި ބެއިޖިން އާއި ޝެންހާއީ އަދި ޓިއެންޖިން ހިމެނެ އެވެ. ޗައިނާގެ ތިން ސިޓީއެއްގައި ދިވެހި ކުންފުނިތައް ގާއިމްވެ ތިބެ، ޓްރެވަލް ސާވިސް ދިނުމުގެ ފުރުސަތު ފްރީޓްރޭޑް އެގްރިމެންޓުން ތަނަވަސް ކުރަން ނިންމާފައިވާއިިރު، ޗައިނާއަކީ ރާއްޖެއަށް މިހާރު ވެސް އެންމެ ގިނައިން ޓޫރިސްޓުން ޒިޔާރަތް ކުރާ އެއް ގައުމެވެ.\nމި ބަދަލާ ބެހޭ ގޮތުން ޓޫރިޒަމް މިނިސްޓަރު މޫސާ ޒަމީރު ވިދާޅުވި ގޮތުގައި އެފްޓީއޭގައި ހިމަނާފައިވާ ކަންތައްތަކުގެ ސަބަބުން ޓޫރިޒަމް ސިނާއަތަށް ގެއްލުމެއް ނުވާނެ ކަމަށާއި މިއީ ދިވެހިންނަށް ހުޅުވިގެންދާ އާ ދޮރެއް ކަމަށެވެ. އަދި ދިވެހި ޓްރެވަލް ކުންފުނިތައް ޗައިނާގައި އޮޕަރޭޓް ކުރަން ހުޅުވާލާފައިވާ ފުރުސަތަކީ ޗައިނާ ސަރުކާރުން އެއްވެސް ގައުމަކަށް މިހާތަނަށް ދިން ފުރުސަތެއް ނޫން ކަމަށް ވެސް ވިދާޅުވި އެވެ.\n"މިއީ ބޮޑު ފުރުސަތެއް. ޗައިނާގައި އޮފީސް ހަދައިގެން ހިންގުމަކީ. މިއީ ރާއްޖެއަށް ހާއްސަ ހުއްދައެއްގެ ދަށުން ލިބޭ އިނާޔަތެއް. ވަރަށް ބޮޑު ފައިދާއެއް ވާނެ،" ޒަމީރު ވިދާޅުވި އެވެ. އެފްޓީއޭގައިވާ ގޮތުން ޗައިނާގެ ތިން ސިޓީއެއްގައި ދިވެހި ޓްރެވަލް އެޖެންޓުންނަށް އޮފީސް ހުޅުވައި އެ ގައުމުގެ ޓޫރިސްޓުން ރާއްޖެ ގެނައުމުގެ ވިޔަފާރި ކުރެވޭނެ އެވެ.\n- އާމްދަނީއިން 7.8 މިލިއަން ޑޮލަރު ގެއްލުން\nއެފްޓީއޭ އެއްބަސްވުމުގެ ސަބުން ޗައިނާ އިން ރާއްޖެ އަށް އެތެރެކުރާ މުދަލުގެ އިމްޕޯޓް ޑިއުޓީ ކަނޑާލުމުން ދައުލަތުގެ އާމްދަނީ އިން 7.8 މިލިއަން ޑޮލަރު (120.3 މިލިއަން ރުފިޔާ) އުނިވެ، އެކަމުގެ އަސަރު އާމްދަނީއަށް ކުރާނެ ކަމަށް ސަރުކާރުން އަންދާޒާ ކުރެ އެވެ. އަދި ފުރަތަމަ އަހަރު ހަތަރު މިލިއަން ޑޮލަރު އުނިވާނެ އެވެ. މި އެއްބަސްވުމުން ޑިއުޓީ އުނިކުރާނީ ޗައިނާއިން ރާއްޖެ ގެންނަ 8،626 މުދަލުންނެވެ. އަދި ރާއްޖެ އިން ޗައިނާއަށް އެތެރެ ކުރާ މުދަލުގެ ތެރެއިން 8،277 ބާވަތަކުން ޑިއުޓީ އުނިކުރާނެ އެވެ.\n- ޗައިނާ މުދަލުގެ ފެންވަރު ބަލަން ލެބެއް ހެދުން\nޗައިނާ-ރާއްޖެ މިނިވަން ވިޔަފާރީގެ އެއްބަސްވުން (އެފްޓީއޭ) ގައިވާ ގޮތުން، ޗައިނާ އިން ރާއްޖޭގައި "ސްޓޭންޑަޑްސް އެންޑް މެޓްރޮލޮޖީ ލެބެއް" ގާއިމް ކުރުމަށް ވަނީ އެއްބަސްވެފަ އެވެ. މި ލެބްގެ ބޭނުމަކީ ޗައިނާއިން ރާއްޖެ ގެންނަ އުފެއްދުންތަކުގެ ކޮލިޓީ ބަލައި ހުއްދަ ދިނުމެވެ. މީގެ އިތުރުން ޗައިނާ ސަރުކާރުން ރާވައި ހިންގާ ތަޖުރިބާ އާއި ތަމްރީން ޕްރޮގްރާމްތަކުގައި ރާއްޖޭން ބައިވެރިވާން ފުރުސަތު ވެސް ހުޅުވިގެންދާނެ އެވެ. ޗައިނާއިން ރާއްޖެއަށް ރޯ މެޓީރިއަލް ގެނެސް ރާއްޖޭގައި އުފެއްދުންްތައް އުފެއްދުމާއި އެހެން ވެސް ގިނަ ޗައިނާގެ ވިޔަފާރިތައް ރާއްޖޭގައި ހުޅުވޭނެތީ ވިޔަފާރިތަކުގެ ފައިސާ އިތުރުވެ، ބީޕީޓީ ނޫނީ ވިޔަފާރި ފައިދާގެ ޓެކްހުގެ އާމްދަނީ އިތުރުވާނެ ކަމަށް ވެސް ވަނީ ލަފާކޮށްފަ އެވެ.\nރާއްޖޭގެ ތާރީހުގައި މިހާތަނަށް ފެނުނު އެންމެ ބޮޑު ބަޖެޓު މިދިޔަ އަހަރު ވަނީ ރައީސް އަބްދުﷲ ޔާމީންގެ ސަރުކާރުން ފާސްކޮށްފަ އެވެ. ބަޖެޓުގެ ޖުމްލަ އަކީ 28 ބިލިއަން ރުފިޔާ އެވެ. ބަޖެޓްގައި ހަރަދުގެ ގޮތުގައި ހިމަނާފައިވަނީ 24.9 ބިލިއަން ރުފިޔާ އެވެ. އަދި އާމްދަނީ އާއި ހިލޭ އެހީގެ ގޮތުގައި 22.4 ބިލިއަން ރުފިޔާ ލިބޭނެ ކަމަށް އަންދާޒާ ކޮށްފައިވެ އެވެ. އަދި ބަޖެޓް ޑެފިސިޓަކީ 2.5 ބިލިއަން ރުފިޔާ އެވެ. މިއީ ޖީޑީޕީގެ ނިސްބަތުން 3.2 ޕަސެންޓެވެ.\n2018 ގެ ހަރަދުތައް:\n* ރިކަރަންޓް ހަރަދަށް 56 ޕަސެންޓް، (16.1 ބިލިއަން ރުފިޔާ)\n* ސަބްސިޑީއަށް 12 ޕަސެންޓް\n* 43 ޕަސެންޓް ކެޕިޓަލް ހަރަދު\n* ޕީއެސްއައިޕީއަށް 59 ޕަސެންޓް\nވިޔަފާރީގެ ބޭނުމަށް މި އަހަރު ބޮޑު 20 ފަޅު ހިއްކަން 100 މިލިއަނަށް ވުރެ ގިނަ ރުފިޔާ ހަރަދުކުރަން ސަރުކާރުން ބަޖެޓުގައި ހިމަނައިފި އެވެ. އަންނަ އަހަރަށް ލަފާކޮށް ހުށަހަޅާފައިވާ ބަޖެޓުގައިވާ ގޮތުން، ވިޔަފާރީގެ ބޭނުމަށް އަންނަ އަހަރު 10 ހެކްޓަރަށްވުރެ ބޮޑު، 20 ފަޅު ހިއްކުމަށް 107 މިލިއަން ރުފިޔާ ހަރަދު ކުރާނެ އެވެ. ހަތަރު ރަށެއްގައި އެއާޕޯޓު އެޅުމާއެކު، ނުވަ މަޝްރޫއަށް ހަތް ބިލިއަން ރުފިޔާ ހަރަދު ކުރާނެ އެވެ. އެއީ ޕަބްލިކް ސެކްޓާ އިންވެސްޓްމަންޓް ޕްރޮގްރާމް (ޕީއެސްއައިޕީ) ގެ 3.7 ބިލިއަން ރުފިޔާ އާއި ލޯނުގެ ގޮތުގައި 2.8 ބިލިއަން ރުފިޔާގެ އިތުރުން ހިލޭ އެހީ އާއި ޓްރަސްޓް ފަންޑުތަކުން ލިބޭނެ 4.3 މިލިއަން ރުފިޔާ ހިމަނައިގެންނެވެ. ޕަބްލިކް ސެކްޓާ އިންވެސްޓްމަންޓް ޕްރޮގްރާމްގެ ގޮތުގައި އަންނަ އަހަރު ހިންގުމަށް ހުށަހަޅާފައިވާ 522 މަޝްރޫއުގެ ތެރޭގައި މިހާރު ވެސް ހިންގަމުން ގެންދާ 430 މަޝްރޫއެއް ވެސް ހިމެނެ އެވެ. މިހާރު ހިންގަމުންދާ މަޝްރޫއުތަކަށް 5.4 ބިލިއަން ރުފިޔާ ކަނޑައަޅާފައިވެ އެވެ. މީގެ އިތުރުން މުޅިން އަލަށް ފަށާނެ 93 މަޝްރޫއަށް 1.7 ބިލިއަން ރުފިޔާ ހިމަނާފައިވެ އެވެ.\nއެނބޫދޫ ފަޅުގެ ބިޔަ މަޝްރޫއު\nއެނބޫދޫ ފަޅު ހިއްކައިގެން ހިންގާ އިންޓަގްރޭޑެޓް ރިސޯޓުގެ ބިޔަ މަޝްރޫއު ފެށީ މިދިޔަ އަހަރުގެ ތެރޭގަ އެވެ. ރާއްޖޭގެ ޓޫރިޒަމްގައި މިހާތަނަށް ކުރިއަށް ގެންދާ އެންމެ ބިޔަ މަޝްރޫއުގެ ގޮތުގައި ބެލެވޭ އެނބޫދޫ ފަޅުގެ މި ޕްރޮޖެކްޓުގެ އަގު އެއް ބިލިއަން ޑޮލަރަށްވުރެ ބޮޑެވެ. އެނބޫދޫ ފަޅުގައި ހަތް އަކަ ކިލޯމީޓަރު ސަރަހައްދެއް ހިއްކަގެން ތަރައްގީކުރާ އިންޓަގްރޭޓެޑް ރިސޯޓް ހަދަން ސަރުކާރުން މި ފަޅު ކުއްޔަށްދީފައިވަނީ 50 އަހަރަށެވެ. އެނބޫދޫ ފަޅުގައި ގިނަ ހިދުމަތްތަކާއެކު 10 ރިސޯޓެއް ތަރައްގީކުރާއިރު، މީގެ ތެރެއިން ތިން ރިސޯޓެއް އަންނަ އަހަރު ހުޅުވާނެ އެވެ.\nތައިލެންޑުގެ ސިންހަ އެސްޓޭޓާއި ސިންހަ ކޯޕަރޭޝަން އަދި ހާޑް ރޮކް ކެފޭސް ކުންފުނިން ގުޅިގެން ތަރައްގީ ކުރާ އެނބޫދޫ ފަޅު މަޝްރޫއުން 7،000 ވަޒީފާގެ ފުރުސަތު ހުޅުވޭއިރު، މީގެ ބޮޑު ބައެއް ހާއްސަކުރާނީ ދިވެހިންނަށް ކަމަށް މި މަޝްރޫއު ކުރިއަށް ގެންދާ ކުންފުނިން ބުނެފައިވެ އެވެ.\nއެނބޫދޫ ލެގޫން މަޝްރޫއުގެ ދަށުން، ވަކިވަކި ލައިފްސްޓައިލް ކޮންސެޕްޓްތަކަށް ނުވަ ރަށެއް ތަރައްގީކުރާނެ އެވެ. މި މަޝްރޫއުގެ ދަށުން ފުރަތަމަ ފިޔަވަހީގައި ތިން ރަށެއް ތަރައްގީކުރާއިރު މި ތަންތަނަށް 311.5 މިލިއަން އެމެރިކާ ޑޮލަރު (ގާތްގަނޑަކަށް 4.8 ބިލިއަން ރުފިޔާ) އިންވެސްޓް ކުރާނެ އެވެ. މި މަޝްރޫއުގެ ދަށުން ހިންގާ ރިސޯޓުތަކުގައި ޖުމުލަ 1،300 ކޮޓަރި ހުންނާނެ އެވެ.\nފުރަތަމަ ފަހަރަށް ބޮންޑް ވިއްކުން\nބޭރުގެ ހިއްސާގެ ބާޒާރަށް 200 މިލިއަން ޑޮލަރު (3.1 ބިލިއަން ރުފިޔާ)ގެ ސޮވަރިން ބޮންޑު މިދިޔަ އަހަރު ސަރުކާރުން ވިއްކާފައިވެ އެވެ. ބޭރަށް ބޮންޑް ވިއްކުމުގައި މަސައްކަތް ކޮޑްފައިވަނީ ޖަރުމަނުގެ، ޑޮއިޗޭ ބޭންކާ ޑިވެލޮޕްމަންޓް ބޭންކް އޮފް ސިންގަޕޫރު (ޑީބީއެސް) އިންނެވެ. ސަރުކާރުން 200 މިލިއަން ޑޮލަރުގެ ސޮވެރިން ބޮންޑު ވިއްކާފައިވަނީ ހަމަޖެހިފައިވާ ރޭޓެއްގައި، ފަސް އަހަރު ދުވަހުގެ ތެރޭގައި އަނބުރާ ދައްކަން ފަށާ ގޮތަށެވެ.\nއޭޑީސީ ނަގަން ފެށުން\nއިބްރާހިމް ނާސިރު އިންޓަނޭޝަނަލް އެއާޕޯޓް (އައިއެންއައިއޭ) އިން ރާއްޖޭން ބޭރަށް ފުރާ ދިވެހިންގެ އަތުން އެއާޕޯޓް ޑިވެލޮޕްމަންޓް ޗާޖު (އޭޑީސީ) ގެ ގޮތުގައި 12 ޑޮލަރު އަދި ބިދޭސީންގެ އަތުން 25 ޑޮލަރު ނަގަން ފަށާފައިވަނީ މި އަހަރު އެވެ. 2016 ވަނަ އަހަރު ފާސްކުރި ގާނޫނަކުން ނަގަން ފެށި، މި ފީއާއެކު އޭޑީސީ އިން މި އަހަރު ޖުމްލަ 575 މިލިއަން ރުފިޔާ ލިބިފައިވެ އެވެ.\nތޭރަ އަށްވުރެ ގިނަ ރިސޯޓު ހުޅުވި\nމި އަހަރުގެ ނިޔަލަށް 13 އަށްވުރެ ގިނަ ރިސޯޓު ހުޅުވާފައިވެ އެވެ. އަދި ވޭތުވެދިޔަ ތިން އަހަރު ޖުމްލަ 20 ރިސޯޓު ހުޅުވާފައިވެ އެވެ. ސަރުކާރުގެ އަމާޒަކީ ފަސް އަހަރު ތެރޭގައި 50 ރިސޯޓު ހުޅުވުމެވެ. މި އަމާޒަށް ވާސިލްވުމަށް ކުރި މަސައްކަތުން ރާއްޖޭގެ އެނދުގެ އަދަދު ވަނީ 40،000 އަށްވުރެ އިތުރުވެފަ އެވެ.\n2017 ގައި ހުޅުވި ބައެއް ރިސޯޓުތައް:\n* ގއ. ކޫއްޑޫ: މާކިއޯ މޯލްޑިވްސް ކޫއްޑޫ\n* ރ. ދިގަލީ: ދިގަލި މޯލްޑިވްސް\n* ކ. ކޮށްދިއްޕަރު: ގްރޭންޑް ޕާކް ކޮއްދިއްޕަރު\n* ޅ. އޫކޮޅުފުށި: ކޮކޫން މޯލްޑިވްސް ރިސޯޓް\n* ޅ. ހުރަވަޅި: ހުރަވަޅި ރިސޯޓް\n* ދ. ކަނޑިމަން: ކަނޑިންމަ މޯލްޑިވްސް\nމުނިފޫހިފިލުވުމުގައި ރިޝްމީގެ ވިދުވަރާއި އެތައް ކުލައެއް\nއެންމެ އަޑުގަދަވީ ވިޝްކާގެ\nދިވެހި ފިލްމު އިންޑަސްޓްރީ މި އަހަރު ފެށިގެން އައީ މާ އުފާވެރިކަމާއެކުގައެއް ނޫނެވެ. ޔާރާ ޕްރޮޑަކްޝަންގެ ފަރާތުން އައިޝަތު ރިޝްމީ ޕްރޮޑިއުސްކޮށް ރަވީ ފާރޫގު ޑައިރެކްޓުކުރި "ވިޝްކާ"ގެ މިލްކުވެރިކަމުގެ މައްސަލަވެސް ފެށިގެން އައީ އާ އަހަރާ އެކީގަ އެވެ. ފިލްމުގެ މިލްކުވެރިޔަކީ ކޮކޯ ހަސަން ހަލީމް ކަމަށްބުނެ އެ މައްސަލަ ފުލުހަށް ހުށަހަޅާ ކޯޓާ ހަމައަށް މައްސަލަ ދިޔަ އެވެ. ކޮކޯ ހަސަން ހަލީމް ރިޝްމީގެ މައްޗަށް ދައުވާ ކުރީ "ވިޝްކާ" އަކީ އޭނާގެ މިލްކުވެރިކަމުގެ ދަށުގައި އޮތްވައި ހުއްދަ ހޯދުމެއް ނެތި ރިޝްމީ ޕްރޮޑިއުސްކޮށްފައިވާ ފިލްމެއް ކަމަށް ބުނެ އެވެ. ފިލްމު ރިލީޒްކުރި އިރުވެސް މައްސަލަ އޮތީ ކޯޓުގަ އެވެ. ކެމެރާމަން ކޮކޯ ހަސަން ހަލީމް ރިޝްމީ އާ ދެކޮޅަށް ހުށަހެޅި އެ މައްސަލަ ކޯޓުން ނިންމީ ފިލްމުގެ މިލްކުވެރިޔަކީ ރިޝްމީ ކަމުގަ އެވެ.\nއައިޑޮލްއިން އެންމެންގެ ހިތް ބޮބް އަތުލުން\nމުނިފޫހި ފިލުވުމުގެ ދާއިރާ މި އަހަރުވެސް ފެށިގެން އައީ މޯލްޑިވިއަން އައިޑޮލް އާ އެކުގަ އެވެ. އައިޑޮލްގެ ދެވަނަ ސީޒަން ވާދަވެރިކަމާއެކު ކުރިއަށް ގޮސް އައިޑޮލްގެ ތަށި އުފުލައިލީ ކ. މާފުއްޓަށް އުފަން މުހައްމަދު ތަސްނީމް (ބޮބް) އެވެ. ދެވަނަ އައިޑޮލްއަށްވުމަށް ބޮބްއާ ވާދަކޮށްފައިވަނީ ހަމޫދު އަހްމަދާއި ޝަމްވީލް މުހައްމަދެވެ. އޭގެ ތެރެއިން ދެވަނަ ހާސިލުކޮށްފައިވަނީ ހަމޫދެވެ. ބޮބްއަށް 250،000 ރުފިޔާގެ ފައިސާގެ އިނާމެއްވަނީ ލިބިފަ އެވެ. އޭގެ އިތުރުންވެސް ގިނަ އިނާމުތަކެއް ބޮބް އަށް ވަނީ ލިބިފަ އެވެ.\nނަހުލާއާ ދެބަސްވެ ފައްތާހު ދާއިރާއާ ދުރަށް\nފިލްމީ ދާއިރާގައި މި އަހަރު ގިނަ ފިލްމުތަކެއް ގެނެސްދިން އިރު އެ ހުރިހާ ޑްރާމާއަކަށްވުރެ ހަމަ ގައިމުވެސް ޕްރޮޑިއުސަރު ފާތިމަތު ނަހުލާ އާއި ޕްރޮޑިއުސަރު އަބްދުލް ފައްތާހުގެ ދެމެދުގައި ހިނގި ކޯޅުންގަނޑާއި ޑްރާމާ ކުޑައެއް ނުވާނެ އެވެ. އެ ކޯޅުގަނޑު ފެށުނީ ފައްތާހުގެ އެންމެ ކާމިޔާބު ފިލްމު ކަމުގައިވާ "ހައްދު" ގެ ރެކޯޑު މުގުރާލަން ނަހުލާގެ "ބޮސް" ގިނަ މަސައްކަތްތަކެއް ކުރަން ޖެހޭނޭ ބުނި ހިސާބުންނެވެ. އޭރު ހައްދު ރިލީޒްކުރި ނަމަވެސް ބޮސް އުޅުނީ ސްކްރީނަށް އައުމުގެ މަގުމަތީގަ އެވެ. ފައްތާހު ބުނެފައިވަނީ ނަހުލާ ފިލްމު ހަދަނީ ހަމައެކަނި އިމޯޝަންސް ނުވަތަ ޖަޒުބާތު ހިމަނައިގެން ކަމަށެވެ. ފައްތާހުގެ މި ވާހަކައެއް އަމާޒުކޮށްފައި މިވަނީ ބޮސްގެ ލީޑު ރޯލަށް ނަހުލާ ނަގާފައިވާ މުހައްމަދު ޔުނާނަށެވެ. "ހައްދު" ގައި ލީޑު ރޯލުން ފެނިގެންދިޔަ އަހްމަދު ޝިބާންގެ ހުރި ކަހަލަ ރީތި ހަށިގަނޑެއް ނެތް ކަމަށެވެ. އެވާހަކަތައް ރައްދު ދީ ނަހުލާ ބުނަނީ ފިލްމު ހަދަނީ ޖަޒުބާތަށް ބަލައިގެން ކަމަށެވެ. ފިލްމު ރިލީޒްކުރުމަށްފަހުވެސް ނަހުލާ ވަނީ ޔުނާންގެ އެކްޓިން މޮޅުކަމަށް ބުނެ ރައްދު ދީފަ އެވެ.\nވަކި ސަބަބެއް ނެތް ކަމަށް ބުނެ ޕްރޮޑިއުސަރު އަބްދުލް ފައްތާހު ފިލްމީ ދާއިރާއިން ދުރަށް ދާން ނިންމާ އެކަން އިއުލާނު ކުރުމަކީ މި އަހަރު ދިވެހި ފިލްމީ ދާއިރާގައި އެންމެ ހޫނު އެއް ހަބަރެވެ. ޕްރޮޑިއުސަރު ފާތިމަތު ނަހުލާ އާ ދެމެދު ހިނގި ކޯޅުންގަނޑަށްފަހު ފިލްމީ ދާއިރާއާ ދުރަށް ދިޔަކަށް ފައްތާހު އިއުލާނު ކުރީވެސް ފޭސްބުކް މެދުވެރިކޮށެވެ. ވިހި އަހަރުގެ ފިލްމީ ކެރިއަރުގައި ފައްތާހު ވަނީ ރީތި ގިނަ ފިލްމުތަކާއި ލަވަތައް ގެނެސްދީފަ އެވެ. ޖުމްލަ 21 ފީޗާ ފިލްމު އޭނާ ގެނެސްދިނެވެ.\nއެވޯޑާއެކު ޓޮޕް ނިއުސް މޭކާއަށް ރިޝްމީއަށް\nމި އަހަރުގެ ސާކް ފިލްމް ފެސްޓިވަލްގައި އެންމެ މޮޅު ބަތަލާގެ ރޯލް، އައިޝަތު ރިޝްމީ އަށް މި އަހަރު ލިބުނު އިރު އެ އެވޯޑް ލިބުނީ އޭނާ ޕްރޮޑިއުސްކޮށް ރަވީ ފާރޫގް ޑައިރެކްޓް ކުރި "ވިޝްކާ" އިންނެވެ. ސާކް ފެސްޓިވަލްގައި މި އަހަރު ރާއްޖެއިން "ވިޝްކާ" ބައިވެރިކުރިއިރު އަވަށްޓެރި އެހެން ގައުމުތަކުން ވެސް ފެސްޓިވަލްގައި ވަނީ ފިލްމްތައް ބައިވެރިކޮށްފަ އެވެ. އެ ފިލްމްތަކާ ވާދަކޮށް ރިޝްމީ ހޯދި ކާމިޔާބީއަކީ މިހާތަނަށް ދިވެހި އަންހެން ބަތަލާއަކު ބޭރުގެ ފެސްޓިވަލެއްގައި ހޯދި އެންމެ ބޮޑު ކާމިޔާބީ އެވެ. ރިޝްމީ ހޯދި އެވޯޑުގެ އަގު ވަޒަން ކުރުމަށް އަށް ވަނަ ދިވެހި ފިލްމު އެވޯޑްސް ގައި ޝަރަފުވެރިކަމުގެ އެވޯޑެއް ވަނީ ދީފަ އެވެ.\nއަހަރު ފެށުނީއްސުރެ އެންމެ ގަދައަށް ދެކެވުނީ ރިޝްމީގެ ވާހަކަ އެވެ. ވިޝްކާގެ މައްސަލަ ފުލުހުންނަށް ހުށަހެޅި ހިސާބުންނެވެ. އޭގެ ފަހުން ފިލްމުގެ ރިޝްމީގެ މޮޅު އެކްޓިންގެ ވާހަކަ އެވެ. އޭގެ ފަހުން ފާތިމަތު ނަހުލާގެ "ބޮސް"ގެ ޑައިރެކްޝަނާ ރިޝްމީ ހަވާލުވުމުންނެވެ. އަދި އޭގެ ފަހުން ސާކް ފިލްމު ފެސްޓިވަލުގައި އެންމެ މޮޅު ބަތަލާގެ އެވޯޑް ރިޝްމީ ހޯދުމާއެކު ރިޝްމީގެ އަޑު އަނެެއްކާވެސް ގަދަވީ އެވެ.\nރާއްޖެއަށް ދަށް ނަތީޖާތަކެއް، ދުނިޔޭގައި ނޭމާ އާއި އިޓަލީގެ ނަން\nއަތޮޅުތަކުގެ ހަތަރު ޓީމު ރާއްޖޭގެ އެންމެ ބޮޑު ލީގަށް\nމިއީ ނިމިގެން މިދާ 2017 ވަނަ އަހަރު، ދިވެހި ކުޅިވަރުގައި ހިނގަދިޔަ މުހިންމު ކަންކަމުގެ ތެރެއިން އެންމެ މުހިންމު އެއް ކަންތަކެވެ. ރާއްޖޭގެ އެއް ވަނަ ކުޅިވަރު ފުޓްބޯޅައިގެ މައި ލީގު، ދިވެހި ޕްރިމިއާ ލީގަށް އަތޮޅު ތެރެއިން ހަތަރު ޓީމަށް ފުރުސަތު ދިން ފުރުތަމަ ފަހަރެވެ.\nލީގް ފޯމެޓަށް ގެނައި އެ ބަދަލުވީ، ރާއްޖޭގެ ފުޓްބޯޅައަށް މުހިންމު ބަދަލަކަށެވެ. މީގެ އަހަރުތަކެއް ކުރިން ވެސް އަތޮޅުތަކުގެ ތެރެއަށް ނިސްބަތްވާ ދެ ޓީމަށް، ދިވެހި ލީގުން ފުރުސަތު ދީފައި ވެއެވެ. އެއީ މާލޭގައި އޭރު ބާއްވަމުން އަންނަ ޒޯން ޗެމްޕިއަންސް ލީގްގެ ޗެމްޕިއަން ޓީމާއި ރަނަރަފު ޓީމަށެވެ. އޭރު އަންނަނީ ކުލަބު ޖަމްއިއްޔާއެއް ގޮތަށް ރަޖިސްޓްރީ ކޮށްގެން އަންނަ ޓީމެކެވެ.\nދިވެހި ޕްރިމިއާ ލީގުން އަތޮޅު ތެރޭގެ ހަތަރު ޓީމަށް ފުރުސަތު ދިނީ، ސީދާ ރަށުން ނެރޭ ޓީމެއް ގޮތަށެވެ. ރަށުގެ ކައުންސިލުގެ ޒިންމާގެ ދަށުންނެވެ. އެ ޝަރަފު އެންމެ ފުރަތަމަ ލިބުނު ހަތަރު ރަށަކީ، ދ. ކުޑަހުވަދޫ، ގދ. ތިނަދޫ، ށ. މިލަންދޫގެ އިތުރުން އއ. މާޅޮސް އެވެ.\nގައުމީ ޓީމުތަކަށް ދަށް ނަތީޖާތަކެއް\nމި އަހަރު ކުޅިވަރުގައި އެންމެ ގިނަ ބަޔަކު ކަންބޮޑުވި ކަމަކީ މިއެވެ. އެހެންވެ އެންމެ ބޮޑު ސަމާލު ކަމެއް ލިބުނީވެސް ރާއްޖޭގެ އުމުރު ފުރާތަކުގެ ގައުމީ ފުޓްބޯޅަ ޓީމުތަކުންނާއި ސީނިއާ ޓީމު ހޯދި ދަށް ނަތީޖާ ތަކުގެ ސަބަބުންނެވެ. 14-1، 9-0 އަދި 8-1 ފަދަ ނަތީޖާތަކަކީ ރާއްޖެ ލަންދުގަންނަން ޖެހުނު ނަތީޖާތަކެވެ. ފުޓްބޯޅައިގައި މީގެ ކުރިން ބޫޓާން އަތުން ވެސް ރާއްޖެ ބަލިވެފައެއް ނުވެ އެވެ. ނަމަވެސް މިއަހަރު ޒުވާން ގައުމީ ޓީމު ވަނީ ބޫޓާން އަތުންވެސް 1-0 ބަލިވެފަ އެވެ.\nސެޕްޓެމްބަރު މަހު ބޭއްވި 17 އަހަރުން ދަށުގެ ސާފް ޗެމްޕިއަންޝިޕްގައި ރާއްޖެ ކޮޅަށް ހަތް ލަނޑު ވަނެވެ. ރާއްޖެއަށް ޖެހުނީ އެންމެ ލަނޑެކެވެ. އޯގަސްޓް މަހު ބޭއްވި 15 އަހަރުން ދަށުގެ ސާފް ޗެމްޕިއަންޝިޕްގައި، ރާއްޖެ ކޮޅަށް އިދިކޮޅު ޓީމުތަކުން 15 ލަނޑު ޖެހި އެވެ. ރާއްޖެއަށް އެންމެ ލަނޑެއްވެސް ޖެހިފައެއް ނުވެ އެވެ. އޮކްޓޫބަރު 24 ނޮވެމްބަރު އަށަކަށް، ތަޖަކިސްތާންގައި ބޭއްވި 19 އަހަރުން ދަށުގެ އޭއެފްސީ ޗެމްޕިއަންޝިޕް ކޮލިފައިންގައި ރާއްޖެ ކޮޅަށް އިދިކޮޅު ޓީމުތަކުން 22 ލަނޑު ޖެހި އެވެ. ރާއްޖެއަށް ޖެހުނީ ދެ ލަނޑެވެ. ސީނިއާ ޓީމުގެ ނަތީޖާތައް ހުރީ ވެސް ހަމަ އެކަހަލަ ގޮތަކަށެވެ. މިއަހަރު ރާއްޖޭގެ ސީނިއާ ޓީމު ކުޅުނީ އޭޝިއަން ކަޕް ކޮލިފައިންއެވެ. ގުރޫޕް "ޑީގައި ހިމެނުނު ރާއްޖެ ކޮޅަށް، އިދިކޮޅު ޓީމުތަކުން 19 ލަނޑު ޖެހި އެވެ. ރާއްޖެއަށް ޖެހުނީ ހަތަރު ލަނޑެވެ. އަދި ބައިނަލްއަގްވާމީ އެކުވެރި ކަމުގެ މެޗެއްގައި އަފްގާނިސްތާން އަތުން ރާއްޖެ ބަލި މެޗުގައި ޖެހި ދެ ލަނޑާއެކު ޖުމުލަ 21 ލަނޑު ސީނިއާ ޓީމު ކޮޅަށް ވަނެވެ. ޒުވާން ޓީމު ތަކާއި ސީނިއާ ޓީމުކޮޅަށް ވަން ލަނޑުގެ އަދަދު އެއްކޮށްލުމުން 65 ލަނޑު ރާއްޖެ ކޮޅަށް ވަނެވެ. މިހާރު އޮތީ ކުރިމަގު ބިނާ ކުރުމެވެ. އެކަމަށް އެފްއޭއެމުން ވަނީ "ޓްވޯޑްސް ފިއުޗާ" ގެ ނަމުގައި ޒުވާން ކުޅުންތެރިން އުފެއްދުމަށް ޕްރޮގްރާމެއް ފެށާފަ އެވެ.\nބޭރުގެ މުބާރާތުން ތަށި ހޯދައިގެން ޓީސީ ރާއްޖެއަށް\nކަންބޮޑުވާ ކަންތައްތަކެއް ހުއްޓަސް ހިތްހަމަޖެހޭ ކަންކަމެއް ކުޅިވަރުގައި ފެނުނު އަހަރަކަށް ވެސް 2017 ވަނަ އަހަރު ވާނެ އެވެ. އޭގެތެރެއިން އެއްކަމަކީ، ބަންގުލަދޭޝްގައި ބޭއްވުނު "ޝައިހް ކަމާލް އިންޓަނޭޝަނަލް ކުލަބު ކަޕް" ޗެމްޕިއަންކަން ހޯދައިގެން މުބާރާތުގެ ތަށި ހިފައިގެން ޓީސީން ރާއްޖެ އައުމެވެ. ފައިނަލުގައި ޓީސީ ކާމިޔާބު ކުރީ ދެކުނު ކޮރެއާގެ ޕޮޗިއޮން ސިޓިޒެން އެފްސީ ޕެނަލްޓީ ޖަހައިގެން ބަލި ކުރުމަށްފަހު އެވެ.\nއެ ކާމިޔާބާއެކު ޓީސީ އަކީ ޓޯނަމަންޓްގެ ފޯމެޓަށް ގެންދިޔަ ބޭރުގެ މުބާރާތެއް ކާމިޔާބު ކޮށް ރާއްޖެއަށް ތަށި ގެނައި ފުރަތަމަ ޓީމެވެ. މީގެ ކުރިން ވެލެންސިއާ ވަނީ 90 ގެ އަހަރު ތަކުގައި، ލަންކާގައި ކުޅުނު އިންޓަކޮންޓިނެންޓަލް ޓްރޮފީގެ ކާމިޔަބު ކޮށް ރާއްޖެއަށް ތަށި ގެނެސްފަ އެވެ. އެއީ އެންމެ މެޗެއް ހިމެނުނު ކަޕެކެވެ.\nނޭމާގެ އަގުބޮޑު ޓްރާސްފާ ޕީއެސްޖީ އަށް\nމިދިއަ އަހަރު ދުނިޔޭގެ ފުޓްބޯޅަގައި، އެންމެ ބޮޑު އިވެންޓްގެ ތެރެއިން އެންމެ ބޮޑު އިވެންޓަކަށްވީ، ހީނުކުރާ ވަރުގެ ބޮޑު އަގެއްގައި، ސްޕެއިންގެ ބާސެލޯނާ ދޫކޮށް، ފްރާންސްގެ ޕީއެސްޖީއަށް ނޭމާ ބަދަލުވުމުންނެވެ. ނޭމާގެ ބަދަލާމެދު ހައިރާން ވާންޖެހޭ ގިނަ ސަބަބުތަކެއް، އެބަހުއްޓެވެ. އެންމެ ފުރަތަމަ ސަބަަބަކީ، ބާސެލޯނާ ދޫކޮށް އެހެން ކުަލަބަކަށް އޭނާ ބަދަލު ވެދާނެ ކަމަކަށް އެއްވެސް ބަޔަކު ހީކޮށްފައި ނުވުމުންނެވެ. ބާސެލޯނާ އަށް އޭނާ 2013 ވަނަ އަހަރު ބަދަލުވީ، ދުނިޔޭގެ އެންމެ ބޮޑު ކުލަބު ރެއާލް މެޑްރިޑުންވެސް އޭނާ ގެންދަން މަސައްކަތް ކުރަމުން ދަނިކޮށެވެ. ރެއާލްގެ ހުށަހެޅުން ގަބޫލު ނުކޮށް، ވާދަވެރި ބާސެލޯނާ އަށް ނޭމާ ބަދަލު ވުމުން އެއީ އެކުލަބާ މެދު އޭނާގެ ހިތުގައި އޮތް ލޯބި ހާމަ ކޮށްދޭ ކަމެއްގެ ގޮތުގައި އޭރު ސިފަ ކުރި އެވެ. އެހުރިހާ ކަމެއް އެހެން ހުރުމުން، ނޭމާ ބާސެލޯނާ ދޫކޮށްލާނެ ކަމަށް އެއްވެސް މީހަކު ހީއެއް ނުކުރެއެވެ. އެކަންވީ ބާސެލޯނާގެ ސަޕޯޓަރުންނަށް ލިބުނު ބޮޑު ހައިރާން ކަމަކަށެވެ.\nޕީއެސްޖީ ހިންގަނީ ނުސީދާކޮށް ގަތަރުންނެވެ. މެދުއިރުމަތީގައި އޮތް ކުޑަ ގައުމެކެވެ. މިއަހަރު މެދުތެރޭގައި، އަރަބި ވަރުގަދަ ބާރުތަކުން، ގަތަރާއެކު އޮންނަ ހުރިހާ ގުޅުމެއް ކަނޑާލި އެވެ. ނޭމާ ދޫކޮށްލަން ބާސާއިން އަގު ކީ، ދުނިޔޭގެ އެންމެ ބޮޑެތި ކުލަބުތަކަށްވެސް އަދާ ނުކުރެވޭނެ ވަރުގެ އަގެކެވެ. ބާސާއިން ކީ އަގަކީ 222 މިލިއަން ޔޫރޯ އެވެ. ހަތަރު ބިލިއަން ދިވެހި ރުފިޔާއަށްވުރެ ބޮޑު އަގެކެވެ.\nސަރަހައްދުގެ ގައުމުތަކުން، ގަތަރަށް އަޅާފައިވާ ދަތި ކުރުމުގެ ފިޔަވަޅުގެ ސަބަބުންނާއި އަދި 2022 ވަނަ އަހަރު އެގައުމުގައި ބާއްވަން ހަަމަޖެހިފައިވާ ވޯލްޑްކަޕަށް ބޮޑު ހޭދައެއް ކުރާތީއާއެކު، ނޭމާ ގެނައުމަށްޓަކައި، އެވަރު ބޮޑު އަގެއް، ގަތަރަށް އަދާ ނުކުރެވޭނެ ކަމަށް، އެންމެވެސް ގަބޫލު ކުރެވުނެވެ. ނަމަވެސް ޕީއެސްޖީގެ ހަވާލުގައި ގަތަރުން އެއަގަށް އެއްބަސްވެ ނޭމާ ގެނެސް އޭނާ ލައްވައި ސޮއި ކުރުވި އެވެ. އެއީ ދުނިޔޭގެ ތާރިހްގައި ކުޅުންތެރިޔަކު ގެނައުމަށް އެވަރުގެ ބޮޑު އަގެއް ހޭދަ ކުރި ފުރަތަމަ ފަހަރެވެ. އެ އަގު މުގުރާލުމަށް އިތުރު އަހަރުތަކެއް ހޭދަވާނެ ކަަމަށް ބެލެވެއެވެ.\nއިޓަލީއަށް ވޯލްޑްކަޕްގެ ދޮރު ބަންދު\nދުނިޔޭގެ ޗެމްޕިއަންކަން ހަތަރު ފަހަރަށް ހޯދާފައިވާ އިޓަލީއަށް، އަންނަ އަހަރު ވޯލްޑްކަޕުން ޖާގަ ގެއްލުންވެސް އެއީ ގިނަ ބަޔަކަށް ޝޮކެއް ލިބުނު ޚަބަރެކެވެ. މިިއީ ގާތްގަނޑަކަށް 60 އަހަރު ފަހުން އިޓަލީ އަށް ވޯލްޑްކަޕުން ޖާގަ ގެއްލުނު ފުރަތަމަ ފަހަރެވެ. އެޓީމަށް މީގެ ކުރިން ވޯލްޑްކަޕްގެ ޖާގަ ގެއްލިފައި ވަނީ ސްވިޑެންގައި 1958 ވަނަ އަހަރު ބޭއްވި ވޯލްޑްކަޕުންނެވެ.\nމިފަހަރު އިޓަލީ ފުރުސަތު ގެއްލިވާލީ ސްވިޑެން އިންނެވެ. އިޓަލީގެ މި ނަތީޖާއާއެކު އެޓީމުގެ ކޯޗް ވެންޗޫރާގެ މަގާމު ގެއްލުނެވެ. އެ ޓީމުގެ ލެޖެންޑް ގޯލްކީޕަރު ޖިއާންލުއީޖީ ބުފޮން ގައުމީ ޓީމުން ރިޓަޔާ ކުރިކަން އިއުލާން ކުރި އެވެ. ބޮޑު ނާކާމިޔާބާއެކު ކުރިމަތިވި ފާޑު ކިޔުންތަކާހެދި އިޓަލީގެ ފުޓްބޯޅަ ފެޑްރޭޝަންގެ ރައީސް ކާލޯ ޓަވޭކިއޯ އިސްތިއުފާ ދޭން މަޖުބޫރު ވިއެވެ.\nދުނިޔެއަށް އައީ އާދަ ފޫވައްޓާލަނިވި އަހަރެއް\nއެމެރިކާގެ ރައީސް ކަމަށް ޓްރަމްޕް\nމުސްލިމުންނާ ދެކޮޅު އަދި ބައިނަލް އަގުވާމީ އުސޫލުތަކާ ހިލާފު ވިސްނުންފުޅެއް ކުރިއަށް ނެރުއްވައިގެން ކުރެއްވި ކެމްޕޭނަކުން އެމެރިކާގެ ރިޔާސީ އިންތިހާބު ކާމިޔާބު ކުރެއްވި ޑޮނަލްޑް ޖޭ ޓްރަމްޕް އެމެރިކާގެ ރައީސްކަމުގެ ހުވާ ކުރެއްވީ މިއަހަރުގެ ޖެނުއަރީ މަހުގެ 20 ވަނަ ދުވަހު އެވެ. ވެރިކަމަށް ވަޑައިގެންނެވުމާއި އެކު ޓްރަމްޕް ވަނީ އޭނާ ވައުދު ވެވަޑައިިގެންނެވި، އެކަމަކު އެގޮތަށް އަމުލު ކުރައްވައިފާނެ ކަމަށް މީހުން ގަބޫލު ނުކުރާ ފިޔަވަޅުތައް އަޅުއްވަން ފަށްޓަވާފަ އެވެ. އެގޮތުން މުސްލިމުންގެ އަޣުލަބިއްޔަތު އޮންނަ ގިނަ ގައުމުތަކެއްގެ މީހުން އެމެރިކާއަށް ދަތުރު ކުރުން މަނާ ކުރާ ގަރާރެއް ނެރުއްވިއެވެ. މުސްލިމުންނާއި ނަސާރާއިންގެ ވެސް މުގައްދަސް ބިމެއް ކަަމަށްވާ ގުދުސަކީ އިޒްރޭލުގެ ވެރިރަށް ކަމަށް ބަލައި ގަތުމަކީ އޭނާ އެންމެ ފަހުން އެޅުއްވި އެފަދަ ފިޔަވަޅެވެ.\nސައުދީގެ ލަގަން އަމީރު މުހައްމަދުގެ އަތްޕުޅަށް\nދުނިޔެއަށް ހައިރާންކަން ގެނުވަމުން އެ ހަބަރު ފެތުރުނީ ޖޫންމަހުގެ 21 ވަނަ ދުވަހު އެވެ. ސައުދީ އަރަބިއްޔާގެ ވަލީ އަހުދުކަމުގެ މަގާމުން އަމީރު މުހައްމަދު ބިން ނާއިފް ވަކިކުރައްވައި، އަމީރު މުހައްމަދު ބިން ސަލްމާން އެ މަގާމަށް އިސްކުރުމުގެ ގަރާރު އެދުވަހު ނެރުއްވިއެވެ. މުހައްމަދު އޭރުވެސް ހުންނެވީ ނުފޫޒު ގަދަ މަގާމެއް ކަމަށްވާ ޑިފެންސް މިނިސްޓަރުކަމުގެ މަގާމުގަ އެވެ.\nއަމީރު މުހައްމަދަށް ބާރުތައް ލިބިވަޑައިގެންނެވުމާއި އެކު ސައުދީއަށް ބޮޑެތި ބަދަލުތަކެއް ގެންނަވަން ވަނީ ފަށްޓަވާފަ އެވެ. އެގޮތުން ގެންނެވި އެންމެ ފާހަގަކޮށްލެވޭ އެއް ބަދަލަކީ ސައުދީ އަންހެނުންނަށް ވެހިކަލް ދުއްވުމުގެ ހުއްދަ ދިނުމެވެ.\nއިގުތިސާދީ ގޮތުން ގެންނަވަނާނެ ކަމަށް އިއުލާނު ކުރެއްވުމުގެ އިތުރުން ސައުދީ އަކީ ދީނީ ގޮތުން މެދުމިނުގެ ތަނަކަށް އެގައުމު ހައްދަވާނެ ކަން ވަނީ އިއުލާނު ކުރައްވާފަ އެވެ.\nއެކަންތައްތަކުގެ އިތުރުންް މުހައްމަދު ވަނީ މިދިޔަ ނޮވެމްބަރުމަހު އެންމެނަށް ސިހުން ލިބޭ ފަދަ ފިޔަވަޅެއް އަޅުއްވާފަ އެވެ. އެއީ ކޮރަޕްޝަނާ ދެކޮޅަށް މަސައްކަތް ކުރެއްވުމުގެ ނަމުގައި އޭނާ އިސްކޮށް ހުންނަވައިގެން އުފެއްދެވި ކޮމިޝަނެއްގެ އަމުރަށް ޝާހީ އާއިލާގެ އެތައް ބޭފުޅުންނަކާއި ބޮޑެތި ވިޔަފާރިވެރިން ހައްޔަރު ކުރުމެވެ. ހައްޔަރު ކުރި މީހުންގެ ތެރޭގައި ބިލިޔަނަރު އަލް ވަލީދު ބިން ތަލާލުވެސް ހިމެނިވަޑައިގަންނަވަ އެވެ.\nރޯހިންޔާ މީހުންނާ ދެކޮޅަށް ހިންގާ ގަތުލު އާއްްމު\nބުޑިސްޓުންގެ އަޣުލަބިއްޔަތު އޮންނަ މިޔަންމާ ސިފަައިން އެގައުމުގެ ބައިމަދު ރޯހިންޔާ މީހުންނާ ދެކޮޅަށް ޒަމާނުއް ސުރެ ހިންގަމުން އަންނަ ޖަރީމާތައް އިތުރަށް ވަރުގަދަ ކުރީ މިއަހަރުގެ އޮގަސްޓްމަހު އެވެ. އޮގަސްޓްމަހުގެ 25 ވަނަ ދުވަހު އެހަރާތް ފެށީ ރޯހިންޔާ ދަރިކޮޅުގެ މީހުން އުފައްދައިގެެން އުޅޭ ހަނގުރާމަވަރި ޖަމާއަތަކުން މިޔަންމާ ސިފައިންނަށާއި ފުލުހުންނަށް ދިން ހަމަލާތަކަކާ ގުޅިގެން ކަމަށް އެގައުމުން ބުނެއެވެ.\nއެގޮތުން ފެށި ހަރަކާތުގައި މީހުން މެރުމާއި އިއްފަތް ފޭރުމާއި ގެދޮރު އެންދުން ފަދަ ޖަރީމާތައް އިންތިހާއަށް ގިނަ ކުރިއެވެ. ނަތީޖާއެއްގެ ގޮތުން ރޯހިންޔާ ދަރިކޮޅުގެ ހަ ލައްކައަށް ވުރެ ގިނަ މީހުން ވަނީ އަވަށްޓެރި ބަންގްލަދޭޝަށް ހިޖުރަކޮށްފަ އެެވެ.\nއދ. އިން އެކަން ސިފަކޮށްފައި ވަނީ ނަސްލު ނައްތައިލުމުގެ އަމަލެއްގެ ގޮތުގައެވެ. އެކަމަކު މިޔަންމާއާ ދެކޮޅަށް އެއްްވެސް ފިޔަވަޅެއް ނާޅައެވެ.\nކޮންމެ އަހަރަކުވެސް ބޮޑެތި ބަދަލުތަކެއް އަންނަ މެދު އިރުމަތީގައި މިއަހަރު ހިނގި އަނެއް ބޮޑު ކަމަކީ ސައުދީ އަރަބިއްޔާއާއި އެގައުމާ ބައިވެރިވާ ގައުމުތަކުން ގަތަރާ ގުޅުން ކަނޑާލައި ދަތިކުރުމުގެ ފިޔަވަޅުތައް އެޅުމެވެ. އެގޮތުން ސައުދީ އަރަބިއްޔާ، ޔުނައިޓެޑް އަރަބް އެމިރޭޓްސް، ބަހުރައިން އަދި މިސްރުން ވަނީ އެގައުމުތަކުގެ ވަޔާއި ކަނޑުގެ ސަރަހައްދު ވެސް ގަތަރަށް ބަންދުކޮށްފަ އެެވެ. އެގައުމުތަކުން މި ފިޔަވަޅު އެޅީ ގަތަރުން ޓެރަރިޒަމަށް ވާގިދޭ ކަމަށް ތުމަތުކޮށްފަ އެވެ. އަހަރު ނިމިގެންދާ އިރު އެމައްސަލަ އަދިވެސް އޮތީ ހައްލު ނުވެއެވެ.\nއުތުރު ކޮެރެއާގެ ޓެސްޓްތައް\nއުތުރުކޮރެއާގެ މިސައިލް އުފެއްދުމުގެ މަސައްކަތް މިއަހަރު ވަނީ އެތައް ގުނައަކަށް އިތުކޮށް ކާމިޔާބީތައް ވެސް ހޯދާފަ އެވެ. އެގޮތުން ސެޕްޓެމްބަރު މަހުގެ ތިން ވަނަ ދުވަހު އެގައުމުން ވަނީ އެމެރިކާއާ ހިސާބަށް ފޯރާ ވަރުގެ މިސައިލެއް ޓެސްޓްކޮށްފަ އެވެ. އެމެރިކާގެ ރައީސް ޑޮނަލްޑް ޖޭ ޓްރަމްޕް އދ. ގައި ދެއްވި ފުރަތަމަ ތަގުރީރުގައި ވަނީ އުތުރު ކޮރެއާ މުޅިން ފަނާކޮށްލެވިދާނެ ކަމުގެ އިންޒާރެއް ދެއްވާފަ އެވެ. ނަމަވެސް އުތުރު ކޮރެއާއިން ވަނީ އޭގެ ފަހުން ވެސް އިތުރު ޓެސްޓްތައް ކޮށްފަ އެވެ. އަހަރު ނިމެން ދަނިކޮށް އެމެރިކާއިން އިސް ނަގައިގެން އުތުރު ކޮރެއާއާ ދެކޮޅަށް ދަތިކުރުމުގެ ވަރުގަދަ އާ ފިޔަވަޅުތައް ވަނީ އަޅާފައެވެ.\nކެޓަލޯނިއާއިން މިނިވަންކަން އިއުލާނު ކުރުން\nޔޫރަޕްގައި މިއަހަރު ހިނގި އެންމެ ފާހަގަކޮށްލެވޭ އެއް ކަމަކީ ސްޕެއިންގެ ދަށުން މިނިވަންވާން ކެޓަލޯނިއާ މީހުން ފާސް ކުރުމެވެ. އެކަމަށްޓަކައި ނެގި ފެންނަ ނުފެންނަ ވޯޓު ނެގީ ސްޕެއިންގެ މައި ސަރުކާރުން އެކަން ހުއްޓުވަން މަސައްކަތް ކޮށްކޮށްް އޮއްވަ އެވެ.\nމިނިވަން ވާން ފާސް ކުރުމުން ސްޕެއިނުން ވަނީ ކެޓަލޯނިއާގެ ސަރަހައްދީ ސަރުކާރު އުވާލައި އަލުން އިންތިހާބު ބާއްވާފައެވެ. އެ އިންތިހާބުވެސް ކާމިޔާބު ކުރީ ސަރުކާރާ ދެކޮޅު ކޯލިޝަނުންނެވެ.\nމުގާބޭ ވެރިކަމުން ދުރުކުރުން\nޒިމްބާބްވޭއަށް 1984 ވަނަ އަހަރު މިނިވަންކަން ލިބުނީއްސުރެ އެ ގައުމުގެ ވެރިކަމުގައި ހުންްނެވި ރޮބަޓް މުގާބޭ ވެރިކަމުން ދުރުކުރީ ނޮވެމްބަރުމަހު އެވެ. ވެރިކަން ދޫކޮށްލައްވަން މަޖުބޫރު ވެވަޑައިގެންނެވި ހާލަތު މުގާބޭއަށް ކުރިމަތިކުރީ ސިފައިންނެވެ. ސިފައިން ވެރިރަށް ހަރާރޭގެ ކޮންޓްރޯލް އަތުލައި މުގާބޭ ގޭބަންދު ކުރީ ނައިބު ރައީސަކަށް ހުންނެވި އެމާސަން ނަންގަގްވާ މަގާމުން ދުރު ކުރެއްވުމުން ދިން އިންޒާރަކަށް ފަހުގައެވެ.\nމުގާބޭ ގޭބަންދުގައި ހުންނަވަނިކޮށް ވެރިކަން ކުރާ ޒާނޫ ޕީއެފް ޕާޓީގެ ލީޑަރުކަމުން އޭނާ ދުރުކުރިއެވެ. އަދި ރައީސް ކަމުގެ މަގާމުން މުގާބޭ އަޒުލު ކުރުމަަށް ޕާލަމެންޓަށް ހުށަހެޅިއެވެ. ނަމަވެސް ނޮވެމްބަރުމަހުގެ 21 ވަނަ ދުވަހު އޭނާ އިސްތިއުފާ ދެއްވީ އަމިއްލަފުޅަށެވެ.\nއެޓްލާންޓިކް ކަނޑުގައި މިއަހަރު ބާރުގަދަ ގިނަ ތޫފާން ތަކެއް އުފެދި އެމެރިކާއާއި މެކްސިކޯއާއި ކެރީބިއަން ސަރަހައްދަށް ބޮޑެތި ގެއްލުންތައް ލިބުނެވެ. އެގޮތުން އެރި އެންމެ ބާރުގަދަ އެއް ތޫފާނަކީ ތޫފާން ހާވީއެވެ. ދެން އާމާއެވެ. ދެން ހޯސޭއެވެ. ތޫފާން ތަކުގައި މާގިނަ ބަޔަކު މަރު ނުވިޔަސް މާއްދީ ބޮޑެތި ގެއްލުންތައް ލިބުނެވެ. އެގޮތުން ލިބުނު ގެއްލުންތައް 350 ބިލިޔަން ޑޮލަރަށް ވުރެ މައްޗަށް އެރިއެވެ.\nގުދުސާ މެދު ޓްރަމްޕްގެ ނިންމެވުން\nމި އަހަރުގެ ތެރޭގައި އެމެރިކާގެ ރައީސް ޑޮނަލްޑް ޓްރަމްޕް ވަނީ މުސްލިމުންނާއި ނަސޯރާއިންގެ ވެސް މުގައްދަސް ބިމެއް ކަމަށްވާ ގުދުސަކީ އިޒްރޭލުގެ ވެރި ރަށުގެ ގޮތުގައި އެމެރިކާއިން ރަސްމީކޮށް ބަލައި ގަންނަ ކަން އިއުލާނު ކުރައްވާފައެވެ. މިއީ އެމެރިކާއިން އެތައް އަހަރެއް ވަންދެން އެެރަށާ މެދު ގެންގުޅުނު ސިޔާސަތެއް މުޅިން ދޫކޮށްލުމެކެވެ.\nޓްރަމްޕް އިއުލާނު ކުރެއްވި އަނެއް ކަމަކީ އިޒްރޭލު އުފެއްދި އިރު އެގައުމުގެ ވެރިރަށުގެ ގޮތުގައި ކަނޑައެޅި ތެލްއަވީވްގައިވާ އެމެރިކާގެ އެމްބަސީ ގުދުސަށް ބަދަލުކުރުމުގެ މަސައްކަތް ރަސްމީކޮށްް ފެށި ކަމެވެ. މި ދެކަންތަކަކީ ވެސް އެކަމާ ގުޅިގެން އިސްލާމީ ދުނިޔޭގެ އާއްމުންގެ މެދުގައި ބޮޑު ރުޅިވެރިކަމެއް އުފެދޭނެ ކަމެކެވެ. އެފަދަ ބޮޑާ ނިންމުމާ އެކުގައި ވެސް ޓްރަމްޕް ވިދާޅުވީ އެ ނިންމެވުމަކީ މެދު އިރުމަތީގެ ސުލްހައަށް ކޮންމެހެން އަޅުއްވަން ޖެހޭ ފިޔަވަޅެެއް ކަމަށެވެ.\nއެހެންނަމަވެސް ޓްރަމްޕްގެ އެ ނިންމެވުމަކީ ބާތިލު ނިންމުމެއް ކަމަށް އދ.ގައި ނެގި ވޯޓެއްގައި 128 ގައުމެއްގެ އިއްތިފާގުން ފާސްކޮށްފައިވެ އެވެ. ގުދުސުގެ ހައިސިއްޔަތާ ބެހޭ ގޮތުން ( އަލުން) ނިންމާ ކޮންމެ ނިންމުމަކީ ބާތިލު އަދި ކެންސަލް ކުރަން ޖެހޭނެ ނިންމުމެއް ކަމަށް ކަނޑައަޅައި ފާސްކުރި އެ ގަރާރާ ދެކޮޅަށް ވޯޓު ދިނީ ނުވަ ގައުމަކުންނެވެ. އެވޯޓުގައި ވަކިކޮޅަކަށް ނުޖެހި 35 ގައުމަކުން ތިއްބެވެ.\nކދ. އަހުމަދު މަނިކު\nއަވަހާރަވީ: މާޗް 25 ގައި\nމޭޖާ އަހްމަދު އާތިފް\nއަވަހާރަވީ: އޯގަސްޓް 20 ގައި\nމައިޒާން އިބްރާހިމް މަނިކު\nއަވަހާރަވީ: މާޗް6ގައި\nކަނދޮޅުދޫ އަހުމަދު ވަހީދު\nއަވަހާރަވީ: މާޗް 8 ގައި\nYear Review 2016 Year Review 2015


Suood Hunnevee Rilwanah Veegotheh Egeynekamuge Furihama Ithubaarugai\nސުއޫދު ހުންނެވީ ރިލްވާނަށް ވީ ގޮތެއް އެގޭނެ ކަމުގެ ފުރިހަމަ އިތުބާރުގައި\nމަރުގެ މައްސަލަތައް ބަލާ ކޮމިޝަނުގެ ރައީސް ހުސުނުއް ސުއޫދު ހުންނެވީ ގެއްލުވާލާފައިވާ ނޫސްވެރިޔާ އަހުމަދު ރިލްވާނަށް ވީގޮތެއް އެގޭނެކަމުގެ ފުރިހަމަ އިތުބާރުގައި ކަމަށް ސުއޫދު ވިދާޅުވެއްޖެއެވެ.\nސުއޫދު ކުރެއްވި ޓްވީޓެއްގައި ވިދާޅުވީ ކުރައްވަމުން ގެންދަވާ މަސައްކަތާމެދު ހިތްހަމަޖެހިވަޑައިގަންނަވާ ކަމަށާއި، 19 އޮގަސްޓް 2014 ވަނަ އަހަރު ބޭއްވުނު އެއްވުމުގައި ކުރެވުނު ހުރިހާ ސުވާލުތަކަށް ޖަވާބު ލިބިގެންދާނެ ކަމުގެ ފުރިހަމަ އިތުބާރު އެބައޮތް ކަމަށެވެ.\nސުއޫދު އިޝާރާތް ކުރައްވާ އެއްވުމަކީ ނޫސްވެރިޔާ ރިލްވާނަށް ވީގޮތެއް ހޯދައިދިނުމަށް އޭރުގެ ސަރުކާރަށް ގޮވާލައި ބޭއްވި އެއްވުމެކެވެ. ރައީސް މުހައްމަދު ނަޝީދާއި އެމްޑީޕީގެ އިސްވެރިން ކުރީގައި ތިއްބަވައިގެން ބޭއްވި އެ އެއްވުމުގައި ރިލްވާނު ގެއްލުވާލި މައްސަލަ ތަހްގީގު ކުރުމަށާއި، އެ މައްސަލައާއި ގުޅިގެން ހުޅުމާލެއިން ދުރަށް ތަހްގީގު ގެންދަނީ ކީއްވެގެންތޯ ވަނީ ސުވާލުކޮށްފައެވެ.\nސުއޫދަކީ ރައީސް އިބްރާހިމް މުހައްމަދު ސޯލިހް މަރުގެ މައްސަލަތައް ބެލުމަށް އެކުލަވާލީ މަރާލާފައިވާ މީހުންނާ ގެއްލުވާލާފައިވާ މީހުންގެ މައްސަލަތައް ތަހުގީގުކުރާ ކޮމިޝަނުގެ ރައީސް އެވެ. އެ ކޮމިޝަނުން ރިލްވާނުގެ މައްސަލާގެ އިތުރަށް ޑރ.އަފްރާޝީމް އަލީގެ މައްސަލައާއި ބްލޮގާ ޔާމީން ރަޝީދު މަރާލި މައްސަލަވެސް އަންނަނީ ތަހްގީގު ކުރަމުންނެވެ.\nއެކޮމިޝަނުން ވަނީ ތަހްގީގަށް ބޭނުންހިފިދާނެ ކަމަށް ބެލެވޭ އެއްވެސް މައުލޫމާތެއް ލިބިފައިވާ ފަރާތެއް ނަމަ އެ މައުލޫމާތެއް ކޮމިޝަނާއި ހިއްސާކޮށްދިނުމަށް އެދިފައެވެ.


Roadha badhige: Riha folhi | Atoll News\nފުރަތަމަ ޞަފްޙާ ސުފުރާ\nރޯދަ ބަދިގެ: ރިހަ ފޮޅި\nރިހަ ފޮޅި-----ފޮޓޯ: "ލޮނުމެދު" ޕޭޖު\nޝާއިޢުކުރީ: ޢާއިޝް އޭޕްރިލް 18, 2022, 13:53\nރިހަ ފޮޅިއޭ ބުނުމުން ކޮންމެ ބޭފުޅަކުވެސް އެންމެ ފުރަތަމަ ހިތައް އަރާނެ އެއްޗަކީ ކޮބައިތޯއެވެ؟ އެއީ ހަދަން ވަރަށް އުންދަގޫ އެއްޗެކެ، އެހެން ނޫންތޯ! ތިކަމާ އެއްބަސް ވެވޭކަށް ނެތެވެ. އެކަމަކު ދެބަސް ވެވޭކަށް ވެސް ނެތެވެ.\nރިހަފޮޅި އަކީ އަސްލު ހަދަން އެހާ އުނދަގޫ އެއްޗެއް ނޫނެވެ. އެހެންނަމަވެސް ވަކި ތަރުތީބަކުން ކުރަން ޖެހޭ ކަންތައްތަކެއް ހުރުމުން ގިނަ ވަގުތު ނަގާ ކަމަކަށް އޮންނަނީ ވެފައެވެ. މަސްގަނޑު ހެދުމާއި ފޮޅިފިހުން، އަދި އެއަށް ފަހު ފޮޅި ތެރެއަށް މަސްގަނޑު އެޅުމަށް ފަހު ވަކި ގޮތަކަށް ފޮޅި އޮޅާލުމެވެ.\nމިއީ ކެތްތެރިކަން ބޭނުންވާ، އަދި ވަގުތު ނަގާ މަސައްކަތެކެވެ.\nމި ރެސިޕީއިން ތައްޔާރު ކުރެވޭނީ 10 ފޮޅިއެވެ.\nމަސްގަނޑު ތައްޔާރު ކުރުމަށް ބޭނުންވާ ތަކެތި:\n1 ޖޯޑު ވަޅޯމަސް (ކުދިކޮށް ކޮށާފަ) ބޭނުންނަމަ މަސްދަޅު ވެސް ބޭނުން ކުރެވިދާނެ\n3 އިންޗި ރާނބާފަތް\n1 ބޮޑު ފިޔާ (ކުދިކޮށް ކޮށާފައި)\n¼ ސައިސަމުސާ އިނގުރު (ގާނާފަ)\n¼ ސައިސަމުސާ ލޮނުމެދު (ގާނާފަ)\nގޮތެޔޮ މިރުސް (ކުޅި ކުރަން ބޭނުން ވަރަކަށް)\n½4ސައިސަމުސާ ހަނާކުރި ހަވާދު\n¼ ސައިސަމުސާ ތެޅިމިރުސް\nލުނބޯ (ރަހަލާ ވަރަށް)\nހަކުރު (ރަހަލާ ވަރަށް)\nލޮނު (ރަހަލާ ވަރަށް)\n½ ސައިސަމުސާ މުގުރި ފޮނިތޮށި ކާފޫރު ތޮޅި\n½ ޖޯޑު ބޯކިރު\n¾ ޖޯޑު ފެން\nއެންމެ ފުރަތަމަ ބޯކިރުފޮދު ތެއްޔަކަށް އަޅާފައި ހޫނު ކޮށްލާށެވެ. ހޫނުވުމުން އޭގެ ތެރެއަށް ފިޔާ، އިނގުރު، ގިތެޔޮމިރުސް، ފޮނިތޮށިކާފޫރުތޮޅި، ހިކަނދިފަތް، ރާނބާފަތް އަދި ހަކުރުކޮޅު އަޅައި ފިޔާތަށް މަޑުވެ ރަތްވާން ފަށަންދެން ކައްކާލާށެވެ.\nހުރިހާ އެއްޗެއް ރަނގަޅަށް ރަތް ވުމުން ލޮނުމެދާއި ހަވާދު، އަދި ތެޅި މިރުހާއި ވަޅޯ މަސް ކޮޅު އަޅާފައި އެއްކޮށްލާށެވެ. ލޮނާއި ލުނބޯ އަޅަން ހަނދާން ނައްތާ ނުލައްޗެވެ.\nހުރިހާ އެއްޗެއް އެއްކޮށްލުމަށް ފަހު ތެލީގެ މަތި ޖަހާފައި ބަހައްޓައިގެން ތެލީގައިވާ ތަކެތީގެ ތެތްކަމުގެ ބޮޑުބައި ފިލަންދެން ކައްކާށެވެ. އެއިރުން މަސްގަނޑު ހަދާ އެނިމުނީއެވެ.\nފޮޅި ތައްޔާރު ކުރުމަށް ބޭނުންވާ ތަކެތި:\n1 ޖޯޑު ފުށް\n1/3 ސައިސަމުސާ ރީނދޫ\n½ ސައިސަމުސާ ލޮނު\nފުށާއި ލޮނާއި ރީނދޫ ތައްޓެއްގައި އެއްކުރުމަށް ފަހު އެއަށް ފެންފޮދު އަޅާފައި ގިރާލާނީއެވެ. ގަނޑު ނުހުންނަ ވަރަށް ރަނގަޅަށް ގިރާލަން ވާނެއެވެ.\nއެއަށް ފަހު ތަވައެއް އުދާ، ތަވާ ރަނގަޅަށް ހޫނު ވުމުން ފޮޅި އަޅަން ފަށާނީއެވެ. މޭޒުމަތީ ސަމްސަލުގެ2ސަމުސާ ގިރާފައިހުރި ފުށް ތަވައަށް އެޅުމަށްފަހު ފިހެލާނީއެވެ. ފޮޅި ވަށް ކުރުމަށް ސަމުސަލުގެ އަނެއް ފުށް ބޭނުން ކޮށްގެން ފަތުރާލެވިދާނެއެވެ.\nފޮޅި ވަރަށް އަވަހަށް ފިހެވޭނެ އެވެ. ތަވައިން ފަސޭހައިން ނައްޓާލެވޭ ވަރުވީމާ އެއޮތީ ފިހެވިފައެވެ.\nފޮޅިއަށް މަސްގަނޑު އަޅާނެ ގޮތް:\nފޮޅި ފިހެވުމާއެކު އަވަހަށް ތައްޓަކަށް ނަގަން ވާނެއެވެ.\nއެއަށް ފަހު އެއް އަރިމަތީގައި ރޮނގަކަށް ވާގޮތަށް މޭޒުމަތީ ސަމްސަލެއްގެ މަސްކޮޅެއް ބާއްވާލާށެވެ. މަސްކޮޅެ އަޅަން ވާނީ ފޮޅި އޮޅޭ ވަރުގެ ތަންކޮޅެއް ބަހައްޓާފައެވެ.\nރޮނގެއްހެން ބޭއްވި މަސްކޮޅުގެ ދެކޮޅުން ފޮޅި ފަތްޖަހާލާށެވެ. ކުޑަކޮށް އޮބާލަންވެސް ވާނެއެވެ.\nދެން މަސްކޮޅު އެޅި ފަރާތުން ފަށައިގެން ފޮޅި އޮޅާލާ އަނެއްކާވެސް އޮބާލާށެވެ.\nމިގޮތަށް މަސްކޮޅާއި ފޮޅި ހުސްވަންދެން ފޮޅި އޮޅާލާށެވެ. އޭރުން އެއޮތީ ރިހަފޮޅި ތައްޔާރު ކުރެވިފައެވެ.\n* މި ރެސިޕީ ނަގާފައި މިވަނީ “ލޮނުމެދު” ވެބްސައިޓްގައި ޝާއިއު ކޮށްފައިވާ ގޮތަށެވެ.


Witr Kuriyas Dhamu Namaadh Kurevidhaane tha? | Dhiislam\nއަޅުގަނޑު އިޝާނަމާދުގެ ފަހުގައި ވިތުރީގެ3ރަކްޢަތް ކުރަމެވެ. ސުވާލަކީ ވިތުރި ކުރި ނަމަވެސް ދަމުނަމާދު ކުރެވޭނެތޯއެވެ. އަދި ދަމު ނަމާދު ކުރުމަގައި އެންމެ ރަގަނޅު ގޮތަކީ އަދި ރަކްޢަތްތަކުގެ އަދަދަކީ ކޮބައިތޯއެވެ؟ އަދި ރޭއަޅުކަމަށްފަހު ކުރާނެ ރަނގަޅު ދުޢާ އެއް ވިދާޅުވެ ދެއްވަފާނަންތޯއެވެ.؟ ﷲ ސުބްޙާނަޙޫ ވަތަޢާލާ ތިޔަކޮށްދެއްވާ ދީލަތީ މަސައްކަތްތަކަށް ރަޙްމަތް ލައްވާށި. އަދި އަޅަމެންގެ އީމާންތެރިކަން އިތުރު ކޮށްދެއްވާށި. އާމީން\nދަމު ނަމާދު ކުރަން ގަޞްދު ކުރާނަމަ ރަގަޅު ގޮތަކީ ވިތްރި ލަސްކޮށްލުމެވެ. ދަމު ނަމާދުކޮށް ނިމިގެން ވިތްރި ކުރުމަށެވެ. ނަމަވެސް ދަމު ނަމާދަަށް ހޭނުލެވިދާނެކަމުގެ ބިރު އޮތްނަމަ ޢިޝާ ނަމާދު ފަހުން ވިތްރި ކޮށްގެން ނިދުން ރަގަޅެވެ. ވިތްރިކޮށްގެން ނިދިނަމަވެސް ދަމުނަމާދަށް ހޭލެވިއްޖެނަމަ ވިތްރީގެ އެއްރަކްޢަތް ކުރުމަށްފަހު ވިތްރި ކަން ކަނޑާނީއެވެ. ސަބަބަކީ ވިތްރި އަކީ އޮނަހިރި ޢަދަދެކެވެ. ވީމާ އިތުރު ރަކްޢަތެއް ކުރުމުން ހަތަރު ރަކްޢަތް ވެއްޖެއެވެ. ވީމާ، އެއޮތީ ވިތްރި ކެނޑިފައެވެ. ދެން ދަމު ނަމާދު ކުރުމަށްފަހު ފަތިސް ވުމުގެ ކުރިން ވިތްރީގެ އެއްރަކްޢަތް ނުވަތަ ތިންރަކްޢަތް ވިޔަސް ކުރާނިއެވެ. ދަމު ނަމާދުގެ ރަކްޢަތް ތަކުގެ ޢަދަދު ކަނޑައެޅިފައެއް ނުވެއެވެ. އެމީހަކަށް ކުރެވުނު ވަރަކަށް ފަތިސް ވުމާއި ހަމައަށް ކުރަންވީއެވެ. ފަތިސް ވުމުގެ ކުރިން ވިތްރި ކުރާންވާނެއެވެ.\nދަމު ނަމާދުގައި ކިޔަން ވަކި ޚާއްޞަ ދުޢާ އެއް ނެތެވެ. ތިމާ ބޭނުން ކޮންމެ ކަމަކަށްވެސް އެދި ދަންނަވަންވީއެވެ.\n4 އޯގަސްޓް, 2011 | 3:16\n22 ޖުލައި, 2013 | 2:08\nޝައިޚުގެ ފަތުވާ އަދި ބަލާލެއްވުން ރަނގަޅެވެ. ކީރިތި ރަސޫލާ ޙަދީޘު ކުރަށްވާފައިވަނީ “ރޭގަނޑެއްގައި ދެ ވިތުރި ނޯވެއެވެ.”\n24 ޖުލައި, 2013 | 2:21\nދެއްވާފައިވާ ޖަވާބު ރަގަޅަށް ކިޔުމަށްފަހު ކޮމެންޓް ކުރެއްވުން ރަގަޅުވާނެ. އާއްމުކޮށް ދަމު ނަމާދު ނުކުރާމީހަކު ވިތުރި ކޮށްގެން ނިދުމަށްފަހު ފަހުން ދަމުނަމާދުކުރަން ބޭނުންވެއްޖެ ނަމަ ވިތުރީގެ 1ރަކްޢަތް ކުރުމުން ވިތުރި ކެނޑުނީކަމަށް ލިޔުއްވާފައި ވަނީ . ދެން ދަމުނަމާދުކޮށްފައި ވިތުރި ކުރީމައި އެކުރެވުނީ ހަމަ 1ވިތުރި ނޫންތޯ.\n26 ޖުލައި, 2013 | 11:40\nޝައިޚްގެ އަރިހުން މަޢާފް އެދިހުރެ ދަންނަވަމެވެ. މީގެ ކުރިން ދުވަހަކުވެސް ވިތުރި ކަނޑާ ވާހަކަ އަހާފައި ނެތީމައި މީ ކޮން ފޮތަކުން ޝައިޚަށް ލިބިލެއްވި މަޢުލޫމާތެއްތޯ ވިދާޅުވެ ދެއްވާށެވެ.


Japan ge Billionaire aku innaane anhenaku hoadhanee\nޖަޕާނުގެ ބިލިއަނަރަކު އިންނާނެ އަންހެނަކު ހޯދަނީ\n13 ޖެނުއަރީ 2020 - 14:58:55\nޖަޕާނުގެ ބިލިއަނަރެއް ކަމަށްވާ ޔުސަކޫ މައެޒަވާ، އިންނާނެ އަންހެނަކު ހޯދުމަށް އާންމުކޮށްފި އެވެ.\nޖަޕާނުގެ ބިލިއަނަރެއް ކަމަށްވާ ޔުސަކޫ މައެޒަވާ، އިންނާނެ އަންހެނަކު ހޯދުމަށް އާންމުކޮށް އިއުލާންކޮށްފި އެވެ.\nމީގެ ދުވަސްކޮޅެއް ކުރިން ޔުސަކޫ އުޅުނީ ޖަޕާނުގެ ފިލްމީ ތަރިއަކާ ރައްޓެހިވެގެންނެވެ. ނަމަވެސް ޔުސަކޫ ބުނީ ދެ ދެމީހުން މިހާރު ވަކިވެފައިވާ ކަމަށެވެ. އަދި އޭނާ ކައިވެނިކުރުމަށް ހޯދަމުން ދަނީ އުމުރުން 20 ނުވަތަ އެއަށް ވުރެ ދޮށީ އަންހެނެއް ކަމަށްވެސް ބުނެފައިވެ އެވެ.\nއުމުރުން 44 އަހަރުގެ ޔުސަކޫ ބުނީ އުމުރުގެ މިހިސާބުގައި އޭނާއަށް އެކަނިވެރިކަން އިހުސާސް ކުރެވެން ފަށާފައިވާ ކަމަށާއި އެހެންކަމުން އޭނާއާއެކު ހަނދަށް ދަތުރުކުރާ ފުރަތަމަ އަންހެނަކަށް ނުވާންވީ ސަބަބެއް އެބައޮތްތޯއޭ ބުނެ އޭނާ ކުރި ޓްވީޓްގައި ވަނީ ސުވާލެއްވެސް އުފައްދާފަ އެވެ.\nޔުސަކޫ ވަނީ އޭނާއަށް ކައިވެނިކުރަން ބޭނުންވާ މީހުންނަށް މިމަހުގެ 17 ވަނަ ދުވަހުގެ ނިޔަލަށް އެކަމަށް އެދި ހުށަހެޅުމުގެ ފުރުސަތު ވެސް ދީފަ އެވެ. އެގޮތުން އެކަމަށް އެދި ހުށަހަޅާ މީހުންގެ ތެރެއިން އިންނާނެ އަންހެނަކު އޭނާ ކަނޑައަޅާނީ މާޗު މަހުގެ ތެރޭގައި ކަމަށް ވެސް ބުނެފައިވެ އެވެ.\nމީގެ ކުރިން ދެ ކައިވެންޏެއްކޮށް ޔުސަކޫގެ ތިން ދަރިން ވެސް އެބަތިއްބެވެ.\nޔުސަކޫގެ މިލްކިއްޔާތުގައި 1.8 ބިލިއަން ޑޮލަރު ހުރިއިރު އޭނާއަކީ ޖަޕާނުގައި 17 ވަނަ އަށް އެންމެ މުއްސަނދި މީހާ އެވެ.\nވެންޓިލޭޓަރު މައްސަލަ: އީވާ އެދެނީ އަމީން ބޭރުކުރަން!\nނަގޯނޯ-ކަރަބަހް މައްސަލައިގައި އެމެރިކާގައި ވާހަކަތައް!\nދައުވާކުރަން ފޮނުވީ ހެކި ހުރުމުން: އޭސީސީ\nޝިފާގެ މައްސަލައިން ޝަމީމް ތަނާޒުލު ވެއްޖެ


Nurasmee Gadi Thakuga Ves Kaiveni Koh Dhinumah Ninmaifi - Vaguthu\nނުރަސްމީ ގަޑިތަކުގައި ވެސް ކައިވެނިކޮށް ދިނުމަށް ނިންމައިފި\nފެމިލީ ކޯޓު ސަރަޙައްދު -\nރަސްމީ ގަޑިތަކެކޭ އެއްގޮތަށް، ނުރަސްމީ ގަޑިތަކުގައި ވެސް ފެމިލީ ކޯޓުން ކައިވެނިކޮށްދޭ ގޮތަށް ނިންމައިފިއެވެ.\nފެމިލީ ކޯޓުން މިއަދު ވިދާޅުވީ ކޮވިޑް-19 އާ ގުޅިގެން ހަމައެކަނި ރަސްމީ ގަޑީގައި ކައިވެނިކޮށްދޭ ގޮތަށް ނިންމާފައިވާ ނިންމުމަށް ބަދަލު ގެނެސް މިއަދުން ފެށިގެން ކުރިއެކޭ އެއްގޮތަށް ނުރަސްމީ ގަޑިތަކުގައި ވެސް ކައިވެނިިކޮށްދޭނެ ކަމަށެވެ.\nއެގޮތުން ނުރަސްމީ ގަޑީގައި ކައިވެނިކޮށްދޭނީ ރޭގަނޑު9އާ ހަމައަށް ކަމަށާއި ނުރަސްމީ ގަޑީގައި ކުރާ ކައިވެނީގައި ނަގާނީ މީގެކުރިން ވެސް ނުރަސްމީ ގަޑީގައި ކޯޓުގައި ކުރާ ކައިވެނީގައި ނަގަމުން އަންނަ ފީ ކަމަށް ފެމިލީ ކޯޓުން ވިދާޅުވިއެވެ.\nމި ބަދަލު ގެނައި ނަމަވެސް ކައިވެނީގެ މަޖިލިސްތައް ކުރިއަށް ގެންދާނީ އޮންލައިންކޮށް ކަމަށް ކޯޓުން ވިދާޅުވިއެވެ.\nފެމިލީ ކޯޓުން ވިދާޅުވި ގޮތުގައި މި ބަދަލު ގެނައީ ކޮވިޑް-19 ގެ ހާލަތާ ގުޅިގެން ސަރުކާރުން އަޅާފައިވާ ފިޔަވަޅުތަކަށް ލުއިތައް ދެމުން ގެންދިއުމާ އެކު ހިދުމަތް ހޯދާ މީހުންނަށް ލުއި ފަސޭހަ އިންތިޒާމުތަކެއް ހަމަޖެއްސުމުގެ ބޭނުމުގައެވެ.\nއަންނަ އަހަރު ހުރިހާ ދުވަހެއްގައި ކައިވެނިކޮށްދޭނެ\nވީޑިއޯ ކޮންފަރެންސް މެދުވެރިކޮށް ކައިވެނިކޮށްދިނުން ހުއްޓާލައިފި


Liverpool ge kurierumun misaalu negidhaane: Emery | Mihaaru\n29 ޑިސެމްބަރ 2018 - 09:426comments\nބާވީސް އަހަރަށް ފަހު އާސެނަލްގެ ކޯޗުކަމުން އާސެން ވެންގާ ވަކިވެ މި ސީޒަނުގައި އެ ޓީމާ އެމެރީ ހަވާލުވި ފަހުން ނިސްބަތުން އެ ޓީމު އަންނަނީ ރަނގަޅު ނަތީޖާތަކެއް ނެރެފަ އެވެ. ސެވިއްޔާ ކޯޗެއްގެ ގޮތުގައި ހުރެ އެމެރީ ވަނީ 2016 ވަނަ އަހަރު ޔޫރޮޕާ ލީގުގެ ފައިނަލުގައި ލިވަޕޫލް ބަލިކޮށްފަ އެވެ.\nއެމެރީ ބުނީ އޭރާ އަޅާކިޔާއިރު ލިވަޕޫލް އޮތީ މިހާރު މުޅިން ތަފާތުކޮށް ކަމަށެވެ.\n"އޭރުން ފެށިގެން މިހާރަށް ބަލާއިރު އަހަންނަށް އެބަފެނޭ ލިވަޕޫލްގެ ކުރިއެރުން. އަހަރެން މި ވަގުތު ހުއްޓިގެން މިހުރި މަގާމަށް ބަލާއިރު ލިވަޕޫލަކީ އަހަންނަށް މިސާލެއް. އެއީ މި ޓީމު އެހެން ހަރުފަތަކަށް ގެންދަން އަހަރެން ކުރާ މަސައްކަތުގައި ލިވަޕޫލު ދިޔަ މަގުން ދެވިދާނެ. އެންމެ މުހިއްމު ކަމަށް އަހަރެން ބޭނުންވަނީ އިތުބާރާ އެކު ކުރިއަށް ދިއުން،" މިރޭގެ މެޗުގެ ކުރިން އޮތް ނޫސްވެރިންގެ ބައްދަލުވުމުގައި އެމެރީ ބުންޏެވެ.\nލީގުގެ އެއް ވަނައިގައި މި ވަގުތު ލިވަޕޫލް އޮތީ 19 މެޗުން 51 ޕޮއިންޓާ އެކު އެވެ. އާސެނަލް ފަސް ވަނައިގައި އޮތީ 19 މެޗުން 38 ޕޮއިންޓް ހޯދައިގެންނެވެ. އެމެރީ ބުނީ ލިވަޕޫލް ދަނޑުގައި ކުޅޭ މި މެޗުން އެ ޓީމަށް ރަނގަޅު ނަތީޖާއެއް ނެރެވިއްޖެނަމަ މިއީ ކުރިއަށްދާން ލިބޭ ވަރަށް ބޮޑު ހިތްވަރަކަށްވާނެ ކަމަށެވެ.\n"ލިވަޕޫލަށް ލީޑު ދަމަހައްޓަން މި ޕޮއިންޓްތައް މުހިއްމުވާއިރު އަހަރެމެންނަށް މި ޕޮއިންޓްތައް ވަރަށް މުހިއްމު ގަދަ ހަތަރެއްގެ ތެރޭގައި ހަމަޖެހިލަން. އެގޮތަށް ވިސްނާއިރު ދެ ޓީމަށް ވެސް އޮތް ޗެލެންޖް ބޮޑު،" އެމެރީ ބުންޏެވެ.\nޕީއެސްޖީގައި އެމެރީ ހުރިއިރު ލިވަޕޫލްގެ ފޯވާޑް މުހައްމަދު ސަލާހު ގަންނަން ފުރުސަތު ލިބުނު ކަމަށާއި އޭގެ ބޭނުން ނުހިފީ އެ ވަގުތު ޕީއެސްޖީ ޓީމުގައި ސަލާހުގެ މަގާމަށް ކުޅޭ ގިނަ ކުޅުންތެރިންތަކެއް ތިބުމުން ކަމަށް ބުންޏެވެ.\n"ސަލާހު ގެންނަން ގިނަ މަޝްވަރާތަކެއް ކުރިން. އަހަރެމެން (ސަލާހު ގަތުމުގެ) ރޭހުން ބޭރުވީ ވަރަށް ވިސްނާފައި،" އެމެރީ ބުންޏެވެ.\nލިވަޕޫލާއި އާސެނަލް ކުޅޭ މެޗު ފަށާނީ ރާއްޖެ ގަޑިން މިރޭ 22:30 ގަ އެވެ.\nއިތުރު ލިޔުންތައް އާސެނަލް ލިވަޕޫލް


Roaga jehifai hutta neyfai nufolhaathi - The Press\nރޯގާޖެހިފައި ހުއްޓާ ނޭފަތް ނުފޮޅާތި!\nއައިޝާ ރީމާ 10 July 2019, 11:53\nމީހަކު ނޭފަތް ފޮޅަނީ/ފޮޓޯ: ދަ ކޮންވަޒޭޝަން\nރޯގާޖެހި، ނޭފަތް ބެދިއްޖެނަމަ ދެން ހަދާނީ ކިހިނެއް ހެއްޔެވެ؟ އެންމެ އާންމު ޖަވާބު، ނުވަތަ ހައްލަކަށްވާނީ ނޭފަތް ފޮޅާލުން ނޫންތޯއެވެ. ގިނަ މީހުން މިކަން ކޮށް އުޅެނީވެސް މި ބީދައިންނެވެ. ނަމަވެސް މިއީ އަދި އެންމެ ރަނގަޅު ގޮތެއް ނޫނެވެ. މިއީ ހަށިގަނޑަށް ދެވޭ އަނިޔާއެކެވެ.\nރޯގާޖެހިފައި ހުއްޓާ ނޭފަތް ފޮޅާލުމުގެ ތެރޭގައި ސައިނަސްއަށް ރޯގާ ދަތުރުކުރާ ގޮތްވެއެވެ. މިއީ ރޯގާ ފަސޭހަވުން ލަސްވާ ސަބަބެކެވެ.\nޔުނިވާސިޓީ އޮފް ވާޖިއާނާގައި، ޑރ. ޖ. އޯވެން ހެންޑްލީ އާއި އޭނާގެ ޓީމުން ކުރިއަށް ގެންދިޔަ ދިރާސާއަށް ބަލާލަމަތޯއެވެ. މި ހޯދުންތައް ބުނާ ގޮތުގައި، ކިނބިހެއެޅުމާ ކެއްސުމުގެ ސަބަބުން ނޭފަތުގެ ހޮޅިތަކަށް އަންނަނީ، ނޭފަތް ފޮޅުމާ އަޅާ ބަލާއިރު ކުޑަ ޕްރެޝަރެކެވެ. ނޭފަތް ފޮޅާއިރު ނޭފަތުގެ ހޮޅިތަކަށް އެކުރާ ބާރުގެ 10 ބައިކުޅަ 1 ބައި ޕްރެޝަރެވެ. ނޭފަތް ފޮޅާލާ ކޮންމެ ފަހަރަކު، ނޭފަތުގެ ކޮންމެ ފަޅިއަކުން، އެ މިލިމީޓަރުގެ އަރިދަފުސް ރޯގާ ސައިނަސް ތެރެއަށް އަރާގޮތްވެއެވެ.\nނޭފަތް ފޮޅާލާ ވަގުތު ނޭފަތުގެ ހޮޅިތަކަށް ކުރާ ބާރުގެ ޕްރެޝަރަކީ، ލޭގެ ޕްރެޝަރުގެ ޑައެސްޓޯލިކް ޕްރެޝަރާ ދާދި އެއް ބާރު މިނެއްގެ ޕްރެޝަރެކެވެ. ސައިނަސްއަށް ރޯގާ އެޅުމުގެ ނުރައްކާ ސީދާ ގޮތުން އަދި ސާބޮތިކުރެވިފައި ނުވި ނަމަވެސް، މިއީ ސައިނަސްއަށް ބެކްޓީރިއާ ދަތުރުކުރާ މަގަކަށް ވެއެވެ. އަދި ދިގު މުއްދަތަށް ބަލާއިރު އިތުރު އިންފެކްޝަންތަކަށް ދެވޭ ދައުވަތަކަށްވެސް މިކަންވާ ފަހަރު އާދެއެވެ.\nރޯގާ ޖެހިފައި ހުއްޓާ ކޮންމެހެންވެސް ނޭފަތް ފޮޅާލަން ޖެހިއްޖެނަމަ، ފަހަރަކު ފަރާތެއް ފޮޅާލާށެވެ. އަދި ޑޮކްޓަރުގެ އިރުޝާދާއެކު، ރޯގާ ނުބެދޭ ޒާތުގެ ސްޕްރޭއެއް ބޭނުންކުރާށެވެ. މާ ގިނަ ދުވަހެއް ނުވެ، ރޯގާގަނޑު ސާފުވެގެން ހިނގައިދާނެއެވެ.\nއިތުރު ލިޔުންތައް ލައިފްސްޓައިލް


Dhiraagu Home fixed Broadband Custamarunnah hiley 10GB - AO News\nދިރާގުގެ ހޯމް ފިކްސްޑް ބްރޯޑްބޭންޑް ކަސްޓަމަރުންނަށް ހިލޭ އިންޓަނެޓް ބޭނުން ކުރުމަށް 10 ޖީބީގެ ބޫސްޓަރ އެއް ދޭން ނިންމައިފިއެވެ. މިއީ ކޮވިޑް19 އާ ގުޅިގެން ސްކޫލްތަކާއި ކޮލެޖްތަތައް ބަންދުކޮށް ގިނަ ބަޔަކު ގޭގައި ތިބެން ޖެހުމުގެ ސަބަބުން އިންޓަނެޓްގެ ބޭނުން ވަރަށް މުހިންމު ވެފައިވާތީ، ރިމޯޓް އެޑިއުކޭޝަން، ރިމޯޓް ވަރކިންގ އަދި އާއިލާއާއެކު މުނިފޫހިފިލުމަށް އިންޓަނެޓް ބޭނުންކުރުމަށް އިތުރު ލުއި ފަސޭހަ ހޯދައިދިނުމުގެ ގޮތުން ދިރާގުން ނިންމި ނިންމުމެކެވެ.\nމި 10ޖީބީގެ ހިލޭ ލިބޭ ބޫސްޓަރ މާރިޗް އަދި އެޕްރިލް މަހުގައި ފިކްސްޑް ބްރޯޑްބޭންޑް ޔޫސޭޖް ޕޯޓަލް (https://portal.dhivehinet.net.mv/home) މެދުވެރިކޮށް އެކްޓިވޭޓް ކޮށްލެވޭނެއެވެ. އަދި ކަސްޓަމަރުން އިންޓަނެޓް ބޭނުން ކުރެވޭ ވަރު ބަލާލުމަށް ވެސް މި ޕޯޓަލް މެދުވެރިކޮށް އެސްއެމްއެސް ނޮޓިފިކޭޝަން އެކްޓިވޭޓްކޮށްލެވޭނެކަމަށް ދިރާގުން މަޢުމޫމާތު ދެއްވައެވެ.\nކޮވިޑް19 އާ ގުޅިގެން ދިރާގުން ދަނީ ރިމޯޓް އެޑިއުކޭޝަން އަދި ރިމޯޓް ވޯކިންގއަށް މަގުފަހިކޮށްދިނުމަށް އެކި ގޮތް ގޮތުން މަސައްކަތްކުރަމުންނެވެ. އެގޮތުން، ހޯމް ފިކްސްޑް ބްރޯޑްބޭންޑް ކަސްޓަމަރުންނަށް %30 އިތުރު ޑޭޓާ މާރިޗު މަހުގައި ވަނީ ދީފައިއެވެ. އަދި މި އަންނަ އެޕްރިލް މަހުގައި ވެސް ދޭން ވަނީ ނިންމާފައިއެވެ. ހަމަމިއާއެކު، ރެސިޑެންޝަލް ފިކްސްޑް ބްރޯޑްބޭންޑްގެ ހުރިހާ އެޑް-އޮންތަކަކުންވެސް 50% ޑިސްކައުންޓް ދީފައިވެއެވެ. އަދި، ބިޒްނަސް ފިކްސްޑް ބްރޯޑްބޭންޑް އަދި ގެސްޓްހައުސް އިންޓަނެޓް ޕެކޭޖްތަކުގެ މަހުފީ އިން %25 ޑިސްކައުންޓް މާރިޗު އަދި އެޕްރީލް މަހު ދޭން ވަނީ ނިންމާފައިއެވެ. މީގެ އިތުރުންވެސް، ދިރާގުން ވަނީ ދިރާގު ޕޯސްޓްޕެއިޑް، ޕްރީޕެއިޑް އަދި މަމެން ކަސްޓަމަރުންނަށް އިތުރު ޑޭޓާއާއި ޑިސްކައުންޓްސް ދީފައިއެވެ.\nދިރާގުގެ އުއްމީދަކީ މި ޚިދުމަތްތަކުގެ ސަބަބުން ކިޔަވާ ކުދިންނާއި، ޓީޗަރުން އަދި ގޭގައި މަސައްކަތްކުރާ ފަރާތްތަކަށް އިތުރު ލުއިފަސޭހަތައް ލިބިގެންދާނެކަމަށެވެ. އަދި ދިރާގުން އިލްތިމާސް ކުރަނީ އިންޓަނެޓްގެ ޚިދުމަތް މިދުވަސްރަވަރު ޒިންމާދާރު ގޮތުގައި ހުރިހާ ކަސްޓަމަރުންވެސް ބޭނުން ކުރުމެވެ. ހަމަ އެއާއެކު، ސިއްހީ މާހިރުންގެ އިރުޝާދާ އެއްގޮތަށް އަމަލުކޮށް ފަރުދީ ޒިންމާގެ ދަށުން ހުރިހާ އެންމެންވެސް އިޖުތިމާއީ ގައިދުރުކަން ދެމެހެއްޓުންކަމަށް ދިރާގުން ވިދާޅުވެއެވެ.\nކޮވިޑް19 އާ ގުޅިގެން ދިރާގުގެ ޚާއްސަ ޕެކޭޖްތަކުގެ އިތުރު މައުލޫމާތު ތިރީގައިވާ ލިނބްކުން ލިބިވަޑައިގަންނަވާނެއެވެ.


PG ge 32 vakeeleh Bisham ah thaaeedhukoh petition eh hadhaifi\nޕީޖީ ބިޝާމާއި އެ އޮފީހުގެ އިސް ދެ މަގާމެއް ފުރުއްވާ ދެ ބޭފުޅުން - ފޮޓޯ: ޕީޖީ އޮފީސް\nކުއްލި ނުރައްކަލުގެ ހާލަތާ ގުޅިގެން ޕްރޮސިކިއުޓާ ޖެނަރަލް އައިޝަތު ބިޝާމް ފުލުހުންނަށް ދެއްވި ލަފާއަށް ތާއިދުކޮށް ޕީޖީ އޮފީހުގެ ވަކީލުންތަކެއް ޕެޓިޝަނެއްގައި ސޮއިކޮށްފި އެވެ.\nޕީޖީގެ ލަފާއަށް ތާއީދުކުރާ ކަމަށާއި އެ ނިންމުން ބަދަލުނުކުރުމަށް އެދި ޕެޓިޝަނުގައި ސޮއިކޮށްފައިވަނީ މައުލޫމާތު ލިބޭ ގޮތުގައި 32 ވަކީލުންނެވެ.\nނުރައްކަލުގެ ހާލަތުގެ ގަރާރު ރައްޔިތުންގެ މަޖިލީހުން ފާސް ކޮށްފައިވަނީ ގާނޫނާ ހިލާފަށް ކަމަށް ދެކެވަޑައިގަންނަނާތީ މިހާރު ކުއްލި ހާލަތު ނެތް ކަމަށް ވިދާޅުވެ ފުލުހުންނަށް ބިޝާމް ސިޓީއެއް އެ ފޮނުއްވި އެވެ.\nމިއަދު ސަރުކާރު ހިންގާ ޕީޕީއެމްއިން ބުނީ، މަޖިލީހުގެ ނިންމުމެއް ސައްހަ ނޫން ކަމަށް ޕީޖީއަށް ނޭންގޭނެ ކަމަށެވެ. ޕީޖީގެ އެ އެންގެވުން ގާނޫނާ ހިލާފު ކަމަށް ސިފަކުރައްވައި ޕީޖީ ވެސް ގާނޫނާ ހިލާފު އެންގުމެއް އެންގެވުމަކީ އެއަށް ފުލުހުންނާއި ސިފައިން އަމަލުކުރަން ޖެހޭ ކަމެއް ނޫން ކަމަށެވެ.\nއައިޝަތު ބިޝާމް ޕްރޮސެކިއުޓާ ޖެނެރަލްގެ އޮފީސް ކުއްލި ނުރައްކަލުގެ ހާލަތު + 1 ފެބުރުއަރީގެ އަމުރު


Ibra Ah Furassaara Kuri Kamah Bune Dhauruvamun Ahna Video Aky 2012 Ge Video Eh - Vaguthu\nއިބްރާއަށް ފުރައްސާރަ ކުރި ކަމަށްބުނެ ދައުރުވަމުން އަންނަ ވީޑިއޯއަކީ 2012 ގެ ވީޑިއޯއެއް\nރަސޫލާ އަށާއި ދީނަށް ފުރައްސާރަ ކުރި ރައްޔިތުންގެ މަޖިލީހުގެ ކުރީގެ މެމްބަރު އަދި މަންދު ކޮލެޖުގެ ވެރިޔާ އިބްރާހިމް އިސްމާއިލާ އާއި ޒުވާނުން ތަކެއް މަގުމަތިން ދިމާކޮށް އިބްރާ ދަތުރު ކުރި ކާރުގައި ހުޅުޖަހަން ގޮވާލާ ވީޑިއޯ އެއް މީސް މީޑިއާގައި އާއްމުވެފައިވާއިރު، އެއީ 2012 ގެ ވީޑިއޯއެއްކަން ހާމަވެއްޖެއެވެ.\nއާންމުވެފައިވާ މި ވީޑިއޯއިން ފެންނަނީ ޒުވާނުންތަކެއް އިބުރާއާ އޭނާ ކާރެއްގައި ދަނިކޮށް ކާރު މަޑުކުރުވުމަށް އޭނާއާ ދިމާލަށް އައުގުރާނަ ގޮވައި އިބުރާ ކާރުތެރޭގައި ހުއްޓާ ކާރު ހުޅުޖަހާލުމަށް ގޮވާލާ މަންޒަރު ދައްކުވައިދޭ މަންޒަރެވެ.\nމީސް މީޑިޔާގައި އިބުރާ ދައްކަމުންދާ ވާހަކަތަކާ ގުޅިގެން ގިނަ އަދަދެއްގެ ދީނީ އިލްމުވެރިންނާއި، ދައުލަތުގެ މަތީ މަގާމުތައް ފުރުއްވާފައިވާ ބޭފުޅުން އަދި ގިނަ އަދަދެއްގެ އާއްމުންވެސް ދަނީ ވާހަކަ ދައްކަވަމުންނެވެ. އެގޮތުން، ކުރީގެ ޕްރޮސެކިއުޓަރ ޖެނެރަލް މުހުތާޒު މުޙުސިންވެސް ވަނީ އިބުރާގެ ވާހަކަތަކަށް ނުސީދާ ކޮށް ރައްދު ދެއްވާފައެވެ.\nރައީސް އިބްރާހިމް މުހައްމަދު ޞާލިހްގެ ވެރިކަން ފެށުނު ފަހުން ފާޅުގައި އިސްލާމްދީނާއި ދެކޮޅަށް ވާހަކަދައްކާ ދިވެހިންގެ އަދަދު ވަނީ މީން ދުވަހަކު އިތުރު ނުވާ ވަރަށް އިތުރުވެފައެވެ. ނަމަވެސް އެފަދަ ވާހަކަ ދައްކާ ފަރާތްތަކާއި މެދު ސަރުކާރުން އެއްވެސް ފިޔަވަޅެއް ނާޅައެވެ.\nޖެނުއަރީ 23, 2019 15:10\nޕީީ.އެން.ސީ އަޑީގަ އޮވެގެން ކުޅޭ ގޭމަކާ ވައްތަރީ\nޖެނުއަރީ 23, 2019 15:12\nޖެނުއަރީ 23, 2019 15:48\nމީހަމަ އެމްޑީޕީ އަދި ހަސީނު އުފެއްދި ޕާޓީ އަޑީގައޮވެގެން ކުރާކަމއް މިކަމަކީ ޔަހޫދީންގެ އެއްބާރުލުން ހޯދަންކުރާކަމެއް. އަސްލު މިކަމުގެ އަޑީގަހުލީ ތިލާދީނީ އަންނި ބުރާންތި. މީމިގައުމު ހަލާކުކޮއްލި ބުރާންތި. މިފަޅާއެރީ އެވީޑިއޯވެސް އެކަންވެސް ކުރީމަމަ އިބުރާ އަންނި އަޑީގަހުރެގެން.\nޖެނުއަރީ 23, 2019 16:11\nލާދީނީ ސަރުކާރު ގޭމް ޖައްސަނީ\nޖެނުއަރީ 23, 2019 18:07


ވެކްސިން ދިނުން، ކޯވިޑް19 – Page4– Mikal News\nފުވައްމުލައް ސިޓީއިން ކޮވިޑް-19 ވެކްސިންގެ ދެ ޑޯޒް އެންމެ ފުރަތަމަ ފުރިހަމަކުރި 82 މީހުނަށް މާދަމާއިން ފެށިގެން ކަރަންޓީނު ނުވެ ދަތުރުކުރެވޭނެއެވެ. އެއީ އެމީހުން2ވަނަ ޑޯޒް ފުރިހަމަ ކުރިތާ މިއަދު 14\nކޮވިޑް-19 ވެކްސިންގެ ދެވަނަ ޑޯޒް ޖެހުމަށް2ވަނަ ވެކްސިން ސެންޓަރެއް ފުވައްމުލައް ސިޓީގައި ގާއިމުކޮށްފިއެވެ. ވެކްސިންގެ2ވަނަ ޑޯޒް ޖެހުމަށް ރެއިން (19 އޭޕްރީލް 2021) ފެށިގެން އަތުރަށް ހަމަޖައްސަފައި ވަނީ\nކޮވިޑް-19 ވެކްސިންގެ ދެވަނަ ޑޯޒް ޖެހުމަށް ފުވައްމުލައް ސިޓީއިން އަދި ތަރުހީބު ލިބޭލެއް ކުޑަކަމަށް ފުވައްމުލަކު ހޮސްޕިޓަލުގެ މެނޭޖަރު އަހުމަދު ސައީދު ވިދާޅުވެއެވެ. މިކަލް ނޫހުން ކުރި ސުވާލަކަށް ޖަވާބު ދެއްވަމުން މެނޭޖަރު މިއަދު\nކޮވިޑް-19 ވެކްސިންގެ ދެ ޑޯޒް ފުރިހަމަކުރުމުން ކަރަންޓީނު ނުވެ ދަތުރުފަތުރު ކުރެވޭގޮތަށް އެޗްޕީއޭއިން ހަމަޖައްސައިފިއެވެ. މިއަދު 16 އޭޕްރީލް 2021 ގެ މިއެންގުމާއި އެއްގޮތަށް އަމަލުކުރަން ފަށަނީ މި އޭޕްރީލް މަހު 20 ވަނަ\nމިއަދުން ފެށިގެނ މި ރޯދަމަހު ފުވައްމުލައް ސިޓީގައި ކޮވިޑް-19 ވެކްސިން ޖެހުން ރޭގަނޑަށް ބަދަލުކޮށްފިއެވެ. އެގޮތުން ރޯމަދަމަހާއި ޝައްވާލް މަހުގެ ފުރަތަމަ7ދުވަހު ވެކްސިން ޖެހުމަށް ހަމަޖެހިފައި ވަނީ ކޮންމެ ދުވަހެއްގެވެސް ރޭނގަޑު\nފުވައްމުލައް ސިޓީއިން ކޮވިޑް-19 ވެކްސިންގެ ދެވަނަ ޑޯޒް 82 މީހަކު އިއްޔެ ޖަހައިފިއެވެ. އެންމެ ފުރަތަމަ2ވަނަ ޑޯޒް ވެސް ފުވައްމުލަކު ހޮސްޕިޓަލުގެ މުވައްޒަފުންނާއި ކުރީސަފުގައި މަސައްކަތް ކުރާ މީހުންނާއި 80 އހަރުން\nފުވައްމުލައް ސިޓީގައި ކޮވިޑް-19 ވެކްސިން ޖެހުން މެދުކަނޑާލެވިފައި ވަނީ ލިބިފަިއވާ ވެކްސިން ހުސްވެގެން ކަމަށް މައުލޫމާތު ލިބެއެވެ. އަލުން ފުވައްމުލައް ސިޓިއަށް ވެކްސިން ލިބޭނެ ކަމަށް ބެލެވެނީ ބޭރުން އަލުން ރާއްޖެއަށް ވެކްސިން ލިބިގެންކަމަށް